
Kundroj qiellin me dy sytë e mi 
teksa ai... më shikon me mijëra sy-yje... 
jeta, herë mëndafshi, herë hekuri këmishë, 
...shtigje, udhë, botë e botëkryqe... 



SUVENIR 


Diku në një botë tjetër... 


... pikas të dyzuar veten ... 


Nata e qetë pa hënë, por gjithsesi me yje të shndritshëm, e deti me valëza nanuritëse që i 
përkëdheleshin bregut disa hapa larg, ishin krejt e kundërta e asaj që ndodhte në shpirtin e gruas 
së lëshuar mbi rërë, ku re të zeza e të ngarkuara nxitonin e mblidheshin duke përgatitur stuhinë e 
paevitueshme. Parandjente diçka te keqe, e megjithëse përreth nuk kish frymë njeriu veç saj, ishte 
e ndërgjegjëshme se ajo qetësi nuk ishte veçse ajo kohë e ngrirë pezull përpara se të fillojnë pikat 
e parae të shpërthejë stuhia. “Duhet të marr diçka më të fortë, kjo dozë nuk më bën më punë”. 
Nuk ishte e vjetër, por jo e re sa të mos e dinte se rinia të jepet një herë e pastaj të merret, kjo nuk 
ishte në dorë të saj. Për të tjerat... ato që kishte humbur, ose ato që mund ti humbiste një herë e 
mirë nëse do të vazhdonte kështu, kish qenë faji i saj. E famshme dhe e suksesëshme një kohë, 
kish filluar si topmodele në moshë të re e kish braktisur studimet, pastaj stiliste, mbështeur 
financiarisht nga i ati pasanik e pastaj i shoqi, por edhe famën e suksesin jeta ti jep me mundim e 
ti merr lehtë, gjithsesi nuk mund të jenë të përjetëshme. Ndërsa pjesa tjetër, ajo që i mbërthente 
zemrën në një morsë të pamëshirshme... O zot, si jam katandisur! Ndjeu erën të mërmëriste ndën 
peshën e disa hapave e brofi më këmbë. 


- Putanë! - e pështyu ai,- i solle paratë? 

- Jo,- tha me gjysmë zëri gruaja. 

Burri e goditi me grusht në fytyrë, gruaja humbi ekuilibrin e u rrëzua. 

- Të lutem mos!- rënkoi ajo. 

Pa ja vënë veshin ulërimave të saj, e shkelmoi i tërbuar derisa u lodh e ju muar 
fryma. Pastaj u përkul mbi të dhe e tërhoqi për flokësh. 

- Shko e merrja tët shoqi! 

- Nuk më jep! 

- Nesër mbrëma dua paratë ! E shkreta ti nëse nuk mi sjell këtu! 

Ja zhyti kokën në rërën e plazhit e u largua. Gruaja priti derisa u zhduk në errësirë e 
u çua duke ju marrë këmbët. I gjithë trupi i dhimbte. Efekti i dozës që kish marrë 
po mbaronte dhe ajo kish nevojë për një tjetër. Nuk kish para, i kish mbaruar dhe 
kartat e kreditit ja kishin bllokuar. U fut në det. Uji me vakësinë e mbrëmjes sikur 
ja lehtësoi dhimbjet e ja kthjelltësoi mendimet. Do të shkonte në shtëpi, aq i bënte 



se ç’do të thonin ata. Pastaj... e kish marrë malli për të vegjëlit, ata nuk e gjykonin, 
mjaft të ishte në shtëpi. Eshtë koha të kthehem, mendoi tek lante bërrylet e 
përgjakura. I shoqi, aq i bënte për të, ai ishte martuar me punën. Po ... si do t’u dilte 
përpara? Do të ishte më mirë... të zhytej e të mos dilte më? Do t’u vinte ndopak 
keqkur ta gjenin të mbytur? Përse duhej ta mendonte këtë, problemi i tyre. Këmbët 
e çuan më thellë e ndjeu ujin ti arrinte në brez. Sa e kish dashur detin. Ishte i madh, 
do ti bënte vend e do ta falte. Befas u ngrit një erë e fortë dhe ajo ngriti sytë drejt 
qiellit. Një njollë e shndritëshme si një sy i madh afrohej, e në qendër të saj një 
bebe zezë sterrë, vinte duke u zmadhuar. Dukej sikur gëlltiste edhe dritën e yjeve. E 
frikësuar rendi drejt bregut, por uji i ngadalësonte lëvizjet. Një vrungull ere 
epërfshiu dhe e ngriti lart. E tmerruar pa sipërfaqjen e detit që largohej me 
shpejtësi... nuk do të ishte varri i saj... 


Në botën tonë... e njëjta kohë 


...tek më mundon e njëjta gjëagjëzë... 


Ishte errësirë kur Era doli dhe mori makinën. Ku të ketë shkuar? 
Megjithëse mundohej ta largonte nga mendja, si një gozhdë fikse e torturonte 
dyshimi për kolegen e re të Mirit. E kish dëgjuar ta përmendte shpesh por nuk i 
kish dhënë rëndësi. Madje një ditë i kish thënë se kish shkuar t'i bënte disa punime 
hidraulike në shtëpi. E kish parë një herë atë grua dhe i ish dukur mjaft simpatike. 
Kish kaluar mesnata kur parkoi pranë pallatit të saj. Zbriti nga makina dhe 
kontrolloi emrat në targetën e shkallës. Vetëm mbiemrat dhe ajo nuk ja njihte. U 
kthye në makinë dhe priti e sulmuar nga një kundërshti ndjenjash. I vinte turp që 
rrinte aty e përgjonte të shoqin. Pas kaq vitesh martesë... Pa duart e saja të 
vyshkura e të lodhura nga puna e rëndë, orë e orë pastrimi nëpër shtëpira të huaja 
e mendoi se... edhe fytyra... Psherëtiu. Ik në shtëpi, i tha vetes, edhe po të jetë aty, 
më mirë të mos e shikosh. 

Vendosi të largohej kur nga porta e pallatit doli Miri me atë tjetrën. Uli kokën, ai 
mund ta shihte e nuk i shpëtonte diskutimit të cilit befas ju trëmb, nuk dinte se 
ç'rrugë merrte e nuk donte ta humbiste të shoqin. I kaluan pranë pa e vënë re, të 
përqafuar teksa ai i pëshpëriste në vesh e qeshnin mbyturazi. Hipën në makinë dhe 
u nisën. I ndoqi me kujdes e u tmerrua kur ndaluan para pallatit të saj dhe i shoqi 



zbriti e u zhduk nëpër shkallë, ndërsa ajo u largua. Po tani? C'do të bënte po të 
hipte lart, sherr, shamatë, pastaj • c Ndezi makinën dhe u largua. 


- & - 

Një fill drite kish filluar të zbardhte horizontin, por ajo e 
pështetur pas parmakut të urës së madhe të qytetit, nuk e vuri re. Gjithshka 
sterronte. Ai ishte i dashuruar me atë tjetrën. I dashuruar. O ffjalë e madhe! Edhe 
ajokish qenë e dashuruar me të shoqin. Eshtë e vërtetë se në dashuri njëri fiton 
ndërsa tjetri humbet, e ajo kish humbur? Eëmijët... edhe ajri i shkaktoi dhimbje në 
mushkëri nga ky mendim. Andi nesër kish provimin e parë të universitetit... Elona... 
Fëmijët rriten, vënë krahë e shpejt do të marrin fluturim... Miri mund ta linte... ajo 
mund ta përzente... ai mund të rrinte... ajo mund t'a... falte... C'jetë do të ish ajo e 
saj, kur kuptimi që i kishte dhënë deri tani, brenda një momenti ishte bërë pluhur. 
Ndjeu shpirtin të transformohej nën presionin e dhimbjes, çdo ndjenjë e çdo ndjesi 
e bukur ju kthye në vrer e urrejtje. Më keq akoma, në mëshirë për vetveten e ky 
ishte kulmi. Të ishte katandisur deri në këtë pikë?! Je katandisur, dëgjoi një zë të 
brendshëm,ke falimentuar... si grua, si bashkëshorte ... ç'nënë do të jesh, ke më 
shumë helm se gjak në damarë... 

U ngjit mbi parmakun e urës. Le ta priste në shtëpi, le ta priste dhe ai turn i 
lodhshëm e raskapitës i mëngjesit. Një rreze e përgjakeshme agimi e pështolli dhe 
ajo vështroi një çast duart që dukeshin sikur pikonin gjak. Pa poshtë dhe ju morën 
mendtë. Kish dëgjuar se për sa kohë zgjat rënia, sheh gjithë jetën si në film. Befas 
era që filloi, e ndërgjegjësoi për budallallëkun që po kryente, në shtëpi e prisnin të 
bijtë. U kthye nga ana e urës dhe kërceu. Këmbët e saj nuk e cekën dyshemenë e 
urës, ishte ende në ajër, kur një shkulm i fuqishëm e rrëmbeu dhe e rrotulloi në 
fillim ngadalë e pastaj fort e mëfort, derisa humbi ndjenjat. 



Një jetë tjetër 


...po të kisha marrë rrugën tjetër... 
si do ta kisha pasur jetën... 


Zhurma e pulëbardhave e zgjoi nga gjumi dhe ajo e gjeti veten 
në një plazh të madh me rërë. Brofi më këmbë e pa rreth e rrotull. Tabelat e 
publiciteteve në gjuhën e saj edhe se nuk i thonin gjë, ai bregdet pa fund e bënë të 
kuptonte se nuk ndodhej më në atë qytet të huaj ku kish vite që jetonte, ndodhej në 
vendin e saj. Disa të rinj që po vendosnin çadrat e diellit e shezlongët, e flisnin në 
gjuhën e saj, ja përforcuan bindjen. Si kish ndodhur? Pyeti një vajzë të re se si 
quhej ai plazh dhe në ç ’qytet ish. Vajza ju përgjigj duke e parë me kërshëri nga 
këmbët deri tekflokët, duke qeshur ndën buzë. Ishte në qytetin e saj të lindjes dhe 
ky ishte plazhi i saj... ku ishte njohur me Mirin. I tregoi se ku mund të merrte 
autobusin e të kthehej në qytet. U drejtua për nga i tha vajza, e cila e ndoqi me sy 
një copë herë duke shtrembëruar buzët. 

- Lina, - i thirri dikush,- çfarë ke? 

- Asgjë, -tha ajo,- më duket se është ajo gruaja që ka disa muaj që po e 
kërkojnë. Nuk jam e sigurtë. E di se si janë ato fotografitë e gazetave, nuk dallohen 
mirë... 


- & - 


Doli në rrugë dhe u detyrua të bënte kujdes se trafiku ishte goxha i 
ngarkuar. Makinat që kalonin, ju dukën pak ndryshe, por nuk i dha rëndësi, 
kushedi nga i kanë importuar, fundja nuk ishte se merrte vesh shumë nga makinat. 
Gjeti pa mundim stacionin e autobusit dhe priti. Edhe mënyra e të veshurit të 
njerëzve i bëri përshtypje, ishin... të veshur pak si ndryshe, nuk ishte moda e këtij 
viti, as atij të mëparshmit, madje nuk ish në gjëndje të përcaktonte se cilës periudhe 
i përkisnin, easaj nuk i pëlqyen. Autobusi mbërriti e ajo hipi pa e fshehur 
admirimin, ishte komod dhe i ri. Unë budallaqja që ika në vend të huaj, mendoja se 




nuk do të bëhej asnjëherë ky vend, është më i bukur nga sa e kam lënë e me sa 
shikoj, njerëzit jetojnë mirë. Ironi e fatit. Do të marr fëmijët e do të kthehem, le ta 
bëjnë shkollën këtu, Miri të bënte ç’të donte. Papritmas ishte bërë indiferente 
karshi tij. Faji ishte i saj që kish kaq vite pa ardhur e parë vendin e saj. Së pari do 
të shkonte në shtëpinë e saj, çelësat i kishte. I erdhi për të qeshur kur mendoi se ai 
fiksim që të mbante çelësat e shtëpisë së braktisur për vite të tëra në çantën e saj, 
tani po i hynte në punë. Autobusi ndaloi në qendër të qytetit. Zbriti pa jua vënë 
veshin shikimit të kalimtarëve. Ç’kish për t'u çuditur? Ish veshur ndryshe e asgjë 
tjetër. Qëndroi një moment duke parë rrotull. E kish të vështirë për t'u orjentuar. 
Përveç një ngjashmërie të lehtë, asgjë nuk ishte si më parë. Ndërtesat anash 
rrugëve dukeshin sikur ngjanin ndopak meato që mbante mend, ato të vjetrat, por 
asnjë nuk ishte ashtu siç kish qenë. Filloi të shihte tabelat e emrave të rrugëve që 
niseshin nga qendra. Nja dy a tri emra ju dukën të njohur.Kaloi dhe nja dy 
kryqëzime dhe më sëfundi mori rrugën që e çonte në rrugicën ku ndodhej shtëpia e 
saj. Do Zoti, gjej ujë dhe drita, mendoi kur kujtoi se herën e fundit... prit kur ka 
qenë, pothuaj dhjetë vjet më parë, mungonin. Edhe rrugica e saj kishte ndryshuar 
shumë. Sa ndërtime që ishin bërë...Tani duhej të ishte afër,nr 8, nr 9, nr 10, II, 12, 
nr... ja dhe shtëpia e saj... Zemra i rrahu në krahëror, kish mall për atë shtëpi të 
hijshme të cilën gjyshi i Mirit e kish ndërtuar që në kohë të Italisë e materialet i 
kish sjellë që andej. Koha sikur e kish kursyer pa i bërë shumë dëm edhe se ishte 
braktisur. Nxorri çelësat nga çanta dhe nxitoi të hapte portën e oborrit. Celësi nuk 
hynte në bravë. E dëshpëruar ngriti kokën dhe gjaku i ngriu. Në ballkon pa rroba të 
sapo ndera. Vetëm atëherë pa emrat në targën e portës, nuk ishte as emri i Mirit 
dhe as i saj. Mendimi se dikush kish abuzuar e kish hyrë në shtëpinë e saj e zemëroi 
dhe ajo shtypi me forcë butonin e ziles. Dhe ai ishte ndërruar. U hap një dritare 
mbi kokën e saj dhe njëfytyrë e qeshur gruaje u shfaq në të. 

- C'kërkoni?- pyeti ajo buzagaz. 

- Hape derën!- i briti me mllef. 

- Kush jeni? 

- Jam Era Kruja, e zonja e kësaj shtëpie. Hape derën! 

Gruaja hyri brenda e mbylli dritaren. Priti se mos zbriste poshtë. Minutat kalonin e 
gruaja nuk po dukej duke e lënë të bluhej në vorbullën e mllefit e zemërimit. Pas 
pak, dy policë me uniformë u gjenden pranë saj. 

- Ejani me ne zonjë! 

I pa efrikësuar e ngriti kokën në drejtim të dritares. Gruaja ish shfaqur në të e po e 
shikonte. Siç duket i kish thirrur ajo. 

- Nuk kam bërë asgjë të keqe,- kundërshtoi Era,- ajo më ka grabitur 

shtëpinë. 

- Ejani me ne, do ta sqarojmë në komisariat. 




Pa e zgjatur, duke e shoqëruar për krahësh, e çuan tek makina e policisë që e 
kishin lënë në hyrje të rrugicës. E detyruan të hipte në të dhe u nisën. 


- & - 

Kur e çuan në polici, nuk ja vuri veshin rrugës. Të tjera mendime i 
zienin në kokë. I bëri përshtypje se nuk i kërkuan dokumentat. Silleshin sikur e 
njihnin dhe kur u tha se dyshonte se i shoqi kish shitur shtëpinë, filluan të qeshnin. 
Një doktor, i mori gjak dhe urinë për analiza. E lanë të priste vetëm në një dhomë 
të zbrazët. Kish hequr dorë, nuk fliste më. Ishte e kotë, askush nuk donte ta 
dëgjonte. Diku erdhi doktori me fletën e analizave në dorë, bashke me të edhe dy 
policët. Nuk kuptoi shumë nga ato që folën mes tyre. Dëgjoi doktorin që thosh se 
nuk kish gjurmë droge, se ishte vetëm pak konfuze e se nuk mund ta shtronte në 
spital. Pastaj ai doli ndërsa një nga policët eftoi ta ndiqte pas. 

- Ku do të më çoni?- pyeti ajo. 

- Në shtëpi zonjë. 

I ndoqi pas e nënshtruar. E gënjenin, nuk kishin se si ta çonin në shtëpi, nuk kish 
më shtëpi këtu, as atje. Banonte me qera. Por nuk kish rëndësi shtëpia, Andi me 
Elonën kishin filluar t’i mungonin tmerrësisht. 

Makina lëvizte ngadalë dhe ajo shihte se sa shumë kish ndryshuar 
qyteti i saj, gati nuk e njihte. Dolën nga qyteti e rruga mori drejt një kodre. Në krye 
të saj ishte një grup shtëpish të lezeçme me kopësht dhe vazo lulesh në dritare. 
Ndaluan para shtëpisë së fundit. Shtynë derën e gardhit që ish e hapur e i thanë të 
vazhdonte brenda, ndërsa ata ndaluan aty. Era qëndroi një çast mëdyshas, pastaj u 
nis me hap të dridhur. C’do të kish pas asaj porte, e kujt ishte ajo shtëpi e bukur? 
Meqë asnjë nuk i jepte spjegim, duhej ta gjente vetë. Eorca, i tha vetes, zgjati dorën 
për të shtypur butonin e ziles. Dora i mbeti në ajër. Në targetën e portës ishte emri 
i saj dhe i Mirit. Zemrafilloi ti rrihte me rrëmbim. Shtypi butonin dhe priti. Paspak 
dera u hap dhe Andi u shfaq pas saj. 

- Andi!- briti ajo dhe desh ti hidhej në qafë. 

Por Andi i përplasi derën në fytyrë. Policët u afruan dhe i ranë ziles. Andi u shfaq 
përsëri pa efshehu ndjenjën e bezdisë. La portën e hapur kanat, u ktheu krahët e u 
fut brenda . Policët eftuan Erën të hynte brenda dhe e shoqëruan deri në një sallon 
të madh ku ajo zuri vend mbi një kolltuk. Pas kësaj e përshëndeten e u larguan. Ajo 
filloi të shikonte përreth. Ora e murit trokiti dhe ajo vuri re se ishte një e drekës. 
Cdo gjë ishte e bukur, duke filluar nga llampadarët e deri tek tapetet. Dritaret ishin 
të mëdha e drita e diellit zotëronte cdo skutë të atij salloni. Bimë të bukura i jepnin 



pamjen e një kopshti ekzotik. Bukur, mendoi ajo, por zemra nuk i ndillte asgjë të 
mirë .Përse Andi i kish mbyllur derën ashtu? Ku ish zhdukur? Po Elona? Mos jam 
në ëndërr? Pickoi krahun fort, dhimbja therrëse i tha se jo. 


- & - 

Kish mbetur aty ku e kishin lënë, me kokën ndër duar e përpiqej 
të kuptonte nga sa i kish ndodhur që nga momenti që kishte parë Mirin me atë 
tjetrën. E lodhur dhe e ç'orientuar siç ish, kish zënë të kotej kur ra zilja e derës. 
Dëgjoi portën që u hap, zërin e Andit dhe britma fëmijësh. Sa hap e mbyll sytë ju 
hodhën në qafë një vajzë jo më shumë se dymbëdhjetë vjeçe dhe një djalë rreth të 
dhjetave. 

- Mami, mami!- thërriste vajza. 

- Mami, u ktheve mami!- thosh djali. 

Nuk dinte ç ’të bënte se nuk i kish parë kurrë në jetë të vet. Kush ishin? Një gjë dinte 
me siguri, nuk ishte nëna e tyre. Cfarëpo i kurdisnin? Mos ishte një lojë që Miri e 
të bijtë po i kurdisnin? Si nuk e kish menduar më parë? Dhe ajo ishte lodhur të 
gjente shkakun e gjithë këtyre gjërave të çuditëshme që po i ndodhnin. Ishte veç një 
lojë, lojë simpatike. I përqafoi, u ledhatoi faqet e flokët, u puthi sytë e shikonte se 
ç ’gëzim u shkaktonte kjo atyre. Sa aktorë të mirë, mendoi, duhet të jem edhe unë në 
nivelin e tyre. Por vuri re se nuk kish nevojë të shtirej. Cdo gjë i vinte natyrshëm, 
dhe ndjehej çuditërisht mirë. Ata fdluan ti tregonin se ç ’kishin bërë në shkollë atë 
ditë ndërsa ajo i pyeti se ç ’kishin ngrënë për mëngjes. Pastaj i folën për një mësues 
që i kish rënë djalit në qafë kot së koti, dhe se nuk e njihte mësuesin, i dha të drejtë 
djalit. Kish mjaft gjëra që nuk kuptonte nga ato që i thonin, por duke qeshur u vinte 
pas fijes duke i bërë të dukeshin ende më të kënaqur. Ta rregulloj qejfin Andi, tha 
me vete, herë tjetër përgatit dialogje më me kuptim. Befas në derë u duk Elona. 

- Elona, shpirt i mamit! 

- E solle kokën? Më mirë të mos kishe ardhur!- i briti ajo. 

Mbeti shtang. Si guxonte t’i fliste ashtu? As mos ta çonte nëpër mend ta trajtonte 
në atë mënyrë, qoftë edhe për lojë. Shtërngoi nofullat e u bë gati tifliste, kur djali i 
vogël kërceu e briti: 

- Mos ifol kështu mamit! 

- Bëri shumë mirë që erdhi, - sytë e dymbëdhjtevjeçares shndrinin nga 
lotët që mezi i mbante. 






Elona i hodhi një vështrim përbuzës që e bëri Erën të ndihej keq. 

- Si gjithnjë shfrytëzon dobësinë e të vegjëlve. Prit se do të rriten dhe 
pastaj do të shohësh në do të të dojë më njeri në këtë shtëpi. I shkreti baba!- tha ajo 
dhe u largua. 

Era e ndoqi me sy e me zemër të dridhur. Ishte vërtet lojë? Bija e saj që e trajtonte 
ashtu... këta dy të huajt e vegjël që nuk u dinte as emrat. Desh ti pyeste se si i 
quanin, por ndërrroi mendje. Se mos do ti tregonin emrat e vërtetë... 


- & - 

Fëmijët u larguan e ajo mbeti sërish vetëm. Kushedi ç ’surpriza e prisnin 
akoma. U çua e qëndroi para një pasqyre të madhe me kornizë të gdhendur bukur 
të varur në mur. I pëlqenin pasqyrat. Shëmbëllimi fytyrës së saj ishte i lodhur dhe 
flokët i kish si mos më keq. I erdhi për të qeshur kur mendoi se sa stononte me atë 
ambjent. Pa të shohim pjesën tjetër të shtëpisë. Fundja ç ’të keqe kish, ish pjesë e 
lojës. Doli nga salloni. Majtas, hapej një ambjent i madh ndenjës me divanë, 
kolltuqë e një televizor të madh sa ajo më këmbë, vendosur në një faqe muri. Në 
fund ishte një kuzhinë e madhe ngjyrë mjalti me një tryezë të madhe buke e karrike 
shumë të lezetshme. Ishte plot dritë. U afrua e filloi ti prekte me gisht. Përkëdheli 
lulet që ishin nëpër vazo. Ambjenti ish i huaj për të, por i pëlqente shumë. Nuk kish 
asgjë që mund të ish jashtë shijes së saj. Ju duk vetja si në një ëndërr të bukur. Po 
të mos ishtepër ata fëmijë që nuk i njihte dhe ... 

- Qënke kthyer?- dëgjoi një zë pas vetes. 

U kthye me rrëmbim. Një vajzë që duhej të ishte pak më e madhe se Elona, 
qëndronte para saj. Dhe i ngjante, veç se ishte pak më e gjatë e me sy të kaltër. Po 
kjo, mendoi, ku e kanë gjetur? 

- Mirë ke bërë, babai mund të të falë sërish, siç ka bërë herët e tjera. 
Sara me Dejvin të kanë kërkuar pa pushim. 

- Sara me Dejvin!?- arriti të thoshte Era me njëfill zëri. 

Vajzafilloi të qeshte. 

- Cka ndodhur me ty mama? Nuk dukesh e njëjta. 

- Ashtu!? 

- Duket se këtë rradhë të ka ecur keq. Je veshur përfaqe të zezë. Të mos 
flasim përflokët. 

Era nuk dinte si ti përgjigjej. Një valë inati bëri ti skuqeshin mollëzat. Mirë që e 
vinin në lojë po dhe e ofendonin. 

- Ku është Andi me Elonën?- pyeti ajo. 



- Kanë dalë dhe do të kthehen vonë. Nuk duan të jenë këtu kur të vijë 
babai. Ata nuk duan që ti të rrish këtu. Këtë herë e ke dreqosur fare. 

- Mjaft! Cfarë kam bërë sipas jush?- shpërtheu Era e inatosur. 

Befas vajza shpërtheu në të qeshura. 

- E bukur edhe kjo. Jo, ti nuk ke bërë asgjë. Ti je një ëngjëll mama!- tha 
ajo dhe mori të largohej. 

- Eja këtu ti vajzë e pacipë! Kujt i flet ashtu?- ulëriu Era. Tash ish e 
nxehur e nuk donte ta vazhdonte më këtë farsë që i cingriste nervat. Ish koha ti 
thonin se ç ’po ndodhte dhe ç ’i kishin kurdisur. 

- Nuk jam e pacipë! Le që, thënë nga ti, duket kompliment. Ka të drejtë 
Andi me Elonën! - vajza doli duke përplasur portën. 


-&- 

Prapë vetëm e nuk dinte ç ’të bënte. Kontrolloi raftet e kuzhinës dhe 
pa se ishte e pajisur mirë dhe ushqimet nuk mungonin. Nuk kishte uri. Në frigorifer 
gjeti një shishe verë të ftohtë. Etje po, e mori dhe u ul mbi divan. Mendoi të ndizte 
televizorin, kish ëndërruar të kish një të tillë, por nuk e bëri. Filloi të pinte me 
gllënjka të vogla verën në shishe. Ishte e mirë, ndoshta e kishin ruajtur për ndonjë 
rast. Aq i bënte për rastet, do t’ja paguanin këto që po i kurdisnin. E piu shishen 
deri nëfund teksa ndjente alkoolin ti rridhte i ngrohtë në deje. As që duhej ta vriste 
më mendjen. Shishja e zbrazët i rrëshqiti nga dora e ra mbi tapet. Aq i bënte edhe 
për të. I vinte gjumë. U shtri mbi divan e u ndie rehat. Sa gjumë që kish, muzgu kish 
filluar të binte ngadalë e të errësonte shtëpinë pa i hequr aspak nga bukuria. Ju 
duk vetja si në ëndërr. E përse jo, nëse nuk ish, le të vinte ëndrra e ta merrte në 
krahët e saj, mjaft të ish e bukur. Sytë ju mbyllën e krahë resh të praruara e 
pështollën dhe e ngritën lart duke ifalur ndjesi qetësie e rehatie për të cilat kish aq 
nevojë... 


-&- 

Heshtje dhe errësirë kur u zgjua. Ndezi abazhurin mbi tryezën e 
vogël pranë divanit e pa orën. Donte dhe pak të shkonte katër. Nga dritarja shqoi 
një vijë të zbardhej në horizont. U çua dhefilloi të kërkojë për një banjo. E gjetiaty 



në koridor. Hyri brenda e pasi kreu nevojat lau fytyrën. Doli e mori shkallët që të 
çonin në katin e sipërm. Sa shtëpi e madhe, në të dy anët e koridorit, dyer të 
mbyllura. Filloi ti hapte me kujdes pa bërë zhurmë. Ishin dhoma gjumi. E para 
ishte eDejvit dhe ajo e kundroi një çast atë pafajësi fëminore tek flinte dhe u 
mallëngjye. E dyta ishte e dhomës së Sarës. Mbylli derën ngadalë e kaloi tek tjetra. 
Elona, zemra i rrahu me rrëmbim e luftoi kundër instiktit që ta përkëdhelte, nuk e 
kish idenë se si mund të reagonte, e të lëndohej ishte gjëja e fundit që i uronte vetes 
atë çast. Dhoma tjetër ishte e vajzës që nuk i dinte emrin emrin, e cila megjithëse 
nuk ishte vajza e saj, diçka shumë familjare i endej tipareve. Andi, që kishfilluar të 
merrte tipare burrërore. Zemra i gufoi, ishte djalë i mbarë. Por përse ja kish 
mbyllur derën nëfytyrë? E priste gjithëherë buzëgaz dhe e puthte në faqe. Cfarë të 
ish e gjithë kjo, mos ndoshta ndonjë nga ato emisionet me kamera të fshehura? 
Ndoshta, në këte rastçdo gjë ishte e qartë. Do ta merrte vesh. Kish mbetur edhe një 
derë. Ajo e hapi ngadalë e ndenji mëdyshas. Të hynte? Pas asaj që i kish punuar ai, 
këmbët nuk i bënin. Megjithatë hyri dhe qëndroi pranë shtratit. Ai ishte aty, 
njëherësh i dashur dhe i urryer. C ’të bëj, ta zgjoj, ti flas për atë tjetrën, ta përzë 
nga shtëpia apo..? U largua pa zhurmë dhe e la derën hapur. Një herë të merrte 
vesh se ç ’po i kurdisnin, pastaj të vendoste. Zbriti shkallët e doli jashtë në oborr. 
Po agonte e ngjyrat e agimit i ngjallën optimizëm. I ra rrotull shtëpisë duke 
admiruar kopshtin e bukur. Pas shtëpisë dalloi një kolibe. Një qen i madh ngjyrë 
kanelle doli nga kolibja efilloi të lëvizte bishtin. 

- Po ti këtu!? Si e ke emrin?- qeshi ajo me zë të ulët dhe filloi ta 
përkëdhelte. Qeni i lëpiu dorën . 

- Eja me mua,- i zgjidhi zinxhirin dhe e la ta ndiqte në shtëpi.U ul mbi 
divan ndërsa qeni ju shtri pranë këmbëve. Të paktën ky më bën shoqëri, mendoi, 
pastaj ish aq i bukur. Nuk dinte për sa kohë do ta kish, me siguri të zotët do t’ja 
merrnin. Ndenji dhe pak e kur rrezet e agimit ndriçuan dhomën u çua. Duhej të 
merrej me diçka për të shtypur atë ndjenjë shqetësimi e ankthi që ju kthye. 
C'surpriza do ti sillte dita e re? Vuri një përparëse që e kish parë në një nga 
sirtarët e kuzhinës dhe i hyri punës për të përgatitur mëngjesin. Së shpejti do të 
Zgjoheshin të gjithë. 


- & - 

- Mama, ç ’të ka gjetur?- para saj qëndronte sërish vajza së cilës nuk 
ja dinte akoma emrin.Zemërimi ishte zhdukur nga ata sy. 

- Mirëmëngjes, - i tha Era. 

Vajza nuk ja ktheu pershendetjen. U ul në një karrige e pasi provoi një nga omletat 
filloi të qeshte. 



- Për zotin mama, këtë herë largimi të ka bërë mirë. Ke mësuar të 

gatuash. 

U zemërua tek dëgjoi këto fjalë, gjithnjë kish ditur të gatuante, si kish fytyrë e i 
thonte një gjë të tillë. Hoqi përparësen duke menduar se si t’i përgjigjej kur 
ndërkohë ja behu Elona. 

- Aromë e këndëshme. Le ti provojmë këto që na ke gatuar. 

- Mirëmëngjes Elona,- i tha ajo me ëmbëlsi, por edhe ajo nuk ja ktheu 
përshëndetjen. Erdhi Andi dhe ajo pat shpresë se ai do t’i thosh ndonjë fjalë të 
mirë. 

- Mirëmëngjes Andi. 

Ai bëri sikur nuk e dëgjoi, madje as që u ul. Zbrazi kafenë në një filxhan e filloi ta 
pinte më këmbë. 

- Përse nuk ulesh bir? 

- Nuk kam uri, - qe më shumë si një hungërimë që i ngriu gjakun Erës. 

- Mami, mami! - zëri i Sarës e thërriti nga lart. Shikoi një çast Andin dhe 
Elonën sikur priste ti thonin diçka, por ata e injoruan dhe ajo filloi të ngjiste 
shkallët ngadalë. Deri kur do të duronte kështu? Nuk kishte as dëshirë dhe as 
durim për të vazhduar këtë lojë. 

- Mirëmëngjes Sara, për çfarë ke nevojë? 

- Oh mami! - Sara kërceu nga shtrati dhe ju hodh në qafë. 

- Doja të sigurohesha se je ende këtu. 

- Jam këtu, - befas ndjeu se vajza ishte e sinqertë. Sytë i kishte të 

shndritur. 

- Më premto se nuk do të ikësh përsëri. 

- Nuk do të iki. 

- Të kam xhan mami! 

- Edhe unë, - ja ktheu padashur ajo. 

Ndenji aty dhe e shikoi tek vishej. Pantallonat ishin të gjëra dhe bluza që vuri sipër 
nuk i shkonte aspak me to, le pastaj xhaketa, por nukfoli. As se si ishin veshur të 
tjerët nuk i kish pëlqyer. I ish dukur fare pa gusto, por nuk ishte kjo që e 
shqetësonte. Kur Sara mbaroi së veshuri i tha të zbriste poshtë e të hante mëngjes. 

- Do ta zgjosh Dejvin mami? Kohët e fundit është bërë dembel e mezi 
çohet nga gjumi. 

U drejtua kokëulur për në dhomën e djalit të vogël e desh u përplas me Mirin në 
korridor. Shtangu dhe e shikoi drejt e në sy, por ai ju shmang shikimit të saj. 

- Miri, mund të më thuash se çfarë po ndodh në këtë shtëpi? 

- Duhet të ta them unë?- ndjeu nota zemërimi në zërin e tij. 

- Kush tjetër? 

Ai e vështroi me përçmim, gjë që e lëndoi shpirtin e saj dhe i ktheu krahët duke 
zbritur shkallët. 



- MirU- i briti ajo nga pas,- Shiko, se ke për të ma paguar! 

Nuk ktheu as kokën, gjë që e zemëroi më shumë e deshi ta ndiqte pas. 

- MamU- dëgjoi Dejvin ta thërriste e në nerva e sipër u kthye pas, t'i 
thosh një herë e mirë se nuk ishte mamaja e tij dhe duhej ti jeptefund asaj loje. Por 
Dejvi kish dalë nga dhoma dhe ju hodh në qafë. 

- Mami! 


Mbeti sërish pa fjalë, ai trup i vogël që nuk i arrinte as deri tek supi, ngrohtësia 
dhe ajo erë e mirëfëmije e zbutën. 

- Dejvi, çfarë ke , - ajo u mundua ta shqiste. 

- Asgjë, jam i lumtur që je këtu. 

- Atëhere vishu e zbrit poshtë. Po deshe të hash të kam përgatitur 

diçka. 


do të ha. 


- Vërtet mami ? - sytë e djalit shkëlqyen. - Po ta kesh përgaitur ti, 


- Ja njëfjalë me mend. Vishu tani. 

Ajo mori të dalë nga dhoma. 

- Rri me mua, të lutem! - sytë e tij ishin lutës. 

U ul në një kolltuk të vogël në qoshe të dhomës dhe e shikoi tek vishej. Sa ngjante 
me Andin kur kishte moshën e tij. Kjo e bëri ti zgjohen kujtime të atyre kohëve dhe 
shpirti ju mbush me mallëngjim. Filloi të vërente me kujdes dhomën. Kishte 
makina, shumë makina të vogla. Edhe mbi komodinën e vogël pranë shtratit. Ish 
dhe një kornizë aty. Zgjati dorën dhe e mori. Shtangu. Aty ish ajo me Dejvin në 
krahë . Dhe pas tyre, në një tryezë ishte një tortë ditëlindjeje me pesë qirinj. Ku e 
kishin bërë këtë foto? Si e kishin bërë? Aty, ajo ishte më e re. Nuk kish mundësi të 
ishte e vërtetë, me siguri ishte një fotomontazh. Deri këtu të kishin arritur? 

- Eshtë fotografia që më pëlqen më shumë! E kam hequr nga albumi 
dhe e kam vënë në kornizë. Elonës nuk i pëlqen që ta mbaj. - Dejvi kish mbaruar së 
veshuri e qëndronte para saj. 

- Ke bërë mirë, - mezi u përtyp Era. - Ku e ke albumin? 

- Në kutinë sipër dollapit. Nëse do ta shohësh, ta zbres kur të vij nga 
shkolla. Tani jam vonë, babi më pret. 

E ndoqi poshtë ku gjeti Mirin me Sarën, të tjerët kishin ikur. 


- Bobo! Jashtë!- briti Dejvi, - çfarë bën ai këtu, ty të bën alergji mami, - 
ai rendi drejt qenit. 

- Efuta unë brenda. 

- Je e sigurtë mami? Nuk ta kanë bërë për inat? 

- Jemi vonë bir. Ikim!- dëgjoi ajo Mirin. 

Djali ju hodh në qafë dhe e puthi, e pas tij edhe Sara që i pëshpëriti. 



- Të kam xhan mami. Po të bëri alergji Bobo, ktheje në kolibe!- dhe 
vrapoi pas të atit. Mira i ndoqi me sy derisa makina u zhduk në kthesën e rrugës. 


- &- 


Ishte e hutuar. Nga duhej tja fillonte? Diçka duhej bërë përndryshe do 
të çmëndej. Po çfarë? Të dilte, të telefononte, po kujt? Kish vite që nuk kish ardhur 
aty dhe i kish humbur lidhjet me shoqet që kish pasur. Kushedi ku ndodheshin, me 
gjithe atë ndryshim që kishte vënë re, me siguri do të kishin ndryshuar adresë. Ra 
zilja e telefonit dhe ajo rendi drejt tij. Ishte Miri. 

- Në sirtarin e parë të komodinës ke çantën tënde me dokumentat dhe 
kartat e kreditit nëse do të duhen. 

- Miri... 

- Nuk janë të bllokuara, mund ti përdorësh. 

- Miri... 

Po ai e kish mbyllur. Përplasi receptorin dhe shfryu me mllef. Veç të kthehej po do 
tja rregullonte qejfin atij maskarai të ndyrë që pasi e kish tallur duke ja dredhur 
me gratë e botës tani po e luante mendsh. Veç të kthehej, po kishte për tja thyer 
kokën. Rrëmbeu një nga pjatat që ishin mbi tryezë dhe e përplasi me sa fuqi kish 
përdhe. Pjata u thërmua, e ciflat e goditën në duar efytyrë. Mirë që kish të veshura 
ende xhinset që e mbrojtën nga këmbët. Rrëmbeu një pjatë tjetër kur nga pas dëgjoi 
një zë të ndrojtur gruaje. 

- Mirëmëngjes! 

U kthye me rrëmbim. Një grua që ju duk rreth të tridhjetave, e shikonte e habitur 
dhe e frikësuar. 

- Po ti? Cfarë bën këtu? - i shfryu me inat. 

- Atë që bëj çdo ditë. 

- Hyn përditë në shtëpi të huaja pa lajmëruar? 

Vuri re se habia e gruas vinte e rritej dhe kjo ja bëri qejfin. Mirë, tha me vete, nuk 
e njoh dhe nuk më bëhet vonë fare se kush është. Vetë më erdhi në shteg, do ta bëj 
të më paguajë për çfarë kam kaluar këto orë. 

- Tani do të lajmëroj policinë dhe do t'u them se ke hyrë për të 

vjedhur. 

- Zonjë, të lutem... 

- Mos u lut hiç se nuk dëgjoj nga ai vesh. Shko e u shpjego atyre se 
ç ’bën këtu nëpikë të mëngjesit... 



- Zonjë... 

- Dhe mos më thuaj zonjë! Ulu aty dhe prit sa të vijë policia, ndryshe, 
të betohem se do të ma paguash shtrenjtë. - Era u afrua tek telefoni. 

- Zonjë... 

- Ose... - u mendua një çast, - ose më thuaj të vërtetën se ç’po ndodh 
dhe unë nuk e lajmëroj policinë. 

- Nuk kam bërë asgjë të keqe zonjë. Bëj vetëm punët e shtëpisë. 

- Vetëm kaq? Nuk ke bërë asgjë tjetër? 

Gruas ju mbushën sytë me lot. 

- Asgjë tjetër? - ngulmoi Era. 

- Më fal zonjë, do të ta kthej fustanin që të kam marrë nga dollapi. Do 
të shkoja në një dasëm ... 

- Fustanin!? 

- Atë të kuqin. Nuk të kam luajtur gjë tjetër. 

- Përse ? 

Gruaja nisi të qante,e për çudi dukeshin lotë të sinqertë. 

- Më thuaj si ndodhi? 

- Një ditë tek pastroja dhomën tënde të gjumit, hapa raftin. Kur pashë 
tërë ata fustanë të bukur, nuk i rezistova ngasjes për ti provuar. Pastaj kur mu 
nevojit njëri... 

- Këtë e dëgjova. 

- E mora. Mendova se kur të ktheheshe do ta vija sërish në vend. 

- Kthehesha nga ku ? 

Gruaja uli sytë. 

- Nuk e di zonjë dhe nuk guxoj të bëj hamëndje. Janëfolur shumë, por 
unë nuk merrem me thashetheme. Më kanë pyetur shumë vete por nuk kam thënë 
asgjë. Ti më njeh mirë, nuk të ka dalë as kaq nga unë, - gruaja tregoi majën e thoit. 

- Përse, kishte kaq për të treguar për mua? - tha Era duke imituar 
xhestin e majit të thoit. 

Gruaja vështroi sërish dyshemenë. 

-Jo. 

- Mirë atëhere, çdo të bësh tani? 

- Punët e shtëpisë. 

- Nuk kam nevojë, i bëj vetë. Ik tani se dua të rri vetëm. 

- Po më pushon nga puna ? 

Era e shikoi në sy dhe pa atë ankth që e kishte provuar aq herë vetë dhe i erdhi keq. 

- Jo. Mëfal, po si të quajnë? 

Tjetra e pa e habitur. Megjithatë u përgjigj me zë të përulur si gjithë nevojtarët. 

- Vera. 




Vera ? Nuk i thosh asgjë ky emër. 

- Sa kohë ke që punon këtu ? 

- Dhjetë vjet. 

Dhjete vjet! C ’paturpësi, një njeri që nuk e kish parë kurrë pretendonte se kish 
dhjetë vjet që punonte për të. Por fundja, nuk ishte faji i saj, e kishin detyruar të 
gënjente. Dhe kishin bërë mirë që ja kishin dërguar. Do t’ja nxirrte asaj, me grep, 
një e nga një... të tëra. 

- Do të rrish, por vetëm me një kusht. Punët do ti bëjmë bashkë. Jam 
pak e çoroditur dhe shumë gjëra nuk i mbaj mend. Unë do të të ndihmoj në punët e 
shtëpisë dhe ti do të më ndihmosh të rifreskoj kujtesën. Dakort? 

- Dakort zonjë. Nesër do të të sjell fustanin. 

- Ta kamfalur. 

Një buzëqeshje e lehtë ndriçoi fytyrën e merakosur të Verës. 

- Ju faleminderit. 

Erës i pëlqeu kjo buzëqeshje. 

- Kur të mbarosh punë, shko e zgjidh ç ’të duash. Mund t'i marrësh të 

gjitha. 


- Oh jo! Nuk do të guxoja. Janë të kushtueshme. 

Erafilloi të qeshte. Të kushtueshme!? E çfarë pastaj, se mos i kish blerë ajo? Kush 
kish marrë mundimin për të shpenzuar ato para për të, le ti shpenzonte dhe për këtë 
grua që kishfilluar t'i dukej simpatike. E ndjente se do të bëheshin mikesha të mira. 

- Atëhere bëjmë kështu. I ndajmë bashkë. 

- E keni me të vërtetë? Nuk do të lajmëroni policinë? 


- Policinë!? 


Vërtet, kish qenë ide e bukur. Tundi kokën e ngjiti shkallët. Bobo e ndoqi pas. 

- Bobo! - i thirri e alarmuar Vera. 

- Lëre. Fillo të bësh diçka këtu poshtë e unë po vë rregull lart. Pastaj 
mendojmë ç ’të gatuajmë për drekë. 

- Do të drekoni në shtëpi zonjë? 

Mira u kthye dhe e shikoi se mos po tallej, porfytyra e saj ishte serioze. 

- Do të drekoj në shtëpi, nëse kjo nuk të bezdis. 

Ngjiti shkallët e inatosur. E bukur dhe kjo, të ha jashtë, e kur kështu? Me 
përjashtim të ndonjë ditëlindje apo përvjetori, kishin qenë shumë të rralla rastet që 
kish drekuar jashtë. Nejse, po e kapërdij edhe këtë, po nga t'jafilloj? 


-&- 



Nuk e pat vështirë të vendoste se nga duhej të fillonte. Hyri në dhomën e 
Dejvit e uli kutinë nga sipër raftit. Gjeti vërtet një album të bukur me kapakë të 
praruar. E rrotulloi një copë herë ndër duar pa e hapur. C’do të gjente aty brenda? 
Edhe pa e hapur e dinte se çfarë. Montazhe, fotomontazhe. E futi përsëri në kuti 
dhe e ngjiti lart. Rregulloi shtratin efilloi të rendiste lodrat. Poshtë një makine mbi 
komo gjeti një kartolinë. Nju Jorku, Manhatan. E ktheu nga ana tjetër e lexoi. 
“Dejvit me dashuri. Mami” Ishte shkrimi i saj. Si kish mundësi, nuk e kish shkruar 
ajo dhe aq më tepër nuk kish qenë asnjëherë në Amerikë. Pa datën, Shtator 2004. 
Ktheu dhe e pa sërish me vemendje kartolinën. C’gënjeshtër, të paktën të kishin 
qenë më të kujdesshëm me datën. Aty ishin dy kullat binjake të cilat ishinfshirë nga 
faqja e dheut që më 2001, pas atij sulmi të tmerrshëm terrorist ku kishin humbur 
jetën mijëra njerëz të pafajshëm. Mori kartolinën dhe e futi në xhepin e 
pantallonave. Jua tregoj unë qejfin atyre. Doli nga dhoma por u kthye sërish. Ish 
më mirë të shihte dhe albumin. Zbriti përsëri kutinë poshtë dhe e nxorri. Nuk pati 
më asnjë çast mëdyshjeje. Edhe ti, kopuk i vogël, do të ma paguash, tha me vete ajo 
tek kujtoi Dejvin që i kish folur për të. 


-&- 

Kish mbetur aty përdhe, ulur këmbëkryq tek shfletonte e 
rishfletonte albumin. E gjente veten në çdo fletë të tij, me Dejvin e porsalindur në 
krahë, me Dejvin e Mirin. Si kish mundësi ti kishin bërë kaq origjinale. Emocione. 
Emocione përcillnin ato foto, shumë të përsosura si fotomontazhe. Pastaj ishin 
fotot e ditëlindjeve të Dejvit, dhe ajo shikonte veten e saj, viti pas viti, një grua 
gazmore dhe e shkujdesur. Të kish qenë vallë kaq e shkujdesur në jetë të vet? Ishin 
dhe të tjerët në to, Andi, vajza që nuk i dinte akoma emrin, Elona, Sara. Diçka e 
madhe luhej, por çfarë? Qëndroi tekfotoja e fundit. Dejvi që mbushte dhjetë vjeç, 
dukej qartë torta me dhjetë qirinj, ajo me Mirin, fëmijët e tjerë e... në sfond ishte 
një çift nuk dallohej mirë. C’rëndësi kish, nuk i interesonin se kush ishin, por... 
Kish dicka shumë familiare, diçka që truri i saj i lodhur nuk e kuptonte. Mori një 
lupë që ishte mbi komodinë e shkoi pranë dritares. Jo! Nuk kish mundësi, nuk mund 
të ish... nS7na e saj dhe... ai burrë i ngjante shumë babait të saj, por... ai nuk ishte 
më, kish më se njëzet vjet që kish vdekur. Kujtimi i tij i mbushi sytë me lot e shpirti i 
dhëmbi. 

Baba, foli me vete, baba i dashur sa më ke munguar. Kush të ka vënë këtu dhe 
përse ? Kaloi gishtin sipër fotografisë duke përkëdhelur atë copëz të vogël. Do të 
ma paguajnë , u betua me vete, do ta gjej dhe do të ma paguajë shtrenjtë kush ma 





ka bërë këtë. Hoqi fotografinë nga albumi dhe efuti me kujdes në xhepin e xhinseve 
që të mos e prishte. 


- & - 


Dhoma e Sarës ishte e qeshur e gazmore si dhe ajo vetë. Kukulla të 
bukura me flokë e fustane shumëngjyrëshe, perde e kuvertë në ngjyrë rozë të bukur 
që të kujtonin trëndafilë të freskët pranvere e një parfum trëndafili sundonte tërë 
atmosferën e asaj dhome të këndëshme. Cudi, si nuk e kish vënë re në mëngjes? 
Cdo gjë ishte në vend të vet, ndaj ajo rregulloi vetëm shtratin. Pastaj hapi dollapin 
e filloi të kërkonte nëpër skuta. Nuk kish kartolina dhe as fotografi. As sipër raftit 
nuk kish gjë. Vështroi rreth e rrotull. Hapi sirtaret e komosë dhe ajo në ngjyrë të 
trëndafiltë. Në cepin e sirtarit tëfundit gjeti një kuti të vogël. E hapi dhe pa se ishin 
bizhuteri. I tërhoqi vëmëndjen një zinxhir i hollë, i artë ku ish varur një medaljon 
në formë zemre. Kish patur dhe ajo dikur një të ngjashëm me të, ja kish dhuruar 
Miri kur kishte lindur Elonën. E përfshiu kujtimi i atij momenti të bukur dhe e 
shtërngoi fort medaljonin, i cili nga presioni u hap. Ishin dy fotografi në secilën 
pjesë të brendëshme të tij, në njërën ish ajo dhe në tjetrën Sara. Ajo dhe Sara!!! 
Atëherë duhej të kish edhe fotografi të tjera. U përkul e vështroi ndën shtrat. 
Thellë, ngjitur me murin ishte një baule e vogël. U shtri mbi tapetin me lule, zgjati 
krahun e kapi dhe e tërhoqi. Nuk ishte gabuar, mes sendeve të tjera ishte dhe një 
album fotografish . U ul këmbëkryq mbi tapet e hapi albumin. Eotoja e parë, ajo 
me një foshnjë të porsalindur në krahë, pështjellë në pelena rozë ... Mbi pelena 
qëndisur me shkronja nëformë lulesh “Sara ”. Alburni i shpëtoi nga dora... 


- Ndjeheni mirë, zonjë?- Vera qëndronte më këmbë në derën e 
dhomës. E shikoi një copë herëpa ditur se ç ’ti thoshte. 

- Jam mirë,- i tha më nëfund. - Mund të largohesh! 

- Tju bëj një kafe ? 



- Po, të faleminderit. 

Vendosi albumin në baulen e vogël dhe e varrosi përsëri nën shtrat. E ka rradhën 
dhoma e Elonës, mendoi. Po ta pikaste se i kish hyrë në dhomë, çdo t’i thosh? 
Ashtu si ishte sjellë këto dy ditë nuk mund të priste asgjë të mirë, ndaj u step para 
derës. Mëmirë po zbres e po pi kafenë një herë. Vera po e priste me tabaka në dorë 
ku kish vendosur filxhanin e kafesë që avullonte. 

- Urdhëroni zonjë!- zgjati tabakanë. 

- Ku eke kafenë tënde ? 

Vera vazhdonte ta shikonte e habitur pa i dhënë përgjigje. 

- Nuk epi kafenë ti? 

- Po zonjë... 

- Mos më thuaj më zonjë. Më thirr Era. 

Vera u përtyp. Shihej qartë se ishte në siklet. 

- Vera, bëj një kafe për vete e eja ulu pranë meje ta pijmë bashkë. 

- Nuk mundem zo.. 

- Era!- ja preu shkurt ajo. 

Vera mbushi një filxhan për vete e uul pranë saj. 

- Je e martuar? 

-Po. 

- Kefemijë? 

- Tre. Por ti e di, përse më pyet? 

Era u mendua një çast. Kështu nuk arrinte gjë. 

- Nuk e kam idenë se ç ’po ndodh këtu dhe ç ’po ndodh me mua. Le ta 
zemë se kam humbur kujtesën. 

Vera bëri buzën në gaz. Ishte shumë simpatike kur buzëqeshte. 

- Vërtet?Nuk mban mend gjë prej gjëje? 

- Gjë prej gjëje. 

- Kjo është serioze, prandaj ke munguar kaq gjatë këtë herë? 

- Sa gjatë? - Era u mundua të fashitëte valën e zemërimit që e sulmoi 

papritur. 

- Tre muaj. 

Rrufiti kafenë. Tre muaj?! Bukur! 

- Sara me Dejvin të kanë kërkuar përditë. 

- Po Andi, Elona dhe...mëfalpo nukpo ja kujtoj emrin... 

- Arbenës?Si ka mundësi të mos i kujtosh emrin. 

- E shikon? Jam një rast i dëshpëruar. 

Verës ju mbushën sytë me lotë. 

- Më vjen shumë keq zonjë. 

- Të lutem, më thirr Era. 



- Era, - përsërit ajo me gjysmë zëri. 

- Të kërkoj një nder. Më ndihmo. 

- C ’farë mund të bëj per ju ? 

- M'i thuaj të gjitha sa di për mua. 

Vera e pa e tmerruar e ishte çuditërisht ngjitës tmerri i saj, mornica i përshkuan 
trupin. 

- Të gjitha, të gjitha ? 

C’gjë të tmerrshme kish bërë, që kjo grua reagonte ashtu? 

- Nëse nuk mund të mi tregosh të gjitha, të paktën... ato që mund të mi 

thuash. 

Nxorri foton nga xhepi i pantallonave e ja tregoi. 

- Ditëlindja efundit e Dejvit.- psherëtiu e lehtësuar Vera. 

- Dhe ky burrë këtu prapa ? 

- Eshtë babai yt. As ai nuk të kujtohet? 

- Si ka mundësi që ishte në ditëlindjen e Dejvit? 

- Sepse e lutën shumë të gjithë që të vinte, veçanërisht Dejvi me zoti 

Mirin. 

I hipi gjaku në kokë. Si kish mundësi ta gënjenin kështu? Kush ishte Dejvi? Nuk 
ishte as biri i saj. Po Miri, që kur kish filluar të ngjallte të vdekurit, mos ishte bërë 
vallëJezu Krishti ? C’po ndodhte xhanëm. I erdhi t’japërplaste turinjvefilxhanin e 
kafesë kësaj gënjeshtareje të ndyrë, por e përmbajti veten. Nuk duhej të sillej ashtu 
nëse donte t'i fitonte besimin, ishte i vetmi person nga i cili shpresonte të nxirrte 
diçka.Vendosi ngadalë e me kujdes filxhanin mbi tavolinë e pa e parë në sy, i tha të 
ngjitej me të në katin e sipërm e ta ndihmonte të sistemonte dhomat. Vera e ndoqi 
pas e heshtur. 




Kur mbaruan punë, u ul mbi divan e shkroi në një bllok gjithë ç ’kish mësuar 
atë ditë. Emrat e fëmijëve, datëlindjet e tyre, shkollat, klasat që bënin, preferencat 
në të ngrënë. Vendosi në të foton dhe kartolinën duke bërë edhe shënimet 
përkatëse. Dalëngadalë ngriti kokë mendimi të mbante ditar e të shkruante për të 
gjitha sa i kishin ndodhur ditët e fundit, duke filluar nga çasti që kish hipur në 
makinë për të kërkuar të shoqin. Ndoshta të shkruarit do t’ja sistemonte mendimet 




e do ta ndihmonte të dilte më shpejt nga ajo situatë. Nuk kish kuptuar shumë nga 
kontrolli që i kish bërë shtëpisë, AS nga Vera, sado që ish munduar ta gërmonte. Sa 
më shumë që e pyeste, aq më absurde e të pakuptimta ishin përgjigjet e saj. Zhurma 
e frenimit të rrotave të një makine i tërhoqi vëmëndjen dhe e shkëputi nga të 
shkruarit. Në më pak se dy minuta, Sara me Dejvin ju sulën dhe e mbytën me puthje 
e britma gëzimi. Futi bllokun poshtë një jastëku të divanit e u çua të merrej me ta. 
Nëse donin të loznin me të, edhe ajo do të qëndronte në lojë. Shtroi tryezën, e 
megjithëse nuk kishte uri, u ul të hante me ta. Ku i kishin gjetur xhanëm? Ishin aq 
të këndshëm dhe asaj i dukej sikur i ngjanin, madje kishin diçka edhe nga Miri. 
Kishin mbaruar së ngrëni, kur Andi u duk në derë. Nuk e përshëndeti e këtë herë 
nuk i foli as ajo. U ngrit dhe vajti lart në dhomën e gjumit që kish edhe një banjë 
me një vaskë të madhe. E mbushi e u zhyt në të. Uji i ngrohtë i dhuroi ndjesinë e 
qetësisë e plogështisë njëherësh. Fundja nuk ish edhe aq keq. Andi me Elonën ishin 
aty dhe ishin mirë me shëndet. Kjo i mjaftonte tani për tani. Edhe Miri ish aty, nuk 
e kish braktisur për atë tjetrën. Po ku zhdukej tërë ditën ? Fundja aq i bënte edhe 
për të. Zoti bekoftë vaskën dhe ujin e ngrohtë. Gatipo dremiste kur dera u hap e 
Miri u shfaq në të, e sapo e pau zpraps menjëherë. 

-MirU- e thirri ajo. 

Dëgjoi hapat e tij që zbrisnin nëpër shkallë. Ik, tha me vete ajo, ik, po mos të të 
gënjejë mendja, nuk ke ku të më ikësh pa më paguar këtë që po më bën. Doli nga 
vaska dhe kërkoi në raftin e madh sa faqja e murit, diçka për të veshur. Fustanet 
ishin vërtet prej cohe të mirë, por asnjë nuk i pëlqeu. Nuk ishin të shijes së saj. 
Hapi raftin që zaptonte faqen tjetër të murit e ishin vendosur rrobat që duheshin të 
ishin të Mirit. Më në fund vendosi e mori një tutë në ngjyrë blu. E veshi. I rrinte e 
madhe. Përveshi mëngët e xhaketës, rrotulloi disa herë brezin e pantallonave dhe e 
mbajti veshur. Të paktën me këto ndjehej më rehat. Zbriti poshtë ku Sara me Dejvin 
po shikonin një film të animuar në televizor. E fiku televizorin pa jua vënë veshin 
ankimeve të tyre. 

- Dalim e luajmë jashtë!- u tha ajo duke mbajtur një top në dorë. Prapa 
shtëpisë kish parë njëfushë të vogël dhe një kosh basketbolli të fiksuar lart në mur. 
Fëmijët brofën të gëzuar e rendën pas saj. Bobo, i ndiqte pas duke luajtur bishtin e 
duke lehur. 

- Do të luajmë me pikë. Kush del i pari do tëflejë me Bobon, - kish vënë re se 
e kishin shumë për zemër. Ata ju sulën topit dhe ajo kaloi një pasdite të këndëshme 
me ta. 


-&- 


Nata ra shpejt dhe ajo ndjeu morsën e vetmisë ta mbërthente sërish. Të 
gjithë kishin shkuar të flinin në dhomat e tyre dhe qetësia sundonte shtëpinë. Edhe 



Miri kish hipur lart, por asaj nuk i bëhej të hynte në atë dhomë e të flinte menjë 
burrë që nuk i hidhte sytë. U pendua për çmimin e lojës, Bobo tashmë po flinte në 
dhomën e Dejvit, ndërsa ajo ishte vetëm. As qeni nuk mund t’i bënte shoqëri.Nuk 
mund të shihte as televizor, i cingriste nervat. Se nga i kishin sajuar tërë ato 
programeme emra të trilluar që as i kish dëgjuar ndonjëherë. Nxorri bllokun dhe 
filloi të shkruante. Arriti në një pikë ku nuk dinte ç ’të shkruante më, mendimet i 
kish të turbullta.. Doli jashtë, ajri i freskët i profumuar nga lulet i mbushi 
mushkëritë. Qielli i bukur i fundpranverës e përshëndeti duke përshkëndritur yjet. 
Ishte aq bukur.'Shqyrtoi me kujdes qiellin, duke lutur Zotin, me shpresë se mos i 
jepte ndonjë shenjë, por çfarë? C’priste të priste? Zotin nuk e kish parë asnjë, e 
megjithatë ajo i dërgoi disalutje. Ai duhej të ishte diku aty lart, por a kishte kohë të 
merrej tani me të? Po babai i saj ku ishte, në ç ’anë të qiellit kish bërë fole shpirti i 
tij? Baba! Duhej të shkonte në varreza, të ndizte një qiri për shpirtin e tij e t'i çonte 
lule. Kish mëshumë se dhjetë vjet që nuk kish shkuar në to. E vrau ndërgjegja e u 
ndie keq. kish lënë veten ta merrte përpara rrjedha e jetës atje, në dhe të huaj e nuk 
ish bërë mbarë të vinte këtu, qoftë edhe për ti bërë një vizitë në... Në mos nesër, një 
nga këto ditëdo të shkoj, ndau mendjen ajo. Bëri një lutje për prehjen e shpirtit të 
tij dhe sytë ju mbushën me lotë malli, tek kujtimi i dashur ju ul mbi valët e shpirtit e 
ja trazoi. Ajo po që ishte e keqe, një e keqe që nuk ndreqej më. Vdekja. Të tjerat 
rregullohengjithsesi dhe ajo nuk duhej të qahej. Burri dhe bijtë e saj ishin 
shëndoshë e mirë si molla. Të tjerat do të sqarohen e rregullohen. Hyri brenda e u 
shtri mbi divan. Nesër, me shpresë të Zotit, nesër... Nuk vonoi shumë dhe e zuri 
gjumi. 


-&- 

Dita në vazhdim, kaloi në të njëjtën mënyrë, dhe ajo ju nënshtrua fatit. 
Siç dukej kish një skenar të cilit duhej t'u nënshtroheshin. Nëse nuk ndodhte diçka 
jashtë rrjedhës së përditëshme, nuk mund të bënte gjë tjetër. E nëse i kërkohej të 
bënte vetëm këtë, ajo mund ta bënte më së miri. Ndërkohë pyeste Verën për zakonet 
e reja të fëmijëve e u mundua t'u përshtatej atyre. Paradite u morën me punët e 
shtëpisë dhe gatimin e drekës. Gatoi sipas mënyrës së vet, gjë që e çuditi Verën 
sepse nuk i njihte ato receta, dhe u ulën për të ngrënë së bashku. Edhe se nuk ja 
mbushte syrin në pamje, shpejt u bind se Vera dinte ta luante për mrekulli rolin e 
saj. Shtirej sikur po bindej se ajo e kish humbur krejtësisht kujtesën, dhe dukej aq e 
sinqertë kur i rrinte pranë dhe e ndihmonte për ta rifituar...Ajo që e habiti shumë 
Erën ishte kur i tha se Andi nuk studjonte inxhinieri por mjekësi, se nuk ishte në vit 
të parë por në të tretin. Kjo, i spjegoi Vera, sepse kish hyrë një vit më i vogël në 
shkollë dhe shkolla e mesme ishte katër vjet dhe jo pesë. Arbena ndiqte vitin e parë 



për informatikë. Të dy kishin më pak se dy vjet diferencë në moshë. Elona ishte 
maturante, Sara në klasë të shtatë ndërsa Dejvi në klasë të katërt. Parë kështu, 
ishte familje e bukur. I kërkoi Verës të zgjaste orarin e punës, por ajo i tha se nuk 
kishte mundësi. Pasditeve rrinte me fëmijët e saj në shtëpi se nuk kishte kush ja 
mbante. 


- Merri me vehte. Punët i bëj vetë. Dua vetëm pak shoqëri. 

Vera nuk dinte ç ’ti thoshte. 

- Do të ti paguaj ato orë. - zëri i Erës ishte lutës. 

Vera u përtyp. Si mund të vinte e të rrinte këtu me fëmijët? C’do të thoshte i shoqi 
po ta merrte vesh se do të rrinte gjithë ditën me.. ? Po zoti Miri dhe fëmijët e Erës? 
Nga ana tjetër kish nevojë përpara, e kjo do t ’i mbyllte ndonjë vrimë në shtëpi. 

- Nëse yt shoq nuk ka kundërshtim, mund ta provoj, - tha ajo me gjysmë 

zëri. 


- E rregulloj unë këtë punë. - mori frymë e lehtësuar Era. 

Sara me Dejvin u kthyen nga shkolla e ajo u muar me ta. Nguli këmbë të hanin 
gjithë ç’ishte në pjatë, pasi djali nuk kishte oreks dhe asaj ju duk i zbehtë. E 
kontrolloi se mos ishte i nxehtë e u qetësua kur pa se balli i tij ishte i freskët. Nuk e 
la të dilte në oborr të luante me Bobon, por e mori dhe shkuan në dhomën e tij. 

- Duhet të pushosh pak, Dejv. Eja të të lexoj diçka. 

- Do të rrish këtu me mua ? 

Nuk ju përgjigj. Mori një libër me përralla mbi etazherin që ishte varur në mur, 
nuk e njihte autorin por kjo nuk i prishte punë. Djali filloi të qeshte, Bobo kërceu 
mbi shtratin e tij. 

- Janë përralla për të vegjël, mami. 

Qeshi dhe ajo. 

- Bëmë vend të shtrihem pranë teje, ti, burrë i madh. Dhe ngulite mirë 
në mendje, sado i madh të jesh, për mua je vetëm njëfëmijë i vogël! 

U shtri pranë tij dhe filloi të lexonte duke i përkëdhelur flokët me njërën dorë. Pas 
pak djalin e zuri gjumi dhe ajo mbylli librin. Kundroi atëfytyrë të vogël e të ëmbël. 
Kushedi si e ka hallin, mendoi. A i ka prindërit? Nuk duhej t’a linte vehten të 
afeksionohej shumë me ta, nuk ishte gjë e mirë. Një ditë do të iknin në shtëpitë e 
tyre dhe ajo do të ndjehej keq. Po sikur të mos kishin prindër e të ishin jetimë? E 
pushtoi një ndjenjë keqardhjeje. Atëherë, do të jetë biri im, do ta adoptoj dhe nuk 
do ta lë më të ikë e ta përdorin kështu. U ngrit me kujdes për të mos e zgjuar, e 
duke bluar këtë mendim doli nga dhoma. Tek zbriste shkallët, e befasoi mendimi, se 
thellë në shpirt e dëshëronte një gjë të tillë. Thirri Sarën e i tha të shkonte e t ’i 
thosh të jatit se kish vendosur ti zgjaste orarin e punës Verës. Fundja, më mirë 
kështu. Nëse ai nuk donte t ’i fliste, po mbyllej në studio ato pak orë që rrinte në 
shtëpi pas dreke, dhe ajo nuk do të përulej. Nuk ishte faji i saj që punët kishin 
marrë këtë drejtim. Le të përdornin korrierë. 



Sara u kthye dhe i tha se babai nuk kishte kundërshtim. Në dhomën e ndenjes nuk 
kishte njeri dhe ajo u ul e hapi bllokun . Të shkruante dy rreshta deri sa të vinte 
Vera. Ndërkohë Sara duhet të bëjë mësimet, pastaj shohim e bëjmë. 


- & - 

Era ishte bërë qull në djersë e dihaste. Dhe unë, mendoi dua të 
matem me këta? Desh ta linte lojën, por britmat e entuziazmi i tyre e bëri të 
ndërronte mendje. I pasoi topin Verës dhe e kapi gazi kur pa se asaj i shpëtoi nga 
dora. Tashmë ishin gjashtë, luanin edhe dy djemtë e Verës. Të tretin e kish në 
karrocë, e kishin vendosur aty në cep dhe ai ndiqte me sy lojën tek thithte 
biberonin. Ish pak më shumë se një vjeç, e sipas Erës, ishte një mrekulli e vërtetë. 
Një makinë e kuqe ndaloi para shtëpisë. Një vajzë tepër simpatike doli prej saj e u 
drejtua nga shtëpia. Era ndaloi lojën dhe e shikoi me shpresë se do t ’i thosh diçka, 
por vajza i kaloi pranë pa ja hedhur sytë e pa e fshehur bezdinë që i shkaktoi 
shikimi i saj. Desh ta ndiqte e ta pyeste se kush ishte e ç’donte aty por Vera ju 
afrua e i preku bërrylin. 

- Eshtë Zana, efejuara e Andit.- i pëshpëriti në vesh. 

Këtë e mori vesh, po pse nuk ifoli, kjo nuk durohej. 

- Nukflisni me njëra tjetrën, jeni zënë keq para disa muajsh, - dëgjoi t’i 
pëshpëriste përsëri. 

Kur në derë u dha Andi që e priti krahëhapur dhe e përqafoi vajzën, e ndau 
mendjen të mos mendonte për këtë tani e ju kthye lojës. Kur nisi të binte muzgu , 
lanë lojën dhe ajo nxorri ca ëmbëlsira që i kish përgatitur vetë e lëngje frutash e u 
ulën mbi bar. Filluan të tregonin anekdota fëmijësh dhe ajo u tregoi një të vjetër 
nga koha e fëmijërisë së saj që i bëri të qeshnin të gjithë. Papritur, Elona u dha në 
derë të shtëpisë. 

- Dejvi, gjyshi në telefon! 

Djali brofi e u largua pothuaj me vrap. Gjyshi? Kush gjysh të jetë? Ndoshta babai i 
Mirit. E mendua një hop e i shkoi pas. Duhet të merrte vesh kush e kërkonte e 
përse. Urrente të spiunonte, por nuk kish rrugë tjetër. Hyri brenda e dëgjoi Dejvin 
të shfajësohej se e kish zënë gjumi e pastaj ishte harruar pas lojës. Diçka e thënë 
nga ana tjetër e telefonit bëri sytë e djalit të vogël të mbushen me lot. 

- Më fal gjysh, nuk do të përsëritet më! - u përgjigj ai me një fill zëri. 
Erës ju dhimbs, kush i binte në qafë këtij vogëlushi, përse duhej ta trajtonin kështu? 
A nuk ishte mjaft që e detyronin të shtirej të luante këtë pjesë, që ç'ishtee drejta e 
luante aq mirë sa... Irrëmbeu receptorin nga dora. 



- Mami, mos! - briti djali. 

- Kush jeni që i bini në qafë këtij djali? - gati sa nuk ulëriu. 

Heshtje. Asgjë nuk pipëtiu nga ana tjetër. 

- Në keni perëndi, më thoni kush jeni ose nuk keni për ta dëgjuar më!- 
vazhdoi ajo me zemërim. 

- Jam unë!- ish një zë burri, ifortë e autoritar. 

- Unë?!Cdo të thotë unë. Ka ndonjë që quhet unë? 

- Jam yt atë, dreqi e mori. Dhe nuk dua të flas me ty. Më kalo Dejvin. 

- As mos të të shkojë nëpër mend! Gënjeshtar i ndyrë! - përplasi 
receptorin me inat. 

- Mami! Përse e mbylle?- briti djali. 

Mira u kthye dhe e pa me habi. Ai gati sa nuk po ja plaste të qarit. I ktheu krahët e 
doli. Vera kish hipur fëmijët në makinë dhe po e priste. 

- Më trego pak këtë historinë e gjyshit! - i tha tek dridhej e tëra nga 

inati. 


- Cfarë të tregoj? 

U mendua një hop. T'i thosh se babai i saj nuk ishte më prej gati njëzetë vjetësh, 
dhe se dikush tallej në telefon apo... 

- Ku mund ta gjej? 

- Në këtë orë? Duhet të jetë ende në zyrë. 

- Ku e ka zyrën ? Më ço atje! 

Vera e pa e menduar. 

- Nuk më duket ide e mirë. 

- Puna ime. Ti më ço, pastaj shohim nëse është ide e mirë apo jo. 

- Andej e kam rrugën. Hip në makinë. 


-&- 

Do të shohë se ç'do ti punoj, thosh me vete, ndërsa makina rrëshqiste 
në rrugë të cilat ajo as që i vinte re. Do t’ja çerr maskën atij maskarai dhe gjithkujt 
tjetër që luan e tallet me kujtimin e babait tim e me ndjenjat e mia. Mjaft, nuk duroj 
më! Ziente e tëra nga inati kur makina u ndal përpara një ndërtese prej më shumë 
se dhjetë katesh. 

- Nuk e di se në ç ’kat e ka zyrën, mund të pyesësh aty brenda. Të pres 
këtu. - i tha Vera tek tërhoqi frenin e dorës së makinës. 

Zbriti dhe qëndroi para ndërtesës. Lart, në krye, një tabelë e madhe me drita të 
ndezura që shndrinin, shkruante “ KRUJA”. Ishte emri i një qyteti, por ishte dhe 
mbiemri i saj i vajzërisë. Cilin nga të dyja përfaqësonte? Befas inati ju fashit dhe 



një ndjesifrike e ndrojtjeje e pushtoi. Kati i parë ishte i tëri xham dhe ajo pa njerëz 
që lëviznin brenda. Muzgu që tashmë po i linte vendin errësirës, ja shtonte 
pasigurinë. Kush ishte aty brenda? Ju afrua portës së madhe prej xhami. Disa 
burra ishin duke dalëdhe... ajo mbajti frymën. Në mes tyre, një burrë me flokë jo 
krejtësisht të thinjura. U bë mënjanë e priti. Burri me flokë të thinjura i kaloi aq 
pranë sa gati e ceku me sup, pa e vënë re. Ja nguli sytë asaj fytyre e hipnotizuar, 
nuk mund të nxirrte asnjëtingull zëri. E shoqëroi me shikim tek u largua e ju afrua 
një makine, ku shoferi i mbante derën hapur. Befas, një burrë tjetër doli nga 
ndërtesa dhe thirri: 

- Zoti Agron! 

Burri me flokë të thinjura u kthye, e ajo u mundua të kapte shikimin e tij, i cili i 
rrëshqiti sipër pa u ndalur në të. Toka ju rrotullua dhe ndjeu se po binte duke 
humbur sensin e kohës. Dikush e thirri në emër dhe e shkundi fort. Hapi sytë dhe 
pa fytyrën e merakosur të Verës. Ktheu sytë aty ku më parë ishte makina dhe... 
rruga ishte e shkretë e pa lëvizje. O zot, më kanë bërë sytë. Gjithë faji i asaj 
telefonate. 

- Të lutem, çomë në shtëpi!- u lut me njëfill zëri. 


-&- 

Këmbët mezi e mbanin kur zbriti nga makina. Ishte vonë e Dejvi me 
Sarën, kishin rënë për të fjetur. Vetëm Andi ishte në sallë e ndenjes duke parë 
televizorin, por kur hyri ajo e shoi dhe u largua në heshtje. U lëshua mbi divan. 
Cfarë dite, mendoi, për të luajtur mendsh! Mori bllokun e nuk dinte nga tja 
fillonte. Pamja e atij burri i kish zgjuar mallin e kujtimin e babait, të cilin e kish 
dashur aq shumë dhe e kish humbur. Për ty baba, foli ajo me vete, e filloi të 
shkruante për atë kohë të largët, atë moshë të njomë, ato vite të bukura kur ai kish 
qenë shoku i saj, më i miri, më i dashuri dhe më i çrnuari. C’nuk do të jepte ta 
shihte edhe një herë, një herë të vetme e tëfliste me të. Ai burri i ngjante shumë, aq 
sa... Vërtet,ndoshta do të shkonte sërish, ta shihte që të shuante pak mallin . Ju 
kujtua se pas vdekjes së babait, kishte parë një burrë në qytet që i ngjante shumë. E 
kish ndjekur e kish mësuar se ku e kish shtëpinë. Shpesh, kur malli i digjte shpirtin, 
zinte pritë në cepin e rrugës ku banonte ai, e priste kur dilte nga shtëpia dhe e 
ndiqte një copë herë e i dukej sikur çmallej. Por edhe ai ka vite që ka vdekur, 
kështu që nuk mund të jetë ai. Po kush mund të jetë? Do të shkoj prapë, tha ajo me 
vete, do tëshkoj, ta shikoj e... të shuajpakmallin... 


- &- 



- Do të shkojmë në varreza, - e priti Verën të nesërmen në mëngjes, në rrugë, 
përpara shtëpisë 

- Kur ? 

- Tani - Era hapi derën e hipi në makinë. 

- Do të shkosh kështu?- i tha Vera duke i treguar tutën që tashmë kish tri 
ditë që e mbante veshur. Nuk ishte bërë mbarë të kërkonte gjë tjetër, pastaj as nuk i 
pëlqenin ato rroba që ishin në raft. Ishin shumë të kushtueshme e të bukura, por 
nuk e shihte veten me to. 

- E pastaj? Nuk ka asgjë të keqe. 

Vera tundi kokën, ndezi motorrin dhe nisi makinën. Dita ishte e bukur e plot me 
diell. Në xhep kish dy qirinj që i kish gjetur në një sirtar të kuzhinës, ndërsa në dorë 
dy buqeta lulesh që i kish përgatitur nga vazot e oborrit. Arritën në varreza. Vurire 
se kishin ndryshuar shumë. Ishin të sistemuara mirë dhe të pastra. Herën e fundit 
që kish qenë kish zënë kokën me duar. Një skandal i vërtetë, varret kishin mbirë 
edhe në rruginat që shërbenin për të kaluar nga një parcelë në tjetrën, e shishet e 
plastikës e lecka të pista të përdorura për të pastruar varret, ishin të hedhura andej 
këndej e të ngatërroheshin nëpër këmbë. Shto dhe lulet e vyshkura që hidheshin 
përtokë, të cilat zëvëndësoheshin me lule të freskëta, të zgjonin një ndjenjë të thellë 
trishtimi. Hodhi sytë përreth dhe mori frymë thellë. Ky po, që ishte një vend që u 
bënte nder kujtimit të të vdekurve. Instiktivisht, këmbët e çuan në rruginën që 
merrte nga e majta ku ishte varri i të atit. Edhe se kishin kaluar vite, e dinte 
përmendësh se ku tihidhte hapat. Por varrin nuk e gjeti. Qëndroi aty e po e 
kërkonte me sy, me mendimin se ishte ngatërruar. Do ta gjente, ai e thërriste 
gjithmonë, me atë buzëqeshje të bukur e atë shikim të ngrohtë nga fotografia. Ishte 
e bukur ajo fotografi, dhe ajo e kish shumë për zemër, aq sa e mbante varur në 
murin e dhomës së saj të gjumit. Hasi shikimet e shumë fotografive, por nuk gjeti 
atë që kërkonte. Nisi të djersitej, ku ishte vallë, kush e kish luajtur prej andej? Mos 
loznin edhe me eshtrat e të vdekurve? Babai i shkretë, njeriu më i mirë që kish 
njohur, nuk kishte më as edhe varr. Sytë ju mbushën me lotë dhe e vrau ndërgjegja. 
Ishtefaji i saj që nuk kishte ardhur më shpesh të kujdesej për të. Dhjetë vjet dhe ai 
ishte zhdukur. Ku të ishte vallë? 

- Vera! Ku është varri i babait tim ? 

- Cfarë?! - ja bëri Vera duke zgurdulluar sytë. 

- Lëri këto të lutem! Mjaft luajtëm bashkë. Të përgjërohem, thuamë çka 
ndodhur me varrin e babait, dhe të betohem se nuk do t’i them askujt se më ke 
treguar. Nuk do të të hap telashe. 

Vera u alarmua. Si ishte katandisur deri në këtë pikë? Që të kish humbur kujtesën, 
hajde de, edhe mund ta besonte, por që të kish aluçinacione të tilla... Duhej të ishte 
e sëmurë dhe duhej çuar tek psikiatri. Ajo nuk duhej ta ndiqte prapa këtë të 





çmendur. Ta merrte me të mirë e ta kthente në shtëpi. Duhej tëfliste me zotin Miri. 
Le të kujdeseshin ata për të, nuk ishte detyrë e saj. 

- Eshtë gjallë... babai yt është gjallë! - gati sa nuk briti ajo. 

Era e kuptoi se ishte e kotë të këmbëngulte. Mori rruginën që çonte në parcelat më 
lart. Atje ishin gjyshi me gjyshen. Të shkonte e t’u ndizte një qiri atyre më parë, 
pastaj do ti ndante hesapet me Verën. Me zemër të dredhur hyri në parcelën tjetër 
të varreve. A do të ishin aty, apo dhe ato i kishin luajtur? Ja ku është gjyshi që më 
vështron serioz, po ajo e dinte se pas atij shikimi fshihej një zemër e butë dhe e 
dashur. Rendi drejt tij e përqafoi mermerin e lëmuar e të ftohtë. Po gjyshja? Kish 
qenë ngjitur me të. Ngriu më këmbë, në vend të varrit të gjyshes, një copëz e vogël 
toke mbjellur me trëndafilë të kuq. Ju prenë gjunjët. 

- Ku është gjyshja ime, Vera? - fjalët i dolën me mundim. 

- Eshtë në azil, - ja ktheuVera, e cila dridhej nga tensioni efrika. 

U kthye nga ajo dhe e pa drejt e në sy, ndërsa dridhej e tëra nga mllefi. 

- Mos don të më thuash se edhe ajo është giallë? Ke guximin të më 
thuash edhe këtë? Gënjeshtare e pafytyrë! - ju afrua duke mbledhur grushtet. Do ta 
bënte copë copë, do ta mbyste. Do ti fuste duart në fyt e për atë zot, do ta mbyste. 
Vera u zpraps efrikësuar, u pengua e ra mbi një varr. U vra nga përplasja e rënkoi 
ndërsa ndjeu e tmerruar duart e Erës që i shtërnguan fytin. 

- Të lutem, mos më bëj keq! - ju lut. 

Era mblodhi veten. C'i thosh mendja kështu, mos ishtefaji i kësaj gruaje të varfër? 
Thjesht kish frikë t ’i tregonte. Po i kish lënë edhe një shteg. I zgjati dorën dhe e 
ndihmoi të ngrihej. 

- Më ço tek gjyshja!- e urdhëroi duke e parë drejt e në sy se mos kapte 
ndonjë shenjë hezitimi. Në të kundërt, gruaja mori frymë e lehtësuar e duke 
shkundur pluhurin dhe fijet e barit që i ishin ngjitur nëpë trup, nisi të ecte drejt 
daljes së varrezave me hap të shpejtë. E shokuar, Era e ndoqi pas. Hipën në 
makinë dhe u nisën pa folur e pa guxuar ta shikonin në sy njëra tjetrën. Një 
dhimbje koke kishfilluar ta torturonte, i dukej sikur truri i ishte mpirë e bërë akull. 
Zuri kokën me duar e mbylli sytë. Po çmendej. Mos ishte në ëndërr? Diku, makina 
ndaloi. 

- Arritëm.- dëgjoi zërin e Verës. Hapi sytë. Qëndronin përpara një 
ndërtese të këndëshme në ngjyrë të verdhë me tre kate, rrethuar me një mur të 
lartë. Pisha e plepa të gjelbër ngrinin krye mbi murin. 

-Të pres këtu! - i tha Vera. 


-&- 

Ju afrua portës në mëdyshje dhe e trullosur. Cfarë e priste pas asaj? Të 
hynte atje brenda apo të kthehej? Si mund të mendonte se do të gjente gjyshen? Veç 



në e kishin bcillsamosur e vënë në një arkivol qelqi si borëbardhën. Të hynte e të 
merrte vesh se deri ku... Shtypi butonin e ziles së bukur në formë zambaku. Në 
pritje që dera të hapej, lexoi tabelën e bronxit ku ishte shkruar “ AZIL SHPRESA ” 
. C’hipokrizi, kish punuar në azile pleqsh dhe e dinte se veç shpresë nuk mund të 
gjeje aty. Portën ja hapi një vajzë e re me pantallona e bluzë kazake në ngjyrë të 
gjelbër të bukur. 

- Me çfarë mund tju ndihmoj? 

- Kërkoj zonjën Kruja!. 

- Më ndiqni ju lutem! - tha vajza duke buzëqeshur e duke parë me bisht të 
syrit tutën që kish veshur Era. 

Hynë në ndërtesë e pasi kaluan një pjesë të korridorit, vajza hapi një derë që dilte 
në një kopësht të madh. E ndiqte duke zier nga inati, ky maskarallëk kalonte çdo 
parashikim. Të shohim, tha me vete, le të tallen edhe pak me mua, po do ta shohin. 
Eundjapërse janë avokatët, do të ma paguajnë shtrenjtë, do t'i kalb në burg këto 
putana e nuk do të më vijë aspak keq, do t’i ... 

- Ja tek e keni, - vajza i tregoi me dorë një grua të moshuar, ulur mbi një 
karrocë, e cila dremiste nën hijen e një pishe. Nxitoi hapin, tani do t’ja rregullonte 
qejfin edhe asaj plake, që në vend që të rrinte e të shijonte pleqërinë në këtë vend të 
bukur, kish qejftë tallej me të. Ju afrua dhe ja kapi kokënfort me të dy duart dhe ja 
ngriti lart, e ndërgjegjëshme se kjo i shkaktonte dhimbje asaj plake të gjorë, po aq i 
bënte. Do t’ja thyente kockat... Hasi shikimin e zemëruar të gruas së moshuar dhe 
duart ju lëshuan poshtë. 

- Gjyshe ?! - arriti të bëlbëzonte. 

Befas, fytyra e shtrembëruar nga dhimbja u çel e sytë e zinj shkëlqyen si dy 
thëngjij të ndezur, ishin po ata sy, kujtimin e të cilëve e kish ruajtur thellë zemrës. 

- Era, shpirt i gjyshes! Cfarë surprize! - zëri i dashur i trazoi shpirtin e 
ajo u lëshua në gjunjë dhe e përqafoi. Ishte era e gjyshes së saj që ajo e thithi me 
tërë forcën e mushkërive. Një shkulm dënesash ju ngrit nga shpirti e futi kokën në 
prehrin e saj e qau. Ndjeu dorën e dashur që i përkedheli flokët. Mos ishte ëndërr, 
mos ish iluzion? Zot i madh, bëje të jetë e vërtetë! 

- Do të kesh kombinuar diçka të madhe këtë rradhë . Mjaft, mos qaj, ti e 
di se nuk i duroj dot lotët e tua, shpirt i gjyshes. Do t ’i rregullojmë bashkë. Hë de, 
fshiji tani e lermë të t ’i shikoj sytë e bukur! 

Plaka ja mori kokën ndër duar e i puthi sytë e përlotur. Kjo sikur ja thërmoi zemrën 
Erës. E la veten në duart e saj e shijoi çdo ledhë e përkëdheli si në ato kohë të 
largëta kur ishte fëmijë. Euti sërish kokën në prehrin e saj e pëshpëriti. 

- Të kam xhan gjyshe! 

- Edhe unë, shpirt i gjyshes. Por tani më thuaj, ç ’hall ke? 




C’hall? C’ti thoshte? Se kish shkuar në varreza për ti çuar lule dhe nuk e kish 
gjetur as varrin e saj dhe as atë të babait? Babai? Një fill shprese e marrë ngriti 
krye në shpirtin e saj të trazuar. Nëse nuk ishte në varreza... Brofi më këmbë. 

- Do të kthehem prapë! 

- Mire bijë, veç mos u vono shumë këtë rradhë. Nuk më ka mbetur 
shumë kohë. 

- Do të vij sot! 

Plaka vuri buzën në gaz. Hapi krahët dhe e përqafoi përsëri. 

- Edhe po nuk erdhe, s ’ka gjë. Të faleminderit për sot, ma bëre ditën më 

të bukur. 

U shkëput nga krahët e saj e u largua me nxitim. Verën e gjeti aty ku e kishte lënë. 

- Vera shpejt! Më ço tek babai! 

Vera shkeli gazin.Tanipo që gjëratpo merrnin kuptim. 


- & - 


Rendi drejt portës së xhamtë e hyri brenda. Pas një sporteli, një burrë i 
ri në moshë, pofliste në telefon. 

- Zyra e zotit Kruja ? - pyeti Era me zërin që i dridhej nga padurimi. 

- Kati i dhjetë, dera përballë në fund të korridorit. Keni takim zonjë? - 
Burri largoi receptorin nga veshi duke e parë me dyshim nga koka tek këmbët. Era 
nuk i ktheu përgjigje por rendi drejt dyerve të ashensorëve që i kish vënë re sapo 
kish hyrë. Përfat, njëri ndodhej në kat dhe dera ju hap shpejt sapo shtypi butonin, 
pasi burri i sportelit ishte ngritur dhe i ishte vënë pas. Dera e ashensorit rrëshqiti e 
u mbyll parafytyrës së tij dhe ajo dëgjoi të sharat që lëshonte në adresë të saj. Aq i 
bënte. Me padurim ndiqte numrat e kateve, 6,7,8,9, dhe ja ku arriti. Ashensori 
ndaloi dhe mezi priti të hapej. Doli pothuaj me vrap. Ja ku ishte, ishte shkruar në 
tabelën e derës “ Ing. Kruja ”. Mbajti frymën, trokiti por nuk priti përgjigje. Uli 
dorezën e hapi derën me forcë. Dëgjoi të thirrura pas krahësh, por nuk ua vuri 
veshin. Në mes të dhomës, pas një tryeze të madhe, ulur në një kolltuk, një burrë me 
flokë gjysëm të thinjura ngriti kokën dhe e pa në sy. Zemra desh i çau krahërorin. 

- Baba!- klithi e rendi drejt tij e ju hodh në qafë duke e përqafuar me 
aq furi, sa desh e rrëzoi nga kolltuku. Ishte ai, aromën e tij nuk mund ta 
ngatërronte me asnjë tjetër. Sa i ishte lutur Zotit për një çast si ky? U dëgjuan 
trokitje dhe zërat burrash që kërkonin falje. Burri me flokë gjysëm të thinjura, e 




kapi nga supet dhe e shtyu ngadalë duke u munduar të çlirohej prej saj. Më nëfund 
u lirua e u bëri shenjë të tjerëve të largoheshin. Ata ikën dhe mbyllën derën. 

- Mund të më thuash, përse kjo vizitë e papritur sot? - e pyeti ai dhe 
ajo kuptoi nga toni i zërit se ishte i zemëruar. Le të ishte i zemëruar, rëndësi kishte 
që ishte ai. 

- Baba!- ajo desh t ’i hidhej sërish në qafë por ai e shmangu duke u 
ngritur dhe shkoi e qëndroi përpara dritares duke i kthyer krahët. Zoti, më nëfund, 
i kish plotësuar dëshirën më të madhe që kishte, ndërsa ai... e shmangte. U lëshua 
në një kolltuk që ishte aty pranë. 

- Përse je zemëruar me mua baba ? - pyeti ajo. 

- Nuk e shoh të arësyeshme të të përgjigjem. 

Shikonte shpinën e këtij burri, e përgjëruar. Ishte absurde, kjo situatë ishte 
absurde. Ai burrë, nuk duhej të ishte aty, duhej të ishte në varreza. Por ishte aty, 
njëzet vjet më i madh në moshë, por mosha nuk e kishte rënduar aspak. Vetëm 
flokët i kishtetë thinjura. Gjyshja e kish ndjerë më shumë peshën e viteve. Rrinin në 
heshtje. Ai nuk donte ta dëgjonte, ndërsa ajo kish aq shumë për ti thënë. Për Andin, 
Elonën e bukur, dy bijtë e saj. Për jetën ... 

- Sa do ? - zëri ishte i ftohtë e autoritar. 

- Cfarë? 

- Para, apo jo ? 

- Para?!- briti Mira. 

- Mos më thuaj se nuk ke ardhur për para! 

E mbuluan djersë tëftohta. Përse e lëndonte kështu? Më mirë të mos e kish parë se 
sa i duhej të gëlltiste këtë poshtërim. U çua dhe ju afrua derës. 

- Lamtumirë baba!-foli me lotë në sy. 

Ai ktheu kokën drejt saj. Një rreze shprese ndriçoi skutat e shpirtit të saj të 
plagosur. 

- Prit një sekondë! - ai ju afrua tryezës dhe nxorri nga sirtari një 
bllok. E hapi duke mbajtur një penë në dorë. 

- Fol, sa do! Vetëm me një kusht. Bëji një telefonatë nënës tënde. 
Nënës?! Nëna ka dhjetë vjet që është martuar me një tjetër e është atje larg... Ai 
firmosi dhe e shkëputi fletën nga blloku. Ju afrua me të në dorë, e Era me zor e 
mbajti veten që të mos i hidhesh në qafë sërish. 

- Shifrën shkruaje vetë,- ai i zgjati fletën. 

Pa një çast copën e letrës, sa para duhej t'i kërkonte që t’ja lante këtëposhtërim? A 
lahej me para ? 

I ktheu krahët e u largua duke e lënë me çekun në dorë. Dëgjoi që e thirri nga pas, 
por nuk e ktheu kokën. Nuk donte ta shikonte, nuk mund të ishte babai i saj, 
ndryshe nuk do ta kish trajtuar ashtu. Gëlltiti lotët. Ashensorët ishin të zënë, mori 
shkallët. Këmbët nuk e mbanin. Pasi zbriti dy kate ufsheh në një qoshe e shpërtheu 



në dënesa derisa lotët i shteruan e nuk kish fuqi të qante më. Pas kësaj u ngrit e u 
zvarrit poshtë. Jashtë dielli shkëlqente e ajo shqoi Verën që e priste në makinë. 
Befas, ajogrua ju duk e afërt. Rendi drejt saj dhe e përqafoi fort. E befasuar, Vera 
nuk dinte ç ’të bënte. Ngriti dorën dhe i përkëdheli flokët. 

- Shshët! - i pëshpëriti në vesh tek e ndjente të dridhej, - shshët, çdo gjë 
do të rregullohet. 

Dhe për çudi, kjo e qetësoi Erën. I hodhi një vështrim mirënjohës, e u rehatua në 
sediljen e makinës. 

- Të falemnderit! - i tha. 

Tjetra vuri buzën në gaz e ndezi makinën. Ish vonë, kish kaluar ora dy e drekës e 
fëmijët duhet të ishin kthyer në shtëpi. 


- & - 


Sara dhe Dejvi ju hodhën sapo zbriti nga makina dhe ajo perceptoi 
ankth në sytë e tyre. Një perde lëvizi në dritaren e sipërme, ishte Elona që e 
përgjonte. 

- Keni ngrënë?- pyeti të vegjëlit. 

- Bëmë ca panine mami, - tha Sara. 

- Kemi rregulluar dhe dhomat tona, - tha Dejvi. Erës i ra në sy përsëri ajo 
ngjyrë e zbehtë e fytyrës dhe rrathët e errët poshtë syve të tij. Duhet ta çoj tek 
doktori, mendoi ajo, nuk më pëlqen kjo ngjyrë. I përkëdheli flokët dhe e puthi lehtë 
nëfaqe, gjë që i bëri të shndrisnin sytë e tij. 

- Do të vijë ajo me fëmijët sot? - pyeti djali duke bërë me shenjë nga 

Vera. 

- Ajo, quhet Vera, dhe unë dua ta therrisni teze Vera! 

Eëmijët u panë në sy një çast, por i premtuan se do ta thërrisnin si të donte ajo. 
Hynë në shtëpi dhe gjëja e parë që bëri, vuri Dejvin në shtrat e i lexoi librin me 
përralla derisa e zuri gjumi. Por nuk u ngrit nga shtrati. Fiksoi tavanin duke u 
menduar. Nuk po kuptonte asgjë. Mendimet, si një lëmsh leshi i ngatërruar keqas e 
ajo nuk mundej të gjente fillin. E duhej të ishte diku aty, ajo duhej ta gjente. Ku ta 
kërkonte? Në atë natë të gjatë pa gjumë tek kërkonte Mirin, e një turn i lodhshëm e 
priste nëmëngjes në atë azilin e pleqve? Apo tek ajo ura ku për pak ishte hedhur? 
Për pak? Me sa mbante mend, ishte hedhur. Por nuk kish rënë, nuk ishte vrarë, ajo 
era e fortë e kish rrëmbyer dhe e kish ulur ngadalë poshtë. Poshtë apo lart? Nuk 



mbante mend asgjë, kish humbur ndjenjat. Dinte vetëm se ishte gdhirë në plazh. 
Kjo ishte ajo që kujtonte ajo se kish ndodhur. Kujtonte. Po sikur të mos kish 
ndodhur kështu? Po sikur të kish rënë e të kish vdekur? Atëhere ku ndodhej, nëferr 
apo parajsë? Ashtu siç e kish trajtuar i ati, Miri, Andi dhe Elona, nuk kish dyshim, 
ndodhej në ferr. Po ata të vegjëlit kush ishin? Engjëj të mirë që ja kishin vënë aty 
për t’i lehtësuar dhimbjet e ferrit? Po gjyshja? Të ish dhe ajo engjëll? Një grua aq 
e mirë si ajo, me siguri që engjëlldo të ishte shndërruar pas vdekjes. Dejvi lëvizi në 
gjumë e u kthye në krahun tjetër. I ledhatoi ngadalë shpinën e supet, e vuri buzën 
në gaz tek e imagjinoi me një palë flatra të vogla. Ishte një fëmijë i brishtë e 
normal. Vazhdoi ta ledhatonte lehtase ndjente ngrohtësinë që i transmetonte në 
gishta trupi i tij. Ifalte një ndjesi të embël që i mbushte zemrën, sikur të ishfëmija i 
saj. A mund të ishte i saj? Ah, jo! Vuri sërish buzën në gaz. Edhe se kjo botë ku jam 
zhytur është nga më absurdet, ku tëvdekurit nuk janë të vdekur, një nënë e mban 
mend fëmijën që lind. Eshtë një eksperiencë e dhimbëshme fizikisht, por më e 
mrekullueshme se çdo gjë tjetër. Siç është në të kundërt aborti që ta lë shpirtin 
bosh, tek sheh atë masë sa një kokërrzë qershie, tëpërgjakur e të hedhur nëfund të 
një legeni të ndyrë. Të plagos shpirtin sa herë që mendon, se ajo copëz atje, do të 
ishte fëmijë i gjakut tënd, nëse do t'i kishe dhënë mundësinë për të jetuar. 
Psherëtiu. Kish bërë tri aborte, dhe më e keqja, nuk kishin qenë spontane. Kish 
qenë zgjedhja e saj. E saj dhe e Mirit. Kishin kaluar vite e sa herë i kujtonte, 
mendonte se, nëse kish bërë mëkat në jetën e saj, kish qenë pikërisht ai. Ish 
munduar të ish nënë e mirë, grua e mirë, një qënje njerëzore me shpirt të 
dhembshur e nuk i i kish bërë keq askujt, e megjithatë... do tëpërfundonte nëferr.... 
nëse kishte një të tillë. E kish merituar. Ja, ku është Dejvi, ç’fëmijë i 
mrekullueshëm. Pak a shumë këtë moshë do të kish fëmija i saj që kish abortuar të 
fundit. Pak para se të nisej në dhe të huaj. I ledhatoi ballin e zemra ju mbush me 
dhëmbsuri. Do të kish qenë djalë apo vajzë? Po dy të tjerët? Mendimet e errëta e të 
ngatërruara që rrinin pezull si re të zeza, u përshkuan nga një vetëtimë rrufeje. 
Brofi më këmbë e vrapoi poshtë shkallëve. Mori bllokun ku kish shkruar datëlindjet 
efëmijëve. Nuk përkonin. Mbylli bllokun dhe e vuri sërish poshtë jastëkut. Prit, tha 
me vete, nuk i ke bërë mirë llogaritë, ke qenë shtatzënë prej tre muajsh, nuk janë 
nëntë muaj që duhet ti shtosh datës së abortit, janë gjashtë. U ul ngadalë mbi divan 
që të mos binte. Arbena, Sara, Dejvi kishin lindur në të njëjtën kohë që duhej të 
lindnin fëmijët e saj. Koinçidencë? Koinçidencë që Arbena i ngjante më shumë asaj 
se sa Elona? Ndjeu zemrën t’i mungonte e nuk mbushej dot me frymë. Doli në 
oborr e mbushi mushkëritë me ajër e aromë lulesh. Por nuk u ndie më mirë. 
Fundja, kështu ndihej sa herë që mendonte fëmijët që kish humbur me dashje. Te 
kthesa u dha makina e Verës dhe ajo rendi drejt saj. 

- Mami, nuk do të luajmë sot? - dëgjoi zërin e trishtuar të Sarës që e 
ndoqi pas. Mbajti këmbët dhe i buzëqeshi. 



-Sot nuk do të luajmë, por kam një surprizë tjetër të bukur. Besomë!- 
dhe i shkeli syrin. 


- & - 

Gati ishte errësuar kur makinafrenoi para shtëpisë. Nuk kish menduar 
se do të vonohej kaq shumë, por e kishin vonuar formularët që kish plotësuar dhe 
gjithë ato këshilla që ishin munduar ti jipnin. Në fillim kish kundërshtuar të humbte 
kohë me to, u kish thënë se kish punuar në një azil pleqsh, por kjo i kishte bërë për 
të qeshur e kishin insistuar akoma më shumë. Më në fund kish arritur t’ua 
shkëpuste nga thonjtë të moshuarën, që jo vetëm paguante mirë, por i biri herë pas 
here i dhuronte azilit shuma parash të konsiderueshme. I ish dashur të premtonte 
se dhurimet nuk do të mungonin. Megjithatë nuk kishin dashur tja linin. Vetëm 
fakti se ishte mbesa, e nuk kish ligj që ta pengonte të merrte gjyshen e saj në shtëpi, 
i kish bërë të dorëzoheshin. E si mund ta linte aty? E kish humbur për më se 
njëzetepesë vjet, tani që e kishte rigjetur, nuk donte të humbiste as edhe një ditë nga 
ato që i kishin mbetur. Sara me Dejvin rendën drejt makinës ende pa ndaluar. Era 
zbriti dhe hapi derën tjetër. 

- Ju prezantoj gjyshen time! 

- C’don gjyshja këtu?- pyeti Sara e habitur.-A nuk duhej të ishte në azil? 

- Tani është këtu. Jepini fëmijë, më ndihmoni! 

Nxorri nga bagazhi i makinës një karrocë të vogël, e me ndihmën e Verës e vendosi 
gjyshen mbi të. Eëmijëve ju dha valixhet e plaçkave. Gjyshja i shikonte e 
mrekulluar. 

- Nuk i ke parë asnjëherë?- i pëshpëriti në vesh Era. 

Ajo tundi kokën pa folur. Në cepat e syve kishin filluar të shndrinin dy pikla të 
vogla loti që e tronditën Erën. Dhe ajo nuk i kish duruar asnjëherë lotët e gjyshes. 

- Fëmijë! Eërini të gjitha aty ku janë. Në fillim, urojini mirëseardhjen 

gjyshes! 

Ata u afruan ngadalë e të ndrojtur. Nuk e njihnin atë grua të vjetër me fytyrë 
mbushur me rrudha, e shumë mirë do t’jua kishin dhënë këmbëve. Por mami nuk 
ishte i atij mendimi dhe t’ja prishnin asaj ishte gjëja e fundit që do të donin të 
bënin. U afruandhe e lanë që t ’u përkëdhelte fytyrat e t ’i puthte. Mirës i erdhi për 
të qeshur kur pa se me ç’heroizëm qëndronin. Do të ndryshojnë, mendoi, do të 
fillojnë ta duan aq shumë... sa unë do të bëhem xheloze. Kujtoi nënën e saj që 
zemërohej sa herë që vinte rese kish më shumë konfidencë mes saj dhe gjyshes se sa 
midis tyre. Ah, po nëna, duhej t’i telefononte. Por jo sot, nesër. Shtyu karrocën 
drejt shtëpisë. Ishin vetëm tri shkallë. Sot do të bënte si të bënte, nesër do të gjente 



ndonjë sistem. Hapi derën, dhe pasi i kaloi një krah poshtë këmbëve dhe tjetrin 
poshtë shpatullave të gjyshes, e ngriti peshë. Ndjeu dhimbjen e vjetër që kishfituar 
nga puna në azil dhe mbyti një rënkim. E vendosi me kujdes mbi divan. Miri me 
Andin u dhanë në derë dhe po e shigjetonin me shikime. Ndjeu zemrën t ’i dridhej. 
Mos nuk e donin aty, mos do ta detyronin ta kthente mbrapsht? Ra zilja e telefonit, 
por asnjë nuk e kapte e asaj i cingriti nervat. E mori vetë. 

- C’budallallëk ke bërë? Me ç ’të drejtë merr nënën time nga azili?- zëri i 
babait ishte i zemëruar . 

- Eshtë gjyshja ime! - u përgjigj duke u munduar të dukej e qetë dhe e 
sigurtë, ndërsa këmbët kishin filluar t ’i dridheshin. 

- Nuk ke shkuar për ta parë katër vjet, e sot tu tek ta marrësh. Në ke 
perëndi, lëre të qetë. Mos e nxirr tek ajo inatin që ke me mua. 

- Inatin ? Baba, unë nuk kam inat me ty. 

Vuri re Mirin e të gjithë fëmijët që ja kishin ngulur sytë dhe kjo ja shtoi akoma më 
shumë zemërimin e nuk ishte në gjëndje të fliste. Pasoi një hop heshtje nga ana 
tjetër e pastaj: 

- Nga e more vesh se t’i ka lënë të gjitha sa ka në testament? - zëri i të 
atit ishte më i shtruar. 

- Cfarë?- briti Era. 

- Lëri ato se nuk ma hedh mua. Thuamë të vërtetën, të ka treguar 

Selimi ? 

- Selimi? 

- Mos bëj sikur nuk kupton. Nëse i ndodh gjë nënës atje tek ti, të 
betohem, do të ma paguash shtrenjtë! 

Cfarë testamenti? C’mund të kish gjyshja për ti lënë asaj? Kish qenë një grua e 
varfër që mezi e shtynte deri në fund të pesëmbëdhjetëditëshit. Ktheu kokën e 
habitur nga ajo, por hasi një vështrim të qetë e inkurajues. 

- Kërkomë ç'të duash, vetëm ktheje ku e more. Për atëperëndi, lëre t’i 
ngrysë e qetë ditët që i kanë ngelur. 

Ju mblodh një lëmsh nëgrykë. C’donte të thoshte me ato fjalë, si kish mundësi që e 
njihte aq pak? 

- Më vjen keq baba, por nuk mundem! - foli duke gëlltitur lotët.- Nuk e 
kthej më atje. Si ti zë goja atofjalë, jamfëmija yt. 

- Je një mallkim, jo fëmijë! - briti ai nga ana tjetër e fillit. - Po ta 
përsëris edhe një herë, nënën time do ta kthesh nga e more! Që sot! 

Largoi e trembur receptorin nga veshi dhe e vështroi një hop. Miri ju afrua e i foli 
pranë veshit. 

- Bëj si të thotë babai! 

- Kurrë!- ja ktheu ajo e ngriti receptorin. 




- Gjyshja do të rrijë këtu me mua! Do të iki veç në don ajo. Të tjerët, - 
ajo u kthye nga Miri,- të ikin po të duan që sot. 

- Më kalo Teutën se dua të flas me të. 

- Jo, nëse më flet kështu. Më parë, duhet të më thuash “Të lutem ”. 
Eshtë rregull i edukatës, baba, ti ma ke mësuar - i foli prerë. 

Pasoi heshtje që asaj ju duk pafund dhe e mundonte, por e kish vendosur të priste. 
Mjaft e kish lënduar, tani ishte rradha e saj. 

- Të lutem! Më kalo Teutën! - zëri ishte i ulët dhe ajo pati dëshirën ta 
bënte ta përsëriste lutjen me zë të lartë, por e fashiti shpejt. I zgjati receptorin 
gjyshes pa e parë në sy. U largua disa hapa e qëndroi pranë dritares duke i kthyer 
krahët për të fshehur ankthin. Nëse ajo donte të kthehej... ose ai e bindte... nuk i 
mbetej tjetër veç t’u nënshtrohej vullnetit të tyre. Do Zoti, rri këtu me mua... Kam 
aq shumë nevojëpër të... Një copë herë nuk dëgjoi gjë, gjyshja heshtëte, dëgjonte e 
tundte kokën. Pastaj tingulli i zërit të saj dhe zemra gati nuk i ndaloi. 

- Qe dëshira ime bir. Kisha filluar të zë ndryshk në atë vend. Natën e 
mirë! - dëgjoi kërcitjen e lehtë të receptorit që u mbyll. Era u kthye nga ajo. 
Gjyshja i buzëqeshi, ndërsa të tjerët ja kishin ngulur sytë të habitur. 

- C’keni që më rrini aty si hunj! - tha ajo.- Hajdeni se kemi punë për 
të bërë. Lironi dhomën këtu ngjitur, gjyshja do tëflejë aty. 

Arbena levizi e para e shkoi në dhomën ngjitur. 

- Ku ti çojmë plaçkat? - pyeti Elona . 

Arbena lëvizi e para e shkoi në dhomën ngjitur. 

- Për mua mund ti nxirrni edhe në oborr. Lini një shtrat, një raft, 
një komodinë dhe një karrike. 


- & - 

I hapi aq shumë punë vetes ditët në vazhdim, sa nuk kish kohë të 
mendonte për problemet e saja dhe në darkë binte në gjumë si e vdekur. Sistemoi 
Teutën në dhomën ngjitur me sallën e ndenjes, ku në fakt nuk rrinte njeri dhe siç 
dukej e përdornin për dhomë miqsh. Por dukej se miq nuk kishin shkelur prej 
kohësh në atë shtëpi pasi dhomën e kish mbuluar pluhuri. Në fund të korridorit, 
ishte një dhomë tjetër që e përdornin për të tharë rroba. Vuri tela në oborrin e 
pasëm të shtëpisë dhee liroi dhomën. Euti në të një dhomë të vjeter gjumi që e gjeti 
të zmontuar në bodrum, megjithë kundërshtimet e Arbenës që këmbënguli të blinte 
një të re. Nuk e dinte buxhetin e familjes, edhe se shihte se paratë nuk mungonin në 
atë shtëpi, nuk donte të shpenzonte. Zbrazi disi sallën që Teuta të kishte hapësire 



për të lëvizur me karrocë. Shkepi koliben e Bobos, ai nuk rrinte më në të, me disa 
nga dërrasat e saj mbuloi tri shkallët e verandës, kështu karroca mund të zbriste 
poshtë në oborr pa vështirësi. Ndjente mbi vete sytë e zgjuar të Teutës që e ndiqnin 
ngado e merrte zemër. Gëzimi i saj, i çiltër si gëzim fëmije, që e shprehte herë pas 
here me pasthirrma të vogla, ja shpërblenin lodhjen. Po ashtu edhe Vera, nuk u 
kursye dhe e ndihmoi me gjithë shpirt. Sara e Dejvi u mësuan shpejt me gjyshe 
Tutën si e thërrisnin ata, e u bënë miq. Një fitë e lehtë dhe e këndëshme xhelozie i 
përshkonte zemrën, tek i shihte tek i flisnin në vesh, por shpejt e kalonte duke 
qeshur me vete. E kish ditur se do të ndodhte kështu, nuk kish ç ’të bënte. Prania e 
saj kish qenë një bekim nga Zoti për të gjithë. Tani uleshin e darkonin së bashku e 
fëmijët e rritur, filluan ti zgjatnin qëndrimet e tyre aty. Gjyshe Teutës i pëlqenin 
filmat e rrinte e shikonte deri vonë. Shpesh Andi,Elona e nganjëherë Arbena, rrinin 
e ndiqnin filmin me to. Era bënte sikur shikonte, nëfakt nuk e kishfare mendjen tek 
televizori, të tjera mendime bluante në tru. Dejvin e zinte gjumi në divan, pështetur 
pas saj, dhe ajo e ngrinte peshë dhe e çonte lart. I dukej sikur bëhej gjithnjë e më i 
lehtë. Kur dreqin do të bëhej mbarë ta çonte tek doktori? Dy herë në javë Sara me 
Dejvin, shkonin pasdite tek gjyshi e rrinin për darkë tek ai. Ajo nuk thoshte as edhe 
një fjalë, por shihte se entuziazmi i fëmijëve për të ikur nga shtëpia pakësohej. Aq 
sa një ditë dëgjoi Sarën tek i ankohej të vëllait. 

- Ufa, duhet të shkojmë tek gjyshi. 

Bëri sikur nuk e dëgjoi. Edhe se ishte e inatosur me të atin, nuk ishte kjo ajo që 
donte. Ende nuk i kish telefonuar nënës. Fundja përse duhej ta bënte? Le t'i 
telefononte ajo më parë. Pastaj, ç ’kuptim kish kur ishte me një burrë tjetër? Por 
vallë... a ishte..?Nëse babai ish gjallë... 

- Sara, e ke numrin e nënës sime se e kam humbur? - provoi ajo. 

Sara i dha numrin dhe ajo efuti në xhepin e përparëses. Sapo u gjet vetëm, me dorë 
të dridhur formoi numrin. Dëgjoi zilen që binte nga ana tjetër, e pastaj një zë të 
dashur... 

- Familja Kruja. 

- Alo mama! - foli ajo me zë të ngjirur nga emocioni. Mamaja ishte me 
babanë e saj. 

- Mira bijë! Ti je? 

- Po mama. 

- Si i kefëmijët? 

- Mirë mama, po babai si është? 

- Nuk është mirë. E ka shqetësuar zemra e nuk bën gjumë të mirë. Përse ja 
bëre këtë? 

- Cfarë i kam bërë? 

- Eshtë në merak për të ëmën. 

- Përse nuk vjen ta shohë? 



Pasoi një hop heshtje. 

- Ti e di mirë, nuk vjen për shkakun tënd. 

Këtë herë qe Era që heshti. Nga nervat shtërngoi me forcë receptorin sa e bëri të 
kërciste. Desh të bërtiste, të ulërinte, por shtërngoi nofullat derisa i dhëmbën. 
Megjithatë, zëri i saj ish i qetë kurfoli. 

- Të caktojë një orar e të vijë. Nuk do të jem në shtëpi. - mbylli telefonin. 
Kur u kthye, desh u përplas me karrocën e Teutës, nuk e kish ndjerë kur kishte hyrë. 
U ndie fajtore dhe u skuq. Si nuk i kish shkuar ndër mend se duke e marrë prej 
azilit, i kish hequr mundësinë të shikonte të birin? 

- Ku do të shkosh kur të vijë yt atë? - Teuta e zhbironte me sy. 

- Diku do të shkoj. Do të marr Verën e do të shkoj të bëj pazar, - tha ajo 
duke qeshur. 

- Ashtu? Edhe unë kam qejftë dal e të bëj pazar,- ja ktheu gjyshja. 

E pa një çast e menduar. Si mund ta merrte me vete ashtu siç ishte e gozhduar mbi 
atë karrocë të mallëkuar? Fundja... përse jo? 

- Bravo Teuta, kështu më pëlqen. Thërrasim njëfurgon taksi, marrim Verën 
dhe ikim. 

Teuta përplasi duart nga gëzimi. 


- & - 

Kishin dalë në rrugë e prisnin furgonin, kur një makinë ndaloi pranë 
tyre. Një grua në moshë të mesme, me hap të sigurtë e lëvizje të prera u afrua. 

- Zonja Kruja, jam infermiere Donika. Yt bir më ka dërguar tju shërbej. - 
ju drejtua ajo gruas së moshuar në karrocë. Të tria panë njëra tjetrën në sy. Teuta 
bëri sikur nuk kuptoi ose se nuk dëgjoi, ndaj gruaja e huaj përsëriti frazën nga 
fillimi. E kotë. Plaka prapë nuk kish dëgjuar gjë. Era ndjeu bërrylin e Verës që e 
shpoi në ije dhe desh e kapi gazi. Infermierja ju drejtua atyre të dyjave, ta 
ndihmonin për t’i spjeguar “pacientes” së saj, se tash e tutje ajo ishte në shërbim 
të saj dhe se ishte nder për të të kujdesej për nënën e zotit Kruja. Ishte rradha e 
Erës të mos kuptonte, kështu që infermieres ju desh ta fillonte përsëri nga fillimi e 
Verafilloi të kollitej. Më nëfund, u duk sikur Era diçka po e kuptonte. 

- Aha ! Pra jeni infermiere. 

- Po zonjë. 

- C’don këtu infermierja? - ju drejtua Verës. - Kemi njeri të sëmurë në 

shtëpi ? 

- Me sa di unë, jo. - Vera mblodhi supet. 



- Mëfalni, po zoti Kruja ... 

- Jo, mëfalni juve, keni ngatërruar adresë. Zoti Kruja nuk banon këtu. 

- Por ai ... 

- Ne, që jetojmë këtu, nuk kemi nevojë për ju, - ja preu shkurt Mira. - 
Gjyshja, kur të mos ndihet mirë, do ta zgjedhë vetë infermieren e saj. Ajo është 
shumë, shumë e prerë në këtë pikë. Apo jo gjyshe? Thuaji pak se si e ke imagjinuar 
ti infermieren tënde. 

Gruaja kishfilluar të shfaqte shenja nervozizmi dhe një tik i lehtë i lëvizte qepallën 
e majtë. 

- C ’i flet asaj, ajo është shurdhe. 

- Kush, unë? - u hodh Teuta. 

- Po unë tëfola dhe ti... 

- Unë të dëgjova, ti nuk më kuptove. Shko e thuaj tim biri, se nuk marr në 
shërbim një infermiere që nuk dallon kur “pacienti” nuk dëgjon apo bën sikur nuk 
dëgjon. Dhe bëji shumë tëfala nga ana ime. Ditën e mirë 7 

Infermiere Donika mbeti një çast më këmbë. Pastaj me atë hapin e saj, si hap 
ushtari mori nga makina. Ato shpërthyen në të qeshura. Furgoni u duk tek kthesa e 
rrugës dhe e harruan. Nuk kishin zënë vend, kur tek dera e furgonit u shfaq koka e 
Donikës me kaçurrela të llakosura. 

- Një psikiatër, ja ç’ju duhet juve!- dhe ngriti kokën lart duke nxjerrë 
mjekrrën përpara. Gazi shpërtheu, Era tek mbante brinjët me dorë shikonte Teutën 
që fshinte lotët. Zot, u lut me vete ajo, mos e merr shpejt, lërma ta gëzoj edhe ca 
kohë. Ndjeu dorën e gjyshes mbi të sajën dhe u panë në sy. Sa shumë flisnin ato 
sy... 


-&- 

Kur gjërat dukeshin sikur po rregulloheshin në shtëpi, Era u 
gjet para pikëpyetjeve të tjera, të cilave nuk dinte t'u jepte përgjigje. Qytetin 
i saj, siç kish dëshirë ta quante ajo, sa më shumë e shihte aq më pak i 
ngjante atij që ruante në kujtesë. Ishte më i bukur, më i pastër e më... i 
pasur. Amfiteatri, që kohët e fundit e mbante mend të katandisur në një 
gropë të shëmtuar, ishte restauruar e pranë tij ishin ngritur muzeume të 
pasura me vepra të antikitetit, të cilët tërhiqnin vizitorë nga të gjithë vendet 
e botës. Le të mos flitej për lokalet e hotelet luksoze. Ajo që e habiti më 
shumë, ishte jeta politike, asnjë emër nga ata që mbante mend, dhe habia 
më e madhe, Kosova ishte bashkuar me Shqipërinë, tashmë dhe harta kish 
ndryshuar konturet e saj. Kish kërkuar shoqet e saja të dikurshme e ishte 
zhgënjyer, kish parë ftohtësi në sytë e tyre dhe atë nxitim për ta evituar, 
asnjëra nuk i përgjigjej telefonatave të saj, dhe ajo kish hequr dorë. Ju 



kthye përsëri bllokut të saj në orët e vona të natës, pasi fëmijët e Teutën i 
zinte gjumi. Një mbrëmje kish parë një film ku një aktor i ngjante ish 
presidentit të Amerikës. I gjante aq shumë sa... padashur kish vënë buzën 
në gaz. Kish pyetur se si e quanin atë aktor dhe përgjigja: 

- Bill Clinton,- qe përgjigjci e thjeshtë e Sarës. 

- Ish presidenti!? 

- Burri i ish presidentes, Hillary Clinton. 

- Jo Sara, e shoqja kandidoi dy mandate pas tij e nuk... 

E para ja plasi gazit Elona, e cila ishte ulur në divanin tjetër. Arbena e pasoi me 
kukurizma. 

- Përse qeshni? - ish nxehur ajo. 

- Jepi mami se i paske tëforta sonte,- qeshte Dejvi. 

- Atëhere, më thoni kush është presidenti i Amerikës sot? - ngulmoi 
ajo.Fëmijët kthyen kokën menjëherë nga ajo. 

- As kaq gjë nuk e din mami? - sytë e Sarës ishin të preokupuar. 

- Do të na lini të ndjekim filmin, apo do të flasim? - ndërhyri Miri,- Al 
Gori, - shtoi duke ju drejtuar Erës, e cila nuk kuptoi se çfarë e shqetësoi më shumë, 
fakti që Al Gori isht president, apo fakti që Miri kish marre mundimin ti drejtonte 
njëfjalë .Tani e tutje do të ish më e kujdesësiune të mos binte në gracka të tilla e të 
qeshnin me të. Le të thonin ç ’të donin, Xhorxh Bush ishte presidenti i tanishëm i 
Amerikës dhe Bill Klinton kish qenë para tij. Hillary... bota që njihte ajo, nukkish 
qenë asnjëherë gati t'i jepte kaq pushtet një gruaje... 


-&- 

Kishin kaluar rreth dy muaj e dukej sikur punët kishin filluar të shkonin 
mirë. Krijoi një ide se si ishin ndërtuar gjërat në atë ambjent, i cili pak nga pak po 
i humbiste konturet e lojës që kish imagjinuar ajo. Vendosi ti nënshtrohej kësaj jete, 
e përse jo? Përse të mos ishte ky realiteti? C'mund të ketë realiteti më shumë se 
kaq? Gjëra që i prekte përditë, punë që i bënte përditë...Por sa më shumë dukej se 
zenin vend, e brente dyshimi se vendi i saj nuk ishte aty. Mankthe që i zinin frymën 
në gjumë, tek i shkonte pas Mirit që ecte përqafuar me një grua tjetër, e bënin të 
zgjohej në mes të natës qull në djersë. Herë herë Andi, me një buzëqeshje të bukur, 
i hapte derën e shtëpisë dhe zgjatej për ta puthur në faqe, zgjatej dhe ajo, por 
nëçastin që buzët e tij duhej të çiknin faqen e saj, ai avullohej ngadalë dhe ajo 
fiksonte me tmerr sytë e tij që zhdukeshin tëfundit e perceptonte frikë e mall. Elona 
e dobësuar e me sy të merakosur që e ndiqte nëpër shtëpi... C’ishin këto ëndrra, 



ç’kuptim kishin? Përse e torturonin kështu? Në mëngjes ja tregonte Teutës dhe 
shprehte shqetësimin se mos ndoshta ju kanosej ndonjë rrezik bijve të saj. Teuta i 
merrte me të qeshur dhe e qetësonte, tashmë edhe ajo ishte e bindur se Era kish 
humbur kujtesën. 

- Nuk të vjen keq për këtë?- e pyeti një ditë. 

Teuta i kish përkëdhelur flokët duke tundur kokën. Jo, nuk i vinte keq. 

- Përse? Nuk mbaj mend asgjë nga këto dhjetë vjet, nuk mbaja mend as emrat 
efëmijëve të mi. Gjyshe, ky është mallkim, - kish shpërthyer në dënesa ajo. 

- Ngadalë,bijë, ngadalë.Do të të kujtohen të gjitha. E do të kuptosh. 

- Cfarë? 

- Se është bekim. Po lëre tani këtë muhabet. - e kish mbyllur ajo. Era e 
dinte mirë, se kur ajo nuk donte tëfliste për diçka, ishte më e shurdhër e memece se 
muri. 


-&- 


Nën ndikimin e ëndrrave, ishte gjithnjë në ankth për Andin e Elonën. 
Kur afrohej ora që duhej të ktheheshin në shtëpi, dilte në oborr duke bërë sikur 
kujdesej për lulet e sytë i mbante vazhdimisht tek kthesa e rrugës. Kur shihte 
makinat e tyre, merrte frymë e lehtësuar e futej brenda. Sytë e zgjuar të Teutes e 
ndiqnin dhe ajo e dinte se e kish kuptuar. Nuk kaloi shumë dhe parandjenja e keqe 
u vërtetua, por nuk bëhej fjalë as për Andin e as për Elonën. Dejvi. Një mëngjes, 
nuk mund tëngrihej nga shtrati, digjej nga ethet. Miri i alarmuar thirri ndihmën e 
shpejtë. Mjeku me infermierët nuk e zgjatën por e ngarkuan në barelë. Megjithëse 
ngulmuan që ajo të rrinte në shtëpi, kërceu në ambulancë e i ndenji djalit tek koka 
gjithë rrugës derinë spital. Sapo mbërritën, e morën dhe e futën me nxitim në 
reanimacion ku e lidhën me aparate që Erës i futën frikë. Nuk e linin të hynte 
brenda e kjo e bënte të hante veten me dhëmbë pas derës së dhomës ku dergjej 
Dejvi që e thërriste përçart. Pas pak aty ja behu i ati. 

Ajo ju afrua por ai e injoroi e shkoi drejt doktorit që u afrua. 

- Me vjen keq zoti Kruja. Nuk kemi ende një organ kompatibël. 

- Cfarë?- briti Mira duke e kapur për mënge. 

Por ai ja largoi dorën pafshehur ndjenjën e bezdisë, e ju drejtua babait të saj. 

- Kohët efundit dializat nuk janë bërë rregullisht. Pasojat janë të rënda. 

- E di, - u përgjigj kokëulur i ati. - Sa shanse ka ? 

Shanse! Ajo shikoi me rradhë doktorin, të atin, Mirin e zbehtë që nuk mund ishte në 
gjendje tëfliste dhe kuptoi se gjendja ishte serioze. Kjo ishte e re për të, të tjerët e 



kishin ditur, me siguri që e kishin ditur. Me ç ’të drejtë ja kishin mbajtur fshehur, ja 
kishin hedhur në krahë atëfëmijë, e kishin detyruar ta donte me gjithë shpirt atë që 
nuk ishte as mishi e gjaku i saj, e po ja shqisnin në këtë mënyrë? Kish menduar se 
do t’ja merrnin një ditë, e kish imagjinuar në mënyra të ndryshme, prindër që 
ekërkonin, shërbimi social që mbulonte jetimëtpor... që duhej të vdiste aty në sy të 
saj... Sytë ju errën nga tmerri dhe një ciklon ju ngrit në tru ku përplaseshin mijëra 
mendime, mijëra fjalë në katër gjuhë që dinte... por fjala kontroll nuk ekzistonte. 
Kapi jakën e këmishës së doktorit dhe i ulëriu nëfytyrë. 

- Mjerë ti, po i ndodhi gjë... 

Dy palë krahë të fuqishëm e tërhoqën dhe e përplasën në një karrike anës së 
korridorit . U ndje e lodhur, e mjerë, një qënje e dobët dhe e pavlerë, një hiç. 
Doktori u largua. I ati me Mirin u ulën të heshtur në karriket pranë, por ajo nuk 
ekzistonte për ta. Ndoqi me sy drejtimin që mori doktori dhe fiksoi derën ku hyri. 
Priti pak çaste e pastaj u ngrit. Nuk e ndaluan të largohej, një mendim më pak për 
ta. Përshkoi dy herë korridorin, herën e tretë, pa trokitur hapi derën që kish fiksuar 
e hyri brenda dukee mbyllur pas vetes. Ishte paradhoma e një salle operacioni, e 
kuptoi se pa doktorin veshur me përparëse të gjelbër e një maskë garze i varej në 
qafe tekfërkonte duart e sapunuara deri tek bërrylet. 

- Dil jashtë!- e urdhëroi ai i zemëruar sapo e pikasi. 

- Cfarë po i ndodh tim biri? Të lutem doktor, më thuaj, kam humbur 
kujtesën,- shtoi ajo tek mundohej të mbante me zor lotët që i ishin mbledhur lëmsh 
në grykë. Shikimi mosbesues i doktorit i bëri keq e lotët shpërthyen. 

- Ka nevojë për një veshkë, në mënyrë urgjente., - u përgjigj ai më zë të 
butë. Lotët e kishin prekur.- Nuk gjejmë dhurues që të jetë kompatibël. Yt bir ka të 
njëjtin grup gjaku me ju, është shumë i rrallë, nëse e mban mend. 

Ajo nuk e mbante mend këtë. Dinte se... 

- Gjak i grupit A. 

- Eshtë nëngrupi që e përcakton. 

- Ja dhuroj unë! Vetëm shpëtoje... 

Doktori uli kokën e nuk e pa në sy kur i foli. 

- Më vjen keq zonjë, veshkat tuaja janë dëmtuar shumë nga abuzimi i 
drogës dhe alkolit, kështu rezultuan analizat e para një viti. Kurat që ndoqe për 
gjashtë muaj, nuk sollën rezultat. 

- Nuk është e vërtetë, ndjehem mirë. 

Doktori pa orën dhe i bëri shenjë të dilte jashtë. 

- Përsërisim analizat! - toni i zërit ishte i vendosur. - Nuk do të pendoheni - 
shtoi duke bashkuar duart në shenjë lutjeje. 

- Nuk kemi kohë të humbasim me analiza. Mund të jenë orët e fundit të 
djalit tuaj. 




Mirafilloi të qajë në heshtje e dëshpëruar. Fundja, dhe po ti bënin analizat, çfarë 
do të zgjidhte? Më shumë, kish mundësi që të mos kishin as të njëjtin nëngrup, nuk 
ish gjak i gjakut... Ju afrua derës. Ishte e kotë. 

- Një minutë! - e ndaloi zëri i doktorit. - Nëse i trampiantojmë një veshkë 
tënden, mund ta shtyjë disa muaj, e ndërkohë... ndoshta gjejmë një dhurues.Veç, e 
ndjej për detyrë të të them se për ju, pasojat do të jenë shumë, shumë të rënda. 
Mendohuni mirë. Nëse vendosni për të dhuruar organin tuaj, duhet të firmosni një 
deklaratë ku e merrni vetë përgjegjësinë. 

Lëshoi dorezën e derës. Përgjegjësinë thotë!? Shikonte në drejtim të tij, por sytë i 
kish fiksuar diku pas supit të tij, të përhumbur. 

- Lërefare, - tha ai duke i kthyer krahët,- zëre se nuk thashë gjë. 

- Ku e keni deklaratën? - foli ajo me zë të sigurtë sa e habiti edhe atë vetë. 
Le ta provonin, ç’do të humbte ajo? Një veshkë? E pastaj, ajo i kish top të dyja. I 
takonte Dejvit të humbte a të fitonte, nëse fati... nëse Zoti donte... të ishin 
kompatibël... U afrua tek tryeza e vogël në cep të dhomës ku doktori i zgjati një 
fletë pasi e plotësoi me nxitim. Firmosi pa ju dridhur dora, ajo që u drodh si një 
gjethe e brishtë vjeshte brenda shpirtit të saj, ishte njëfill i vogël shprese. 

- Kaloni në sallën tjetër, nuk duhet të humbasim kohë! - Doktori e shoqëroi 
tek një derë tjetër dhe i zgjati dorën. 

- Paçifat zonjë! 

- Paçi fat dhe ju, doktor! - i shtërngoi dorën, e mendimi se nuk e dinte se 
cili prej të dyve kish më shumë nevojë përfat, e bëri të vinte buzën në gaz. 


- & - 


E sulmuan një ekip i tërë doktorësh, infermierësh e laborantësh. Dikush 
i merrte gjak, dikush i dëgjonte zemrën me stetoskop, i bënë grafi të veshkave, të 
mushkërive e cfarë nuk i bënë. Ishte trullosur nga numri i aparateve që e 
kontrollonin e ku e fusnin pa e lënë të merrte frymë. Pastaj, ku e shpinte mushka 
atë dhe gjithë ata të tjerët? A nuk e shihnin qartë se nuk ishte ajo nëna natyrale e 
atij djali që në analizat e para? Mos vallë nuk kishte asnjë të vërtetë në gjithë këtë 
që po ndodhte e... sëmundja e Dejvit ish veç një shkas për tafutur atë nën bisturi? 
C’plan i kishin kurdisur? Mos ishin... mos e përdornin si kavje... ose më keq 
akoma, i merrnin e i shisnin organet... Doktori i saj, kështu e quante tashmë, ju 
afrua e pasi hoqi maskën duke shqyrtuar fletët e rezultateve të analizave, i 
buzëqeshi si me pahir. Nuk i shpëtoi ajo shprehje habije e turbullimi që vulos 
fytyrat kur ndodhen përpara gjërave të pabesueshme. Ja ku jemi mendoi, tani do të 






më thotë se si ka mundësi që të mos jem kompatibël me tim bir, ndërkohë që isha 
para një viti. Dhimbja, si një thikë e mprehtë i çau krahërorin. Dejvi! Nuk guxonte 
ta shikonte doktorin në sy. 

- Komplimente! Duket se... ç’do gjë është perfekte dhe unë mezi po e 
besoj. Do të përgatisim sallë për trapjantim. Mendoj se për nesër mund të jemi 
gati... e... 

Ajo nuk po e ndiqte më. Stuhi ndjenjash e mendimesh të kundërta i trazuan shpirtin. 
Perfekte!!! C’gënjeshtër! Të ikte e ta linte me gisht në gojë këtë mashtrues. Po 
Dejvi... Po sikur të kish qoftë edhe njëfije mundësi... Fytyra e tij e zbehtë, mbuluar 
djersë e dhëmbje... 

- Jam gati dhe unë doktor! 


- & - 


Njëfill i dobët drite depërtonte nga perdet e bardha të dritares e luante 
me dritë hijet e dhomës. Ku jam, pyeti veten ajo, në parajsë apo në ferr, kur e 
sulmuan dhimbjet në përpjekjen e parë për të lëvizur. I dukej sikur një tren i kish 
kaluar përsipër. Në kënd të dhomës, poshtë dritares, shqoi një kokë me flokë të 
thinjur. Babai i saj dremiste aty. C’bën ai këtu? Prania e tij, e gëzoi dhe e trishtoi 
njëherësh. Dejvi... nuk kishte shpëtuar. Një rënkim ju ngrit nga brenda por ajonuk 
pati fuqi ta nxirrte jashtë, e ai ju kthye mbrapsht duke ja rënduar më shumë 
zemrën. Ndjeu derën e dhomës të hapej ngadalë. Mbylli sytë. Nuk donte të shihte 
njeri atë çast, as babanë e saj. Të çohej e të ikte. Hapa të kujdesshëm ju afruan 
shtratit,por nuk i hapi sytë. 

- Si është Dejvi?- në zërin e të atit kish ankth. Ajo mbajti frymën. 

- Nuk është përmendur ende, por thonë se çdo gjë shkon mirë. Shko 
pusho Agron, do të rri unë këtu. - ishte zëri i Mirit. 

Pasoi një psherëtime lehtësimi dhe ajo mezi e mbajti veten. Një palë këpucë 
kërcitën lehtë e ajo me sytë gjysmë të mbyllur dalloi një hije që u përkul mbi të. Dy 
buzë të ngrohta ju pështetën mbi ballë një çast, pastaj u larguan e dera u mbyll. 
Dëgjoi zhurmën e një sendi që spostohej e hapi sytë me kujdes. Kish më shumë 
dritë. Pa Mirin që tërhoqi karrigen pranë shtratit. Mbylli sytë në kohë, kur ai u 
përkul dhe e puthi lehtë në buzët e thara. Ndjesia që i shkaktoi, e bëri të kuptonte se 
dashuria për këtë burrë, jetonte ende brenda saj. Si një bimë e etur që përtërihet 
kur i japim ujë... Vetëm një puthje... Kish mjaftuar vetëm një, kish ende shpresë. 
Ndjeu faqen e Mirit të pështetej mbi dorën e saj që dergjej mbi çarçaf Donte t ’i 
fliste, ti thonte se e kish falur se... Po kish frikë mos e prishte këtë çast të 



magjishëm. Një gërhimë e lehtë i dha të kuptonte se ai kish zënë të dremiste. Duhej 
të ishte i lodhur. Sa gjumë kish edhe ajo... Pak nga pak, një muzg i këndshëm 
ëndrrash, ngjyer lehtë me perëndim dielli në një plazh, i zbriti mbi kapakët e syve. 
Andi me Elonën u shfaqën aty, i buzëqeshnin të merakosur e të gezuar njëherësh. 
Rendi drejt tyre t ’i përqafonte e befas u kujtua se kjo i bënte të zhdukeshin, kështu 
që ndaloi. Ata fdluan t ’i afroheshin ndërsa ajo nisi të zmbrapsej, këmbë zbathur 
mbi rërën ende të vakët. Nuk duhej ta preknin, donte t’i shihte sa më gjatë që të 
ishte e mundur... 

Pas disa ditësh, i zgjidhën tubat dhe e çuan për të parë disa minuta Dejvin. Nuk e 
lanë të hynte brenda, e pa nëpërmjet xhamit të dritares së dhomes së renimacionit. 
Një tub dilte nga nën klavikula, të tjerë ishinfutur në trupin e tij të brishtë. Zemra i 
fërgëlloi. Ai trup i vogël aty, ai fëmijë që luftonte mes jetës e vdekjes, është im bir... 
nuk kam më dyshim, mendoi ajo. 


-&- 

Pas një muaji, dukej sikur e kish marrë veten. Po ashtu edhe 
Dejvi. Në shtëpi nuk kishte ndryshuar gjë, me përjashtim se tani aty ishte edhe një 
infermiere e punësuar. Krejt e kundërta e Donikës, një vajzë e re flokëverdhë, 
sykaltër, gazmore e plot humor. E kish zgjedhur vetë Teuta mes infermiereve të 
azilit. Ja dhe një tjetër me të cilën duhej ta ndante zemrën e gjyshes. Po s ’kish ç ’të 
bënte. Kish qenë e pashmangshme dhe e domosdoshme kohën që ajo ishte e shtruar 
në spital e më pas, kur ishte e dobët dhe e pafuqishme për t ’i shërbyer Teutës. 
Shpejt, vuri re se edhe Vera kish filluar të ushqente ndjenja të ngjashme kundrejt 
asaj vajze, sidomos kurfuste hundët në kuzhinë. Dukej qartë se e bënte me dëshirë, 
por ec e thuaji Verës që e dëbonte pa pikë delikatese, pa e vrarë mendjen se mund 
ta lëndonte. 


- &- 

Vazhdonte të flinte në dhomën e vogël në katin e poshtëm . Miri 
e kish lutur të kthehej në dhomën e tyre, por nuk kish pranuar. Megjithëse kish 
filluar ta dëshëronte të shoqin e shpesh kalonte netë të tëra pa gjumë, nuk mundte. 
Kish shumë pikëpyetje që e torturonin vazhdimisht. Babai vinte edhe kur ishte ajo 
në shtëpi e mundohej të hidhte ndonjë urë komunikimi, por ajo ngriti barrirë, nuk 
mund ta linte veten të binte në atë grackë e ta lëndonin sërish. Nuk do ta duronte. 
Ndërsa nëna vinte gati ç’do pasdite e shtrohej në muhabet me Teutën përpara 
filxhanit të kafesë. Andi kish filluar t’i buzëqeshte nga pak, ndërsa Arbena me 





Elonën nganjëherë më të rrallë, i dhuronin ndonjë të puthur. Sa për Sarën dhe 
Dejvin, ishin gëzimi që imbushte ditët. Nuk i bëhej të dilte nga shtëpia dhe 
refuzonte ftesat e Mirit, të cilat ishin bërë të shpeshta kohët e fundit, për të ngrënë 
darkë jashtë. I trembej mendimit të mbetej vetëm për vetëm me të dhe e shmangte 
shpesh edhe në shtëpi. Krahu i tij,që shpesh i pështetej mbi supe, tek rrinin ulur 
mbrëmjeve e ndiqnin ndonjë fdm në televizor, e lumturonte dhe e tmerronte 
njëkohësisht. Sa më afër i rrinte, po aq i rritej dëshira për të, por po aq bindej se 
nuk ishte Miri i saj. Ishin sytë , duart, aroma e lëkurës së tij, por ishte ai zë i 
brendshëm që ngrihej e i pëshpëriste “mos ”. E nëse nuk ishte ai, aq më keq për të, 
sepse ndjehej e thithur si nga një magnet prej tij. Po bie përsëri në dashuri, 
mendoi. Nuk është ndjenja e vjetër, është diçka e re kjo që më pushton e më 
torturon. Netët pa gjumë, kur ëndrrat e zgjonin, i kthehej ditarit. Nuk ishte më një 
bllok, tashmë po mbushte të dytin. I mbyllte me çelës në komodinë. Po tja lexonte 
njeri, do të mendonte se ishte e çmendur e do ta humbiste respektin që kish fituar 
me aq mundim... 


- & - 


Doli nga dhoma me legenin dhe ibrikun me ujë të ngrohtë, pasi i kish 
bërë bidenë e mëngjesit Teutës. Ishte dita e pushimit të Silvës, ndërsa Vera nuk kish 
ardhur ende. Desh u përplas me të atin në korridor, i cili shihte i habitur ato sende 
në duart e saj. 

- Unë sikur paguaj një infermiere,-e shigjetoi ai me sy. Erës ju ngrit 
inati i vjetër. 

- Duhet tja shpërblej në një farë mënyre testamentin, apo jo baba? 
Vetëm se nuk e di ende se ç'ka në të. Do ta pyes ndonjë ditë. 

Agroni uli sytë e nuk foli por hyri në dhomën e së ëmës. Mira dëgjoi zërat që u 
ngritën, edhe se nuk e kish zakon të përgjonte ju afrua derës e ngrehu veshët. 

- Duhet ta besosh bir. Nuk është më ajo që ka qenë. Ka ndryshuar aq 
shumë, sa nganjëherë duket person tjetër. 

- Pikërisht, kështu më duket edhe mua. Një tjetër, një e huaj. 

- Do ta preferoje si më parë? - dëgjoi zërin qortues të Teutës. 

- Në asnjë mënyrë. Por e kisha humbur shpresën se do të ndryshonte një 
ditë. Kamfrikë ta besoj se ka ndodhur me të vërtetë. Kamfrikë! - ngriti zërin ai. 




Era u largua prej andej. Dyshimet vërshuan. Edhe ata nuk ishin të bindur se ajo i 
përkiste atij vendi, e shihnin si të huaj. Ku ishte vendi i saj? Bobo i doli përpara 
duke luajtur bishtin e duke e shikuar me sy kërkues. Kish harruar t'i jepte për të 
ngrënë, i kish dalë nga mendja tek përgatiste e përcillte fëmijët për në shkollë. 
Vera, sa e nevojshme je në këtë shtëpi. I zbrazi një kuti ushqimi për qentë në tasin e 
tij, dhe e shikoi me kënaqësi tek hante. Sa i dashur që ish. Dhe i ishte ngjitur aq 
shumë.E ndjente natën tek vinte në shtratin e saj. Ngjitej lart me Dejvin e më pas 
vinte tek ajo. I kishfalur më shumë dashuri se shumë të tjerë në këtë familje. Dhe 
është veç një kafshë, mendoi duke e ledhatuar lehtë në kurriz. Bobo e la ta 
përkëdhelte edhe se në atë moment, me siguri i jepte bezdi. Kjo e bëri të 
buzëqeshte, i kapi kokën me të dy duart, ja ngriti lart duke e vërejtur në sytë e tij të 
habitur tek mbllaçiste dhe e puthi në hundën e lagësht. Agroni, kish qëndruar pranë 
derës e po e shikonte. Ibuzëqeshi e ndrojtur, kushedi ç ’kish menduar kur e kishte 
parë ashtu, ec e dëgjoje tani. Për çudinë e saj, i buzëqeshi, e asaj i kujtoi babain e 
vjetër. Një ndjesi malli e mallëngjimi bëri rrugë në shpirtin e saj. 

- Ditën e mirë!- tha ai e hapi derën për të dalë. 

- Ditën e mirë e mirëardhsh baba ! - foli ajo 

Ai u kthye dhe e pa edhe një herë duke buzëqeshur e pastaj doli duke e lënë aty më 
këmbë, me shpirtin mbushur me shpresë. Do ta gjente babanë e saj të dikurshëm. 
Do ta gjej, dua babanë tim! Po sikur ta ftoj për darkë? Ndihmoi Teutën të vishej 
dhe e vuri mbi karrocë. Le t’i bënte shoqëri tek merrej me punë, kish shumë 
mendime që e torturonin kur ishte vetëm. I tha se kish ndërmend të ftonte babanë 
për darkë, sytë e Teutës shkëlqyen. Shumë mirë, i tha ajo, eja të bëjmë menunë. 
Mori laps e letër e u ul pranësaj. Por ju desh të ngrihej, dikush i ra ziles së derës. 
Një burrë i ri e i pashëm i buzëqeshi. 

- Mëfalni, njihemi gjë? - ajo buzëqeshje nuk i pëlqeu. 

Buzëqeshja u zhduk papritur, ai e shtyu brenda dhe hyri pas saj. Era e shikoi e 
habitur. 

- Ashtu!? Nuk më njeh?- ju skërmit ai. 

- Jo!-i tha prerë ajo. 

Ai e shikoi me mosbesim dhe hodhi sytë përreth. 

- Kush është ajoplaka?- tregoi me gisht Teutën. 

- Eshtë gjyshja ime, dhe mos i thuaj plakë!- u revoltua Era. 

Burri ja shkrepi gazit, ishte gaz i keq, ndërsa sytë i shkëlqenin me ligësi. 

- C’bën këtu, është gardjania jote. 

- Dil jashtë!- e urdhëroi ajo duke i treguar derën. 

Befas, ai ngriti dorën dhe e goditi në fytyrë. Goditja ishte aq e fortë, sa ajo humbi 
ekuilibrin e u rrëzua. 

- Putanë!- e pështyu ai. - Dua paratë e mia! 

Era e shikonte e tmerruar. Kush ishte ky, që e quante ashtu? 



- Sa para kërkon prej saj? Ti jap unë! - dëgjoi Teutën. 

- E di ajo. Dua dhe interesat! 

- Sa? Bjeri shkurt! Ti jap tani e dil nga kjo shtëpi! 

Cfarë, të dilte, pas asaj që i kish bërë? Dhe me para në dorë? Era nuk u besonte 
veshëve, nuk i kish borxh kujt. Nuk dinte se çfarë e zemëronte më shumë, ai burrë i 
huaj që kish hyrë ashtu në shtëpi , e kish goditur, sharë e kërkonte para apo... 
Teuta. Nuk ishte Teuta që njihte kjo qëpo fliste... U çua me mundim e kafshoi buzën 
që të mos rënkonte nga dhimbja e plagës së operacionit. 

- Ja jap unë. Një minutë sa të shkoj t’i marr! -1 tha me ton të vendosur 
atij që kish shtrirë një buzëqeshje triumfuese mbifytyrë. 

- Dua dyfishin! 

Ajo e shikoi në sy pa ju dridhur qerpiku. Dyfishin do të kesh bir bushtre, mendoi. 
Ta jap unë, dyfishin. Këmbët e çuan në sallonin e madh ku e kishin futur ditën e 
parë. Në qoshe, pas derës, ndodhej një raft me dyer xhami, ku ishin vendosur në 
vitrinë armë gjahu. Ishte dhe një karabinë e vjetër aty, atë dinte ta përdorte. Kish 
mësuar kur kishte bërë stërvitje ushtarake në shkollë. Rafti ishte i mbyllur me çelës. 
Ku ishte çelësi? Nuk e dinte dhe nuk kishte kohë të kërkonte. Mendimi se gjyshja e 
saj ndodhejvetem me atë burrë të rrezikshëm... Rrëmbeu një karrike dhe desh ta 
përplaste pas xhamit të kanatit të raftit, por ndërroi mendim. Shumë zhurmë, do të 
tërhiqte vëmëndjen atij e do të vinte të shikonte se ç ’po ndodhte. Mbi tryezë ishte 
një vazo mermeri. Tërhoqi një nga tapetet e dhomës dhe e vuri ngjitur me këmbët e 
raftit. Mori mbulesën e qëndisur të tryezës e mbështolli vazon me të. Goditi fort. 
Krisma e xhamit që u thye, copat e tij që binin mbi tapet e... një copë ra mbi 
dysheme me tingull çjerrës... 

- C'po kurdis aty? - zëri i tij, i erdhi ifrikshëm e kërcënues. 

- U vrave bijë?- e pasoi zëri i merakosur të Teutës. 

- M'u thye një vazo! - thirri Mira duke mbajtur veshët ngrehur se mos 
dëgjonte hapat e tij. Mori pushkën dhe e shikoi me kujdes. Nuk ishte gabuar, ishte 
si karabinat e zborit. Në fund të raftit ishte një kuti me fishekë. Tërhoqi ngadalë e 
me kujdes shulin, futi fishekët në fole, duke shtyrë ngadalë shulin që të mos 
kërciste. 

- Nuk do të rri gjithë ditën këtu! Luaji vithet putanë! 

Mos u bëj merak, se i luaj unë, mendoi tek doli nga salloni në korridor e pështeti 
pushkën në sup. Mendoi e tmerruar se nuk kish gjë në terezi, mezi mbushej me 
frymë e dridhej e tëra. Nuk mund të gjuaj në këtë gjëndje, mund të qëlloj Teutën. 
Megjithatë nuk ndaloi. 

- Ej, qetësohu, ç’bën ashtu!?- zëri i tij e kish humbur sigurinë e ai dukej i 

frikësuar. 

- Dil jashtë! - e urdhëroi e alarmuar Teuta. 



- Rri aty!- ulëriu Era e bëri edhe një hap përpara. Ai shikoi një çast të 
dyja i hutuar. Befas nxorri një thikë dhe ja vuri Teutës në fyt duke kaluar pas 
karrocës së saj. 

- Hidhe pushkën, ose do ta therr si gic!- bërtiti ai. 

E kuptoi, në tmerrin që i akulloi trupin dhe mëndjen, se ai ishte i zoti ta bënte. Por 
nuk e lëshoi pushkën, veç uli paksa tytën. Shikimi i saj hasi sytë e Teutës diçka 
vetëtiu në to. Priti një , dy, tre. Teuta shtërngoi duart mbi rrotat e karrocës dhe 
eshtyu meforcë prapa. Goditja e gjeti burrin në befasi, i cili nga goditja e karrocës 
u zhvendos në të djathtë të saj. Ish vetëm një moment, por Erës i mjaftoi. Shënoi 
dhe tërhoqi këmbëzën. Plumbi e kish kapur në kofshë dhe ai ra ndenjur mbi 
dysheme duke sharë e duke mallëkuar. Ju afrua dhe i qëlloi mbi këmbën tjetër. 
Tashmë gjaku i ishte ndezur e i kish lënë rrugë zemërimit. Pa përfillur thikën që ai 
mbante ende në dorë ju afrua edhe më. 

- Deshe vithet e mia, ja ku i ke, - ajo ja pështeti tytën e pushkës mbi 
zinxhirin e pantallonave. Befas, Teuta ja rrëmbeu armën nga dora. 

- Më quajti putanë! - protestoi Mira duke e parë me zemërim. 

- Thikën! Hidhe thikën!- Teuta injoroi Erën. Armën e mbante të drejtuar 

kundër tij. 

Burri e hodhi thikën në dysheme. Era e mori dhe ju prenë gjunjët kur pa gjak në të. 
Vetëm atëherë shqoi një vijë të hollë gjaku që zbriste në lëkurën e fishkur të qafës 
së Teutës. 

- Gjyshe! - klithi, - Je plagosur ? 


- Eshtë vetëm një gërvishtje. Mbaje tani pushkën se duhet të thërras 
policinë. Telash të bukur kemi kombinuar sot! - nuk e fshehu qortimin ajo. Pa 
gjyshen tek kapi receptorin e telefonit. Një gjest i thjeshtë që e kish parë me mijëra 
herë e solli në realitet. Policia! U pendua për atë që kish bërë. Më mirë ti kishte 
dhënë ato para... ta kishte larguar pa zhurmë... C'kish kombinuar ashtu, ç'i kish 
thënë mëndja? Përfytyroi shtëpinë të mbushur me policë e hetues e kushedi se kur 
do të shkuleshin. E ajo që kish dashur të bënte një darkë e të ftonte... Dëgjoi të 
lehurat e Bobos dhe gërvishtjet në derë, e kish harruar jashtë. E futi brenda dhe ai 
ju hodh sipër burrit të huaj, i cili ra mbrapsht me shpatulla të mbërthyera mbi 
dysheme. Bobo, i vuri këmbët e përparme mbi gjoks e ju skërmit në fytyrë. Kjo i 
kalli datën atij dhe hapi sytë i tmerruar. E kush nuk do të tmerrohej nga dhëmbët e 
mprehtë të Bobos? Gjynah që nuk qëlloi të ishte brenda, mendoi Era, nuk do të kish 
ndodhur e gjithë kjo. U dëgjuan sirenat e makinës së policisë dhe autoambulancës 
që qëndruan para shtëpisë. Vendosi me ngadalë armën mbi divan e shkoi të hapte 


derën. Le të bëhej ç ’të bëhej. Le ta arrestonin. Në këtë pikë, aq i bënte edhe asaj. 


Ishte e zemëruar me veten edhe meTeutën. Ta kish vrarë atë ndyrësirë që kish vënë 


dorë mbi të dhe gjyshen. 



-&- 


Pothuaj në një kohë me policinë dhe autoambulancën, mbërriti 
dhe Miri dhe Agroni. Kjo ja rëndoi me shumë ndërgjegjen Erës. Mund të 
përballonte këdo, vetëm ata jo. Ndjeu shikimin e tyre pyetës e zhbirues dhe gjithë 
guximi ju fashit e u zvogëlua dhe si një kafshë e plagosur u fsheh në skutat e 
shpirtit të saj. C ’tu thoshte, se gati kish vrarë një njeri sepse e kish ofenduar, se 
këtë njeri nuk e njihte fare, e... do ta besonin? E dreqosa keq, mendoi me vete. Por 
vëmëndja e tyre nëfillim u përqëndrua tek i plagosuri të cilit mjeku i urgjencës po i 
ekzaminonte plagët. Ai rënkonte. Kur mjeku mbaroi ekzaminimin, një polic ju afrua 
dhe i tha se ishte i arrestuar dhe ishte e drejta e tij të mos fliste pa praninë e 
avokatit. Shikimii tij hasi atë të Erës. 

- Putanë, do të ma paguash shtrenjtë! - i briti ai. 

- Mbyll gojën! - ju afrua Miri. 

Polici që siç duket kishte gradën më të lartë pasi të gjithë i bindeshin, tërhoqi 
mënjanë Mirin që dridhej nga zemërimi. 

- E njeh këtëperson? - ju drejtua Erës. 

- Jo, - ja preu shkurt ajo. 

- Duhej të të kisha vrarë atë natë, putanë efëlliqur! 

E zemëruar ajo bëri përpara drejt barelës që po e zhvendosnin. Një polic desh ta 
ndalonte por shefi i bëri shenjë që linte. 

- Për ç ’natë e ke fjalën? -pyeti ajo. Në këtëpikë duhej të sqarohej. 

Ipanjohuri e pa një hop i habitur. Si kish mundësi të kish harruar... dhe kish qenë 
një dajak ai... 

- Herën tjetër nuk do ta harrosh, të betohem! Tablotë e Pikasos do të 
jenë vetëm kopje të këqia... 

- C'më ke bërë atë natë? 

Babai ju afrua dhe e tërhoqi nga krahu. 

- Mos fol më, - i tha, - kam thirrur avokatin.- Por ajo as që donte t’ja 

dinte. 

- C’më ke bërë atë natë?- i klithi. 

- Ate që meritoje, ta kam bërëpërsheshfytyrën... 

Infermierët lëvizën barelë e Mira i ndoqi pas. 

- Kur ka ndodhur kjo? C'datë ish? 

Ngërdheshja shëmtoi tiparet e tij. 

- Bushtër, duhej ta kishe shënuar në kalendar njëzetenëntë majin, - 
ishinfjalët efundit të tij tek e nxirrnin nga dera. Kjo datë nuk i tha asgjë. Ashtu siç 
ishte e trullosur, bëri rrugë mes grumbullit të policëve ju afrua gjyshes që po e 
mjekonin. 

- Duhej ta kishe lënë në azil! - qortimi ishte therrës në zërin e të atit. 



- Nuk kishte faj ajo, - Teuta e kishte marrë veten dhe nga timbri i zërit 
të saj kuptoi se kish marrë anën e saj. Shefi u afrua me një bllok në dorë. 

- Tani më thoni si ndodhi! 

Mira e shikoi me kujdes, këtë njeri e njihte, diku e kish parë. Teutafilloi të fliste e 
të tregonte që nga momenti që kish rënë zilja e derës, se si e kish goditur e 
përplasur Erën përtoke, se kish kërkuar para dhe... se si ishte çuditur vetë ajo kur 
kishte parë mbesën të shfaqej me armë në dorë, thikën tek i mbeshtetej në rrylin e 
fytit dhe i kish marrë frymën... Dhe po të mos ishte për time mbesë... Teuta ngriti 
dorën për ti bërë shenjë policit të mos ndërhynte me pyetje pa mbaruar ajo. E 
ligjërata e saj ishte e gjatë. Pasi përfundoi përshkrimin e ngjarjes me hollësi, filloi 
të bënte aludime se ishin mangësitë e punës së policisë që kriminelë të tillë 
sulmojnë e rrahin gra të pambrojtura. Këtë e tregon më së miri kjo që ndodhi sot 
këtu, ju drejtua ajo shefit, dhe errësoi shikimin duke vazhduar ta shihte drejt e në 
kokërdhokë të syrit. Polici që nuk mundi t’i rezistonte këtij shikimi,ju kthye Erës. 

- Eshtë rradha juaj! 

-1 tha të gjitha Teuta. 

- Kur e keni njohur atëperson? 

- Nuk e njoh! - tha ajo prerë. 

- Mendohuni mirëzonjë, ai është... 

- Mjaft!- ndërhyri Miri,- nuk lejoj që ta pyesni gruan time pa praninë e 
avokatit. Tani duhet të mbërrijë. 

Polici pa orën, e ky gjest, mënyra se si mënjanoi kokën... Si nuk ish kujtuar? E kish 
parë në rajonin e policisë, ditën e... e kishin shpënë atje sepse kish akuzuar dikë se 
i kish vjedhur shtëpinë... Ky ishte polici që kishfolur me mjekun. Sa kish qenë data 
atë ditë? Rrudhi ballin duke u munduar të kujtohej. Ajo... kish vënë këmbë në këtë 
shtëpi, e shoqëruar nga policët e tij, me datë tridhjetë Maj. Po sikur të 
ngatërrohej? 

- Miri, - i pëshpëriti të shoqit, - kur jam kthyer në shtëpi? 

- Më tridhjetë Maj, - u përgjigj ai me zë të ulët pa e parë në sy. 

- Përkon me atë që tha ai, mbrëmjen e njëzetenëntë majit mund të kesh 
qenë me të. - ndërhyri polici. 

- Prit avokatin, Era, ta hajë dreqi! - shfryu i ati. 

U menda një hop e ngriti bluzën. Si një hije, një njollë vinte e i errësonte ijen e 
zgjatej sa i mbulonte edhe shenjën e operacionit kur i kishin hequr veshkën. Shqoi 
keqardhje në sytë e Mirit. 

- Vallë mendoni se nuk do ta kem këtë shenjë nesër?- ju drejtua policit. 

- Nuk e di ku do të dalësh, -ja kthye ftohtë ai. 

- Nuk e di se ku dua të dal?- ju gërmush ajo.- Me datë 30 maj më keni 
çuar në rajon dhe më keni detyruar t ’i nënshtrohem vizitës së mjekut. Nuk kisha 
shenja të tilla. Ai burrë, tha se më kish rrahur paq. Më keni bërë dhe analiza të 



gjakut dhe urinës. Nuk i pashë rezultatet, por dëgjova mjekun që tha se nuk isha e 
droguar. Duhet të keni një raport të shkruar në komisariat, apo gabohem. Apo e 
keni zhdukur? 

Polici heshti një moment, në mendjen e tij ky rast ishte i qartë e i qëruar, ai ishte 
trafikant e shpërndarës droge dhe kjo grua përdoruese e saj. Por nëse kish të 
drejtë... 

- C’pret?- zëri i Agronit ishte autoritar edhe se tradhëtonte padurim. - 
Telefono në komisariat, se për atë Zot, nëse ime bijë ka të drejtë... 

Polici nuk e la të vazhdonte. Brenda tij u ngrit ajo bezdia e vjetër që i shkaktonin 
njerëzit që me para mund të blenin gjithshka, avokatë, gjyqtarë, dëshmitarë...Do të 
kish qejf ta shtinte brenda atë grua, qoftë edhe për pak. Nxorri celularin e formoi 
numrin duke u larguar prej tyre. Era rrinte si mbi gjëmba. Po sikur ta kishin 
zhdukur a humbur atë procesverbal, po a kish mundësi? E pse jo, pak gjëra të 
çuditëshme i kishin ndodhur kohët e fundit e ajo nuk u jepte dot spjegim? Të 
heshtur, ja kishin ngulur sytë shpinës së policit që kishte dalë në oborr e vazhdonte 
tëfliste në telefon. Më nëfund, mbylli telefonin e hyri brenda. Ajo vështroi me bisht 
të syrit të atin, Mirin e Teutën dhe ankthi që shqoi në fytyrat e tyre e bëri të ndjehej 
keq. As ata nuki kishin besuar. 

- Keni të drejtë zonjë përsa i përket datës. Më konfirmuan se është 
ashtu siç thoni ju. Por kjo nuk vërteton se nuk e keni njohur më parë këtë person. 
Do të bëjmë hetimet. 

Një psherëtimë lehtësimi doli nga krahërori e Mirit. Në derë u shfaq një burrë me 
kostum gri që mbante një çantë në dorë. Ky duhet të jetë avokati, mendoi Era tek 
admironte hapin elegant e njëkohësisht të sigurtë të tij. Nëse do të jetë i pajisur 
edhe me një tru të tillë, ja hodha. Bezdia që ju shkrua qartë në fytyrë policit kur e 
pa, dhe përshëndetja e kthyer pothuaj me pahir, ja forcuan këtë mendim. Nuk 
shkojnë kurrë dakort, përleshen aq shumë në zanatet e tyre, sa shpesh kriminelët e 
krimet dalin në plan të dytë, vendin e parë e zë gara se cili prej tyre është më i 
zoti... 


- & - 


Gjyqi qe një ngjarje e shëmtuar por nuk zgjati shumë. Kish 
dëshmitarë që e kishin parë Erën të takohej me atë burrë, por avokati që ish me të 
vërtetë shumë i zoti, domosdo i paguar mirë nga i ati, ju përmbajt raportit të 




policisë së datës tridhjetë maj, e se nga nxorri ca dëshmitarë të tjerë që 
zhvlerësuan dëshmitë e të parëve dhe... e nxorri pa lagur. E keqja ishte diçka tjetër, 
gazetave u kishte rënë në sqep një rast që bënte bujë, ishte e bija e një njeriu të 
pasur. Shkruan se një ish e droguar kish tentuar të vriste atë që ifurnizonte drogën, 
një gazetë tjetër se kish qëlluar nën efektin e drogës, dhe një tjetër thoshte se një e 
droguar kish qëlluar të dashurin e saj drogaxhi gjatë një zënke. Sipas tyre, në të 
gjitha rastet, ajo do ta kish paguar shtrenjtë nëse nuk do të ishte e bija e një 
pasaniku potent. Situata në shtëpi ishte e nderë, gazetat sa vinin, zhdukeshin që në 
pikë të mëngjesit dhe televizori fikej në orarin e lajmeve. Babai i rralloi vizitat dhe 
Era e ndjeu se po kalonte në depresion. Të mos ishte për Teutën, dy të vegjëlit dhe 
të shoqin, nuk e dinte se si do të kishte përfunduar. Një muaj pas gjyqit, kur gazetat 
kishin filluar ta harronin atë histori, Agroni erdhi dhe i tha se kish ardhur koha të 
shkonte etë bënte një vizitë tek psikanalisti i saj. Ajo hapi sytë, nuk kishte 
psikanalist, nuk kish bërë kurrë ndonjëherë një vizitë të tillë. Desh të 
kundërshtonte, por pavarësisht nga toni i prerë, kish më shumë lutje në sytë e tij. 
Pranoi vetëm me një të tundur koke. Pasi foli një copë herë në telefon, Agroni 
mundi t'i caktonte një vizitë po atë ditë pasdite. Erdhi dhe e mori së bashku me 
Mirin në orën e caktuar. Rrugës, për në studjon e doktorit, e sulmuan sërish një 
mijë pyetjet që nuk u gjente përgjigje, aq sa dhe rruga, ndërtesa dhe dera e studjos 
së doktorit ju dukën sikur kishin marrë formën e pikëpyetjes. Ngurroi një sekondë 
para se të hynte, pastaj e la veten në dorë tëfatit. Ndoshta përgjigjet ishin aty... 


- &- 


Doli nga ajo derë edhe më e turbulluar nga sa kish hyrë. Sipas 
mjekut dhe kartelës që mbante sipër emrin e saj e që ishte aq e fryrë sa asaj ju duk 
si enciklopedi, e mbushur në dhjetë vitet e fundit, ajo kish qenë kohët e fundit një 
grua e paqëndrueshme mendërisht. Mbushur plot me pasiguri dhe ankthe, të cilat 
ishin shtuar me përdorimin e drogës dhe alkolit. Përsa i përkiste humbjes së 
kujtesës, ai u mundua ta justifikonte me djegjen e qelizave të trurit nga efekti i 
drogës. Nukdinte të spjegonte se si ishte e mundur që e kish lënë përdorimin e 
drogës, pasi kohët e fundit kish qenë një rast i pashpresë e gjendja shëndetësore e 
saj ishte keqësuar shumë. Por ajo ishte mirë fizikisht, edhe veshkat që një vit më 
parë pothuaj i kish të shkatërruara e nuk mund tja trampiantonin të birit... tani 
ndjehej mirë edhe se kishte vetëm një ndërsa Dejvi i vogël, e merrte veten përditë. 
Këtu ai hapi duart si të thonte se nuk mund ta spjegonte, por duhet ta pranonin si 
një mrekulli. Pyeti se ç’mund të bënte për të rifituar kujtesën, duke shmangur 



shikimin e Mirit dhe të Agronit, shihej qartë se kjo ishte gjëja e fundit që do të 
donin ata. Atëherë, përse e kishin sjellë aty? C'kuptim kish e gjithë kjo, kur atë e 
torturonin kujtime, ëndrra e pyetje që nuk u jepte dot spjegim? E meqë kish ardhur 
këtu... kish të drejtë të kërkonte përgjigjet. Ishte e drejta e saj. Përse kishin ndodhur 
gjithë këto? E zbrazi thesin dhe nuk ju bë vonë se i shoqi dhe i ati ishin aty. I tha se 
mbante mënd të kish bërë vetëm dy lindje. I foli për abortet. Se i dukej sikur ai 
burrë që kish në krah, edhe se i ngjante shumë të shoqit, nuk ishte burri i saj. Se 
shpesh i dukej sikur nuk ishte vendi i saj ai aty... Se babai i kish vdekur njëzet vjet 
më parë... se kish qenë e varfër e ish larguar para dhjetë vjetësh në dhe të huaj me 
burrin dhe dy fëmijët e saj, Andin dhe Elonën... I shihte në ëndërr e kishin nevojë 
për të... se... se.... kjo jetë qëpo bënte nuk ishte e saj... I la me gojë hapur, përfshirë 
edhe doktorin. Ai e dëgjoi me durim e mendoi gjatë. I tha se nuk kishte asgjë të 
keqe në gjithë këtë, madje kjo i spjegonte të gjitha, deri në shërimin fizik të saj. 
Kishte zhvilluar një personalitet të dyfishtë dhe organizmi i ishte nënshtruar. Do të 
habiteshe po të të thoja se më ka qëlluar një rast, i kish thënë ai, një paciente me 
personalitet të shumëfishtë. Gruaja vuante nga diabeti, por një nga personalitet që 
kish zhvilluar nuk kishte diabet. Ato ditë që ajo mendonte se ishte ai person, 
analizat e diabetit i dilnin negative. Në rastin tënd, i tha asaj, do të ketë qenë 
subkoshienca nën veprimin e brerjes së ndërgjgjes dhe sëmundja e Dejvit që të 
kanë shpënë në zhvillimin e personaliteti tjetër. Era mbajti frymën. C'veprime kish 
bëre ajo, ç'gjë të tmerrshme, që e kish detyruar të krijonte një tjetër personalitet 
dhe një tjetër jetë imagjinare? Dhe kjo sipas tij kish qenë shpëtim për të? Pasi pa 
orën, mjeku i premtoi se do ta ndihmonte në rekuperimin e kujtesës dhe e këshilloi 
të fillonte të punonte. Cfarëdo lloj pune, mjaft që të jetë jashtë mureve të shtëpise. I 
caktoi ditën dhe orën e vizitës që duhej të bënte çdo javë. Posi jo, mendoi Mira, në 
më pafsh më në derë... por tek hasi sytë lutës të Mirit, pranoi. Rrugës për në shtëpi, 
ajo pikëpyetje u kthye në pikëçuditëse. Vallë, ka mundësi të kem një fantazi kaq të 
sëmurë për të trilluar histori të tilla e t ’i besonte me gjithë shpirt? Agroni me Mirin 
ishin relativisht të qetë, kishin besuar doktorin. Nëse e besojnë ata, pse të mos e 
besoj edhe unë? A nuk kish parë tërë atëdosje kartelë, mbushur aq sa i kish shtirë 
frikën ? E fundja, pse të mos besonte edhe ajo ? Ah sikur! Mbylli sytë. Përpara ju 
shfaq një udhëkryq. Njëra rrugë e çonte larg, me Mirin, Andin dhe Elonën... tjetra 
mbaronte aty pranë me... gjithë sa dëshëronte megjithë shpirt... por nuk i besonte. 
Të shohim se ç'do të nxjerrin seancat e tjera, tha me vete ajo. 


- & - 





Kish kaluar gati një vit. Dyshimet e pikëpyetjet pak nga pak u zbehën. 
Kish pesë fëmijë të mirë e të bukur që ja kishin zili të gjithë, e megjithëse pika e saj 
e dobët ishte Andi me Elonën, pikërisht me ta u lodh derisa restauroinjë raport për 
të qënë, duke lënë pas dore Arbenën. Ose kështu ju fiksua kur u ndodh para një 
realiteti tjetër të hidhur. Një mëngjes, Arbena hyri në dhomën e saj duke ju lutur: 

- Mama, të lutem më jep hua një dozë! 

- C ’dozë? - pyeti Mira . 

- Mos bëj sikur nuk kupton. Ti e merr, veç se e fsheh kaq mirë tani ... 
Erës ju kujtua se shpesh i kish gjetur sirtaret e raftet rrëmujë e nuk i kish dhënë 
rëndësi duke kujtuar se Sara me Dejvin luanin aty. I ish dukur se edhe paratë disa 
herë i ishin prekur, por pastaj mendonte se ishte ajo nuk mbante mend kur i kish 
prishur. 

- Nuk fsheh asgjë. Nuk drogohem... më, - tha ajo duke u habitur me 
veten se si padashur kish pranuar pikërisht atë gjë që nuk e kish bërë kurrë. 

Vajza doli nga dhoma duke përplasur derën e duke e lënë aty gojëhapur. E ndoqi 
duke i vrapuar pas. 

- Arbena! 

Vajza bëri sikur nuk e dëgjoi dhe mori drejt makinës së saj. Po vendoste rripin e 
sigurimit kur e arriti. 

- Duhet të flasim!- i tha prerë, - Zbrit nga makina dhe eja me mua në 

shtëpi. 


- Do të më bësh moral!? Je njeriu ifundit në botë që mund të më bësh. 
Harrove që më ofroje ti ndonjë dozë... 

Erës ju morën mendtë. 


- Nuk është e vërtetë! - i briti. 


- Kështu të intereson ty. C'lojë po bën mama? Ke arritur ta bësh 
babain sërish për vete dhe të çmendet pas teje. Ua ke hedhur të gjithëve. Ke filluar 
t’i marrësh mëndjen edhe tyt eti. Por mua nuk ma hedh,je veç një hipokrite e ... 

Era ngriti dorën dhe i dha një shuplakë fytyrës sa i hëngri dora e në moment u 
pendua. 

- Mëfal -ju lut. 

Arbena shkeli gazin e u nis, ndërsa ajo mbeti në mes të rrugës e zuri kokën me 
duar.Vajza e saj... Në cepin e trurit ju ngrit mendimi se nuk ishte vajza e saj dhe 
ajo u tremb. Jo, nuk kish kohë të merrej me këtë mendim që nuk ishte tjetër veç një 
strofkull ku ajo fshihej sa herë përballej me realitetin e mëparshëm. Nuk do të 
fshihej më, Arbena kish nevojë për ndihmë. 

Hyri në shtëpi e gjeti Teutën të ulur mbi karrocë në mes të sallës. 

- Cëk, cëk, cëk, ka diçka që nuk shkon, - ja bëri ajo. 



- Asgje nuk shkon Teuta! - e kish bërë zakon ta thërriste në emër kur 
punët nuk shkonin mirë. 

- Cëk, cëk, cëk, - ja bëri përsëri Teuta. 

Ju afrua telefonit. Në mëdyshje, ndenji një copë herë me receptorin në dorë, pastaj 
formoi numrin me shpejtësi, kish frikë se ndërronte mendje. Mbajti frymën tek 
dëgjonte zilen të binte nga ana tjetër derisa zëri që priste u përgjigj. 

- Miri, eja në shtëpi! Shpejt! Lër çdo punë që ke në dorë dhe eja! 

Siç duket Miri kish diçka që nuk e linte dot, filloi të përtypej ndërsa ajo e humbi 
durimin. 

- Pash atë Zot! Për dhjetë minuta të dua në shtëpi! - ulëriu dhe e mbylli. 
Pas një çerek ore, makina e Mirit u duk në krye të rrugës. Nuk ishte vetëm, Agroni 
ishte me të. Me shumë se me zemërim, kjo e mbushi Erën me ndroje. Ja ku janë të 
dy tani, para saj e prisnin që të fliste. C’tu thosh, se ajo e kish ditur me kohë që 
vajza drogohej dhe më e keqja... 

- Era ç ’ka ndodhur? - pyeti i preokupuar Miri që vuri re zbehtësinë e saj. - 
Nuk ndjehesh mirë? 

- Mirë është, - foli në vend . 

- Arbena...- foli ajo duke ulur sytë përdhe për të fshehur turpin që 

ndjente. 

- Cfarë i ka ndodhur, fol ta marrë e mira! - Miri ngriti zërin.Në një rast 
tjetër ajo do të bëhej kokëfortë e nuk do t ’i përgjigjej. 

- Më kërkoi një dozë sot në mëngjes. Arbena drogohet.- i tha duke e 
parë drejt e në sy e i erdhi keq kur pa tmerrin që bërifole menjëherë aty. 

- Je e sigurtë!- mërmëriti ai. 

- Më tha se... mëparë i jepja unë ndonjë...- Era shpërtheu në dënesë. 
Miri u pa sy me sy me Agronin. 

- Deri këtu ke arritur!? 

Një çast u dëgjuan vetëm dënesat e saj. Të tjerët rrinin të ngrirë. E para e mori 
veten Teuta, e cila i bëri shenjë Verës dhe Silvës të largoheshin. Pastaj ju kthye 
burrave. 

- Mos u merrni tani të gjeni kush e ka fajin, e lagu, s ’e lagu. Mendoni se 
ç ’duhet bërë për vajzën para se të na iki nga duart. 

- Sa kohë ka që merr drogë? 

Era mblodhi supet. Pastaj u tregoi për rrëmujën në sirtare dhe paratë që i 
mungonin në portofol. Pak çaste më parë nuk ishte e sigurtë, por me minutat që 
kalonin, dyshimi ju kthye në bindje. 

- Nuk e dimë se në ç’stad është, - Agroni nxorri celularin.- Po marr 
takim me një mjek specialist ose me psikanalistin tënd. 



- Jo!- tha prerë Era. - Duhet shtruar në një klinikë reabilitimi, dhe sa më 
shpejt aq më mirë. Nëse mua nuk më ka bërë efekt ajo mënyrë, nuk do t ’i bëjë as 
asaj. 

Agronifuti celularin në xhep. 

- Më duket mendim i mirë, veç nëse Miri nuk ka kundërshtim. 

U kthyen nga Miri dhe ajo vuri re se duart e tij dridheshin. 

- Ti mendon se është më mirë kështu?- ju kthye ai Erës.- Vajza ime të 
shtrohet në një klinikë reabilitimipër t’u ç ’intoksikuar nga droga e ne të rrimë këtu 
duarkryq? Kur për më tepër kemi edhe ne njëpjesë të fajit... Ti... 

- Mjaft!- briti Era.- C’kujton ti se e don më shumë vajzën? Se mua nuk më 
dhëmb shpirti kur e mendoj të mbyllur atje? Nuk do të rri duarkryq, do të shkoj me 
të!- i ktheu krahët e hyri në dhomën e saj. Duhej të bënte gati plaçkat. 


-&- 

Qëndrimi i Arbenës në klinikën e intoksikimit nga droga zgjati disa 
muaj. Era, që në fdlim u mundua të ndahej mes shtëpisë dhe së bijës, me gjithë 
keqardhjen e dhembshurinë për të tjerët, e ndau mendjen t’i kushtohej së bijës. 
Mori një dhomë me qira në klinikë dhe qëndroi aty ditë e natë e përjetoi me të 
ferrin e vështirësitë e dizintoksikimit. Mendimi se kish një pjesë të konsiderueshme 
tëfajit për gjendjen në të cilën ndodhej vajza, i shkaktonte dhimbje të pamasë. Por 
nuk ishte vetëm, e gjithë familja e mbështeti, vinin i shihnin çdo ditë, u jepnin 
zemër, ajo nuk ishte vetëm. Ndërsa e bija ...ajo qënje e dashur që Mira rrinte dhe e 
vështronte në çastet pas krizave, të zbehtë, të lodhur, e që ndjehej krejt vetëm dhe e 
pambrojtur... I bëri një betim vehtes, nuk do t’a braktiste kurrë as atë dhe as të 
tjerët. Në djall dyshimet e mendimet e saj, mjaft ishte treguar egoiste e kishte 
menduar vetëm për vete. Kish ardhur koha të mendonte seriozisht për familjen e 
saj. 


-&- 




Agroni kish ditë që nuk përqëndrohej në punë. Mbesa e tij, shpejt do të 
dilte nga klinika, e bashkë me të do të kthehej në shtëpi edhe Era. Një ndjenjë e 
vjetër dhëmbshurie kish nisur të ngrinte krye. “Gjaku nuk gënjen ” , i shkuan nëpër 
mendfjalët e së ëmës që ja thonte sa herë që ai ishte nxehur e inatosur me të bijën. 
Jo pak, dhjetë vjet, e bija kish kombinuar vetëm telashe, e kish turpëruar e 
poshtëruar në atë mënyrë sa ai nuk kish dashur ta shihte më me sy. Fat, që i kish 
qëlluar një burrë, që e kish dashur shumë dhe e kish falur, edhe se ai kish 
këmbëngulur të kundërtën. Ndryshe, kushedi se si do ta kish hallin. Një burrë tjetër 
edhe mund ta kish vrarë. E kish tradhëtuar me shokun më të ngushtë, i kish 
vjedhur, e kish braktisur disa herë. Ishte marrë me punë të dyshimta për të siguruar 
paratë e drogës. Ndërsa Miri, e kish pritur e nuk e kish përzënë kurrë. Ju kujtua ajo 
kohë kur gazetën fillonte ta lexonte në faqen e kronikës së zezë, me ankthin që i 
merrte frymën se mos aty shihte emrin e së bijës, të vrarë e të sakatuar nga dora e 
krimit në të cilin ishte zhytur. Agroni morifrymë thellë. Shyqyr zotit kish kaluar ajo 
kohë. Madje i dukej e largët. Era kish ndryshuar, nuk kish asgjë të përbashkët me 
atë të dikurshmen. Sikur nuk ishte e njëjta... 


- & - 


E lumtur!? E përse jo? Kishte një shtëpi të bukur, një familje të 
mrekullueshme, paratë nuk i mungonin. Prindërit e saj gëzonin shëndet të mirë dhe 
gjyshja dukej sikur ishte rinuar e bërë edhe më gazmore. Psikanalisti vazhdonte të 
merrte paratë për seancat javore, porfundja i kish me hak. Kish gjetur përgjigjet 
që kërkonte. Kish qenë një grua e pasur që nuk i mungonte asgjë, e kish rrëshqitur. 
E kish filluar me alkolin, e kish pasuar me drogën. Me pas ndonjë tradhëti e vogël 
dhee pakuptimtë që e kish bërë të zhytej më tej në llum. Pastaj kish filluar të ikte 
nga shtëpia. Babai ish zemëruar e nuk donte tja dinte më për të, i shoqi ishte dhënë 
më shumë pas punës. Goditja e fundit, Dejvi kish patur nevojë për atë veshkë dhe 
ajo edërmuar nga alkoli dhe droga nuk ishte në gjendje t’i përgjigjej. Kjo e kish 
shkundur, e kish bëre te mendonte se sa gabim kish vepruar por ishte shumë vonë. 
Nuk i hynte kujt në punë pendimi i saj. Ai ëngjëll i vogël do te vdiste pasi nëna e tij 
nuk mund ta ndihmonte. Ishte zhytur edhe më thellë në llumin ku kish zbritur me 
shpresë se do të vdiste shpejt, më shpejt se i biri. Pastaj... nuk e dinte se si kish 




ndodhur, në mendjen e saj ishte krijuar një personalitet tjetër në një realitet tjetër, 
krejtësisht të kundërt me të sajin. Një realitet që nuk do ta linte të binte në ato 
gabime. Kish gjetur përgjigjet e saja. Nuk kish rëndësi ç ’kish bërë në të shkuarën, 
rëndësi kish që ajo ishte përsëri mefëmijët e saj dhe ishte nënë e mirë. Miri? Ende 
jo, po me kohë do të rregullohej edhe me të. 

- Mendoj se duhet tëfillosh të punosh. Gjej një punë. 

Tërë qenia e Mirës kish marrë formën e pikëpyetjes para doktorit. 

- Cfarë lloj pune? 

- Fol me babanë tënd,- ju përgjigj shkurt doktori dhe asaj i erdhi inat 
që ai përmendte vetëm atë, sikur të mos kish burrë. Fundja, nuk kafaj, është ai që e 
paguan, mendoi ajo. 

Kërkesën e bëri një mbrëmje që ishin mbledhur të gjithë për darkë.Diku thellë, 
dëshironte kundërshtonin e ta bindnin të hiqte dorë. Në fakt, një stuhi e akullt 
pështolli tryezën,e ajo lexoi ankth e mosbesim në sytë e të gjithëve, e kjo e lëndoi. 
Nëse nuku pëlqente, t'i thonin se kishin dëshirë ta kishin në shtëpi, se kishin nevojë 
për të aty, por jo ta shihnin në atë mënyrë. Dëgjohej vetëm kërcitja e pirunjve dhe e 
thikave tek preknin pjatat. 

- Baba, dua tëfilloj punë, çfarëdo!- ju drejtua prerë atij. 

- C’punë mund të bësh? Universitetin e ke lënë përgjysëm, më mirë fillo 

e studjo... 

- Sekretare në seksionin tim!- Miri lëshoi pirunin në pjatë. -Fira merr 
lejen e lindjes. Nesër tërheq kërkesën që i kam bërë zyrës së punës për 
zëvëndësuese. 

- Vajza ime sekretare!- shfryu Agroni. 

- Do të jetë sekretarja ime.- ja preu Miri. 

- Nëse do kështu...- rrudhi supet Agroni dhe nuk e zgjati më muhabetin. 


- & - 


Veç pak muaj që kish filluar punë e në fakt ishte penduar. 
Miri i bënte pothuaj të gjitha vetë dhe ajo e gozhduar aty në tryezën e punës me 
telefonin përpara, mendonte grumbullin e punëve e të problemeve në shtëpi. Të 
ishte për të, do tja ja mbathte në çast, një kafe me Teutën ishte shumë më mirë, por 
i vinte turp. Miri mundohej ta rrethonte me kujdes e përkujdesje. Priste me padurim 
orën kur Sara me Dejvin kthenin aty kur dilnin nga shkolla përpara se të shkonin 
nështëpi. Atëherë merrte ashensorin e zbriste poshtë e kalonte disa minuta me ta. 
Sa për punën, ato pak gjëra që i linin për të bërë ua mori dorën që në fillim. Mund 



t ’i bënte edhe me sy mbyllur. Një ditë tek zbriste, në ashensor ishin edhe dy burra. 
E panë nga koka tek këmbët dhe i buzëqeshën njëri tjetrit. Kjo i dha bezdi e u 
mundua të mos i kthente sytë na ana e tyre, por veshët nuk i mbyllte dot. Ju 
drejtuan edhe qimet e kokës nga zemërimi, thonin se ishte e bija e pacipë e 
padronit, se kish shkuar me një stadium të tërë... se një ditë do të fdlonte prapë e 
ndoshta... se padroni nuk e kishte të gjatë, zaret ishin hedhur dhe... Përmbajti me 
zor veten për të mos reaguar nga frika se mos bënte skandal dhe Miri e linte në 
shtëpi. Në shtëpi do të rrinte kur të donte ajo, jo kur ta linin. Ktheu kokën dhe i pa 
më me vëmëndje dy zotërinjtë që bënë sikur po shikonin nga ana tjetër. Ishin të 
veshur mirë. Ajo ishte skuqur deri në rrëzë të flokëve. Maskarenj! Ua nguli sytë me 
inat dhe kjo i vuri ata në siklet. “Mos na ka kuptuar ”, njëri prej tyre pyeti tjetrin. 
Tjetri filloi të qeshë, ” ajo... të kuptojë gjuhë të huaj, jam i bindur se as të vetën ”... 
Ashensori kish mbërritur në katin e poshtëm e dera u hap. Të pacipët, e 
përshëndetën me njerëzi e dolën duke qeshur duke e lënë Mirën me sy të çakërritur. 
Gjuhë e huaj?! E kish turbulluar aq shumë kuptimi i atyre fjalëve në adresë të saj 
sa ishte hutuar e nuk kish menduar se ishte gjuhë e huaj. E ajo e njihte atë gjuhë, 
dikur e kish studjuar. Dikur... Hoqi dorë ngapërpjekja se kur kish qenë kjo dikur e 
u mundua të riprodhonte në mendje atë dialog. Nuk i vinte në atë gjuhë, siç ndodh 
shpesh me gjuhët që nukpërdoren, mbeten të fjetura në kujtesë por... nuk harrohet 
kuptimi i tyre. Ishte... rusisht... Shpejtoi hapatdhe i arriti të dy zotërinjtë para se të 
dilnin nga ndërtesa. 

- Mëfalni, çfarë gjuhe poflisnit? 

Ata u panë në sy. 

- Rusisht. - tha njëri prej tyre. 

-Mëfalni edhe një herë,- tha ajo e u ktheu krahët. 


- & - 

U kthye në zyrë duke vrarë mendjen. I kish kuptuar apo truri i saj i 
sëmurë po i sajonte lojëra të tjera. Duhet të jem vërtet e sëmurë, rënkoi pa zë, aq 
sa... ndoshta mendja ime i ka shpikur të gjitha. Mori në telefon psikanalistin e saj 
dhefiksoi një takim për të nesërmen, sot nuk mund ta priste. Shikoi orën në mur e 
llogariti orët që e ndanin nga takimi. Të paktën me të mund të fliste për këto gjëra, 
Mirit dhe Agronit nuk mund tua thoshte, do te alarmoheshin e do ta konsideronin të 






sëmurë. C'do ti thoshte doktorit? Hapi internetin e kërkoi një fjalor të gjuhës ruse. 
Alfabeti nuk e befasoi, i njihte shkronjat. Edhe mjaft fjalë. Kërkoi e bëri një test në 
rusisht. Nuk doli keq, sigurisht jo të gjitha fjalët, por shumicën i dinte. Mbylli 
kompjuterin dhe u mundua të merrej me ndonjë punë vetëm e vetëm... të largonte 
nga mendja e saj bindjen se ajo dikur r kish studjuar atë gjuhë, që në moshë të 
njomë, në bankat e shkollës... në kohën e diktaturës ishte e detyrueshme... Apo dhe 
diktaturën... 

- Kam bërë ndonjë kurs të gjuhës ruse?- pyeti sapo pa Mirin që hyri në 

zyrë. 

- Jo, - u përgjigj shkurt ai duke ulur kokën mbi një projekt. 

- Po në Rusi, kam qenë ndonjëherë? 

Ai e pa i zënë ngushtë efaqet ju përskuqën lehtë. 

- Me sa di unë jo, - tha ngadalë dhe në atofjalë ajo kapi nënteksin se ai 
nuk e kishte idenë se nga mund të kish shkuar ajo gjatë mungesave në shtëpi. 
Vendosi të mos e ngiste atë muhabet me të. Kur u kthye në shtëpi i bëri shenjë 
Teutës dhe shkoi e priti në dhomën e saj. Teuta e qetësoi. I tha se ajo kish pasur një 
shoqe ruse që kish mbetur këtu pas lufte e cila kish një mbesë moshtare me Erën. 
“Nuk e mban mend Ljubën”, i tha ajo,” i kemi pasur shtëpiat ngjitur”.” Nina 
mundohej t'ju mësonte të dyjave gjuhën e saj pasi Ljuba kundërshtonte. Nuk e 
kishte fare me qejf ndërsa ty të pëlqente. Ty të pëlqente dhe italishtja që ta mësoja 
unë që kam studjuar në Itali.Siç duket, i tha, po të kujtohet një gjuhë që ka mbetur e 
fjetur në trurin tënd,e kjo është shenjë e mirë”. Nuk e dinte ose nuk e mbante mend 
se gjyshja kish studjuar jashtë shtetit, dhe shprehu qartë mosbesimin e saj. Teuta 
nxorri nga rafti i saj një kuti të vogël të bukur në të cilën ishin një tufë letrash të 
lidhura me një fjongotë bardhë. “Janë letrat e një shoqes sime të kolegjit”, i tha 
ajo, “provo ti lexosh, ndoshta e mban mend edhe këtë gjuhë”. Era mori dhe hapi të 
parën. Një letër e thjeshtë, me pyetje për shëndetin, problemet, mallin dhe dëshirën 
për t ’u parë e për të kujtuar kohët e vjetra. Letra përshkohej me thënie nga bibla 
dhe e besimit tek zoti dhe... nëfund... Era mbeti pafrymë. Ishte nënshkruar thjesht: 
Gonxhe Bojaxhiu. Pa datën. Kalkuta, data korrespondonte jo më shumë se dy javë 
më parë. 

- Nënë Tereza?!Që kur ke filluar të mbash korrespondencë me 

parajsën ? 

Teuta qeshi kumbueshëm. 

- Të gjithë e quajnë kështu shoqen time fisnike.Për mua është Gonxhe, 
e sa për parajsën, Kalkuta nuk më duket e tillë. 

- Që kur shenjtorët kanë filluar të zbresin nga parajsa? Ka gjashtë vjet 
që ka vdekur dhe është shpallur shenjtore. 



- Vdekur? Mos e ngatërron me ndonjë tjetër, para dy javësh kam marrë 
letrën e fundit, ose ... ka ndonjë gjë që nuk e di unë? Mos i ka ndodhur gjë këto 
ditë? - sytë e Teutës ishin shumë të shqetësuar. 

- Rri e qetë, bëra shaka, asgjë nuk ka ndodhur, - tha Era dhe doli nga 
dhoma duke e lënë derën hapur. 


- o - 

G jumi hodhi rrjetën e tij e mbërtheu ëndrrat e njerëzve të shtëpisë, e 
qetësine e prishnin vetëm tiktaket e orëve në mure, u ngrit nga shtrati dhe shkoi në 
studion e Mirit ku ndodhej një raft i madh me libra. Mori një vëllim të trashë 
historie e pasi u rehatua në një kolltuk filloi ta shfletonte. Shfletoi me shpejtësi 
faqet e para e ndaloi pas luftës së dytë botërore. Këtu habia e saj rritej gjithnjë e 
më shumë. Kërkonte historinë e dikaturës, të shihte se si trajtohej tani ajo periudhë 
që kishte bërë aq shumë dëme në shpirtin e popullit. E kish jetuar atë kohë dhe 
historinë e saj e kish bërë edhe në shkollë, por hipokrizia se si ishte shtjelluar ajo 
në librat e shkollës e revoltonte akoma. Të shikoj tani pas kaq vjetësh demokraci 
seç ’thonë. Fletë pas flete, nuk shihte gjëkundi të flitej për të. As në atë mënyrë 
hipokrite. Sikur nuk kish patur kurrë diktaturë, sikur nuk kish patur socializëm. 
Sipas atij libri, kampi socialist nuk e kish futur dot në kthetra vendin, ishte 
bashkuar meperëndimin. Ishte ndërtuar një rend demokratik dhe falë pozicionit të 
favorshëm kishte gëzuar dhe përfituar nga përkrahja dhe ndihma e Amerikës. Në 
pak vjet, nga një vend i prapambetur gjysmëfeudal, ishte shndërruar në një vend 
me ekonominë më të qëndrueshme në Ballkan. Diku hasi emrin e Enver Hoxhës, 
nuk shkruhej shumë për të, kish arritur të bëhej kryetar i partisë komuniste, por 
partia e tij nuk ja kish dalë të bëhej aq e fortë sa të merrte pushtetin. Parti të tjera 
kishin lulëzuar. Shfletoi sërishfletët me nxitim. Kërkoi kohën e eksodit. As edhe një 
rresht. Kam lojtur, tha me vete, ose ka lojtur ky që ka shkruar këtë libër. Mbylli 
librin dhe e vuri në vend. Shkoi në dhomën e saj e u shtri në shtrat. Kush kish 
lojtur? Valët e detit që çaheshin nga bashi i anijes, shfaqja e bregut tjetër, ajo 
drithmë e lehtë pasigurie e ngurrimi kur shkel mbi dhe të huaj, ai pallat, ajo shkallë 
që ngjit kur kthehesh e lodhur dhe e raskapitur nga puna, ishin aq reale në 
mëndjen e saj atë çast. Jo më pak se një ditë më parë, kishin filluar të vishnin 
petkun e harresës. Vallë a donte ajo ti harronte? Arësyeja i thosh se po. Zemra 
përpëlitej në njëmijë drithërima. Gjithë ato sakrifica, shpresa, zhgënjime, pjesë e... 
jetës së saj... Imagjinare... Edhe po të ishin imagjinare, shpirti i saj e kish thurrur 
këtëfole për tu fshehur e mbrojtur. Ndjente se arësyeja do të fitonte në fund e ajo 
do ti humbte. “Mos humb kohë, i tha vetes, shkruaji para se veli i harresës dhe 
arësyes ti mbulojë e fshehë përgjithmonë’’. U ngrit ndenjur mbishtrat e ndezi 



abazhurin mbi komodinë. Hapi sirtarin e nxorri bllokun e stilolapsin. Bëri skicën e 
qytetit ku mendonte se kish jetuar vitet e fundit, rrugën, pallatin, vuri emrin e 
rrugës, numrin e shtëpisë, adresën e punës, shkollën e Andit e të Elonës. Përshkoi 
buzëqeshjen e Andit që e priste kur kthehej e lodhur nga puna, karakterin e vështirë 
të Elonës. Se sa ishte trishtuar në fillim kur kish parë fytyrën e bukur të vajzës të 
mbuluar nga truku, kish menduar se do ta humbte përgjithnjë pamjen engjëllore, se 
si pastaj kish ndryshuar e kishfilluar të bënte një tualet të lehtë e të vishej me shije. 
Ju kujtua ajo natë kur kërkonte Mirin, e përjetoi dhe e shkroi të tërën nga adresa e 
shtëpisë së koleges së tij të punës deri tek ura. Si quhej ajo urë? Ju kujtua, ashtu siç 
ju kujtua se prej parmakëve të saj ishin hedhur shumë vetë. Një kolegia e saj, i kish 
treguar se një dite kish dashur të hidhej prej aty, e lodhur nga jeta e vështirë që 
bënte me të shoqin pijanec. Por e kish ndalur imazhi i syve të përlotur të vajzave të 
saja... “Mami mos na ler vetëm ”... 


- o 


Mblodhi mendjen të mos i thosh askujt se dinte rusisht pasi i 
shkëputi premtimin Teutës të mos e bënte fjalë me njeri. Shfletoi librat e gjuhës 
angleze të fëmijëve dhe pa se ishte mjaft mirë edhe me këtë gjuhë. Në botën e saj 
imagjinare e kish studjuar me dëshirë edhe këtë gjuhë, ashtu siç kish ndjekur e 
mbaruar për inxhinieri ndërtimi së bashku me Mirin. Fshehtas filloi të hapte dosjet 
e punës së Mirit. Projekte, preventiva që me pak mundim, mund ti dëshifronte e ti 
kuptonte.Madje diku ishte në gjëndje edhe të sugjeronte por gjithsesi heshti. E kush 
mund ti besonte këto, kur nuk arrinte ti besonte edhe vetë? Në botën e saj 
imagjinare... Ktheu mbrapsht gjithë shtëpinë të gjente qoftë edhe një dokument që 
të vërtetonte hamëndjet e saj, por kish gjetur vetëm dëftesën e shkollës së mesme, e 
për më tepër me nota jo të mira. Edhe një si biçim libreze notash të vitit të parë të 
një fakulteti mbante emrin e saj. Atëherë, si kish mundësi... Mundohej të sillej 
normalisht ditët që pasuan si në punë edhe në shtëpi, por përbrënda ziente. Cfarë 
tjetër ishte në gjëndje të bënte? Filloi të kalonte zyrë më zyrë e të mprihte veshët. 
Nga bisedat e ndryshme që dëgjoi, nuk e pati të vështirë të hynte në brendësi të 
problemeve të firmës, askush nuk ruhej prej saj. Nuk e mendonin të aftë. Një ditë 
hyri në zyrën ku bëhej seleksionimi i personelit dhe gjeti një grup italianësh që 
kërkonin punë. Mbeti e hutuar, italianë që kërkonin punë aty? Me zor dhe me 
keqardhje shtypi instinktin që tjufliste nëgjuhën e tyre. Tri gjuhë të huaja?! E kur i 
kish mësuar? A thua bota e saj imagjinare ishte magjike e kish aqfuqi mbi të sa e 
trasformonte në atë realen? A mjaftonte që të dëshironte diçka atje, dhe ti 




realizohej këtu? A nuk kish ndodhur kështu? Kish dashur një burrë besnik, dhe ja 
tek e kishte. Kish dëshëruar më shumë se dy fëmijë, dhe ja tek kishte pesë. Kish 
dashur të shihte babain dhe ai ishte ngjallur, gjyshja gjithashtu. Kish dashur të 
ishte e shkolluar dhe inteligjente dhe ja tek ishte aty me tri gjuhë të huaja dhe mund 
të ulej e të bënte edhe projekte objektesh madje edhe të ndiqte zbatimin e tyre. I 
dukej sikur jetonte një ëndërr të ethëshme dhe të bukur. Në shtëpi vinin shpesh 
shokët e Andit, Arbenës e Elonës dhe ajo dëgjonte biseda të temave ngamë të 
ndryshme. Ishte bërë e tëra veshë. Nuk merrte pjesë në to, sillej aty rrotull merrej 
me diçka, pa i shqetesuar, e nuk linte t'i shpëtonte as edhe njëfjalë. Truri i saj ishte 
si sfungjer që thithte. Mësoi se Andi së bashku me një profesorin e tij, punonte në 
laboratorin e fakultetit të mjekësisë mbi një projekt mjaft ambicioz. Ideja kishte 
lindur që kur ishte sëmurur Dejvi e nuk gjehej një organ kompatibël për të. Puna 
ecte ngadalë e sigurisht shpenzimet ishin të mëdhaja, por ata kishin besim se një 
ditë do tja arrinin. Gjithashtu mësoi se Agroni, herë pas here i kalonte çeqe me 
shuma të konsiderueshme fakultetit të Andit që të mos i pengonin në kërkimet e 
tyre. Arbena në të kundërt, nuk donte tja dinte për shkencë, ish dhënë pas modës e 
studjonte teknologjinë e veshjeve. Gjynah që Mirës nuk i pëlqente moda e 
këtushme... 


- o - 


Qëndroi një çast mbi trotuar duke ndjekur me sy makinën që largohej e 
bashkë me të Sara dhe Dejvi. Pa orën dhe psherëtiu, ishte dy e drekës, ndërsa ajo 
duhej të rrinte deri në pesë. C’dreqin i kish hipur në kokë? Të punonte! Do ta shtyj 
edhe këtë muaj, mendoi, pastaj mjaft. Kishin më shumë nevojë në shtëpi për të se sa 
këtu në punë. Nuk e llogariste njeri, e konsideronin të pavlefshme. Hyri brenda e 
nxitoi të kapte ashensorin, hyri momentin e fundit para se të mbyllej dera e tij. 
Dyburrat që gjendeshin në të u zhvendosën në fund . Njëri ishte Borisi, një 
inxhinier rus që kish pak muaj që kish filluar punë aty. Kish dëgjuar nga Miri se 
ishte shumë i zoti në punë, i edukuar e mjaft simpatik dhe me referenca aq të mira 
sa Agroni e kish afruar dhe e kish futur në këshillin teknik të firmës, vend ky që 
shumë të tjere e lakmonin. Nuk i vinte keq, Borisi i pëlqente, i pëlqente dhe ajo 
menyrë të foluri me theksin e rusishtes, i kujtonte Ninën, gjyshen e shoqes së saj të 
fëmijërisë. Veç kësaj, ishte ndër të paktët që tregonte respekt e dashamirësi 
kundrejt saj, hera herës i bënte ndonjë kompliment, e ajo e lodhur nga shpërfillja e 



shumicës së personelit, i ishte mirënjohëse. Ja ktheu përshëndetjen me buzëqeshje. 
Përshëndeti dhe burrin tjetër,ngjyra çelur e flokëve dhe e syve të tij tradhëtonin 
origjinën sllave. U ktheu krahët duke pritur që ashensori të mbërrinte në katin e 
saj. Të dy filluan të flisnin me njëri tjetrin në gjuhën e tyre. Dukej më shumë një 
pëshpërimë. Mprehu veshët, jo aq përti përgjuar se sa për të parë se sa do të ishte 
në gjendje të kuptonte. 

Dreqin, kisha harruar se është edhe kjo këtu, - dëgjoi Borisin dhe për 
pak e tradhëtoi veten. 

Përse? - pyeti tjetri - paraqet rrezik? Nga ç'kam dëgjuar, e ka trurin 

pupël. 


Ka gjithnjë pas vetes dy zagarë që ja ka vënë plaku per ta ruajtur. 
Zbrit një kat mëposhtë. Shihemi nëpesë e gjysëm. Bëj... 

Dy zagarë!? Babai i saj, nuk i besonte ende dhe i kish vënë roje pas... E humbi 
fillin e bisedës së tyre, kapi vetëm copëza të një dialogu të shkurtër... diçka se plaku 
me dhëndrrin nuk ktheheshin... se duhej... se... 

- Je i sigurtë për sot? 

- Nuk do të kem rast më të mirë. 

Ashensori ndaloi dhe dera u hap, burri i kaloi pranë e doli pa e përshëndetur. 

- Je veshur shumë bukur sot, - dëgjoi Borisin t'i fliste. Ktheu kokën nga 
ai dhe u mundua të sajonte një buzëqeshje. 

Faleminderit,- arriti të mos e japë veten ndërsa ziente nga inati që e 
kish kapur me veten që ish mashtruar nga sinqeriteti i atyre syve te kaltër. Se mos 
vetëm ajo... 


- o - 

Ecte poshtë e përpjetë nëpër zyrë, e nuk dinte se për ç’farë të 
mendonte më parë. Babai i saj paguante dy vetë për ta ruajtur? Sa për të qeshur, 
punë e bukur dhe kjo. Ajo që bënte ajo aty nuk vlente as dy grosh, ndërsa ai 
paguante tri rroga. E kushedi se sa i zhvatnin. Po kush ishin? Duhej të ishin shumë 
të zot që ajo nuk i kish pikasur. Solli në mendje fytyrat e personave që e rrethonin 
në punë e nga të padyshuar u kthyen të gjithë në të dyshuar. Jo, kështu nuk mund të 
nxirrte gjë në dritë. Ju afrua telefonit. Miri duhej t'i jepte shpjegim. Eormoi numrin 
e priti të dëgjonte zërin e tij. 

- Alo, Miri, a mund të vish këtu? Kam diçka për të të thënë, - u mundua të 
tregohej e qetë. 

- Nuk pret deri në darkë? 

- Në darkë?! Nuk do të kthehesh në zyrë sot?- diçka tjetër u ndez në trurin e 
saj. 


-Jo. 



- Po babai? 

- Jo, është me mua. Shihemi e flasim në shtëpi se nuk kam kohë. 
Mirupafshim. - ai mbylli telefonin.Pra ata të dy ishin të mirëiformuar. Përse u 
interesonte atyre? Projekti! As vetë nuk e kuptoi se si i erdhi kjo ide, por erdhi e 
zuri vend nëtrurin e saj dhe e bëri të rrënqethej. Nuk kish se ç'të kërkonin tjetër veç 
atë projekt që ajo e kish mallëkuar sa e sa herë me mendje. Fabrikë armësh të 
sofistikuara, aq kish marrë vesh ajo, po ata si e kishin marrë vesh? Boris, Boris, 
mërmëriti, e kujt ja mirrte mendja? Rojet ishin dyfishuar që kur kish nisur projekti, 
por sa para bënte? Borisi kish mundur t'i prishte mendjen të gjithëve dhe ishte 
afruar mjaft. Luftë dhe armë... si atje... Jo tamam, atje kish terrorizëm i cili kish 
sjellë luftën kundër Irakut, këtu ishte Irani që kërcënohej. Nuk e kishin thënë ende 
troç, por ajo e kish nuhatur në propagandën që bëhej, në testimin e publikut, në 
ndërgjegjësimin e tij që lufta mund të ishte e pashmangëshme. Botë e shpifur. 
Njerëzimi kish kuruar më shumë sëmundje se në botën e saj imagjinare, sida si 
tuberkulozi nuk përbënte më rrezik, nuk vdisnin më miliona prej saj, edhe 
alzheimeri ishte i shërueshëm. Kanceri, kush thotë se nuk shërohet, kish mjaftuar 
vetëm një vaksinë për ta bërë të padëmshëm. Por interesat e superfuqive gjeneronin 
luftë, si një gangrenë që hidhte rrënjë e gërryente shpirtin e popujve. Amerika e 
kish dashur atë fabrikë armësh aty. Dhe asnjeri nuk bënte pyetjen se përse. Të 
gjithë i frikësoheshin pyetjes po aq sa edhe përgjigjes. Se pikërisht aty i duhej për 
më vonë, pasi të mbaronte me lindjen e mesme... Po Borisi në ç’anë ish? Kujt i 
shërbente? Sigurisht vendit të tij. Apo... për t’ja shitur oferentit më të mirë? C'vras 
mendjen dhe unë me këto, ora po i afrohet treshit. Do ta besonte vallë babai po t'i 
telefononte e t'ja thonte? Zemërimi ngriti krye përsëri. Pale, po edhe më ruan, bën 
mirë të ruajë veten. Hyri në zyrën e Agronit nëpërmjet derës komunikuese. Tryeza e 
punes ishte e pastër, asnjë shkresë mbi të. Kontrolloi sirtaret, asgjë me rëndësi. Në 
sirtarin e fundit, një kornizë e kthyer përmbys. E mori dhe e vështroi. Ishte Agroni 
me të në krahë, kur ishte jo më shumë se pesë vjeç. Mendimi se i ati e mbante aty 
atë fotografi, e zbuti disi inatin e saj dhe e vendosi përsëri me kujdesnë sirtar. Sytë 
i shkuan tek korniza mbi tryezë. Babai me nënën. Grua e bukur nëna ime, mendoi, 
dhe dashuri e madhe ajo e babait për të. Era vuri buzën në gaz. Nëna e saj e mirë e 
kish dashur gjithnjë e kurrë nuk ishte bërë xheloze se në zemrën e së bijës kish 
patur gjithnjë më pak vend se i shoqi. C’mund t’i ndodhë babait po t’i vidhnin atë 
projekt? Sigurisht asgjë e mirë, veç turp e telashe do t'i sillte, mund ta akuzonin se 
ai vetë e kishte shitur. Përse nuk i vë ata zagarë të ruajnë zyrën tënde? Ju afrua 
telefonit. Nisi të formonte numrin e Mirit, atij mund t'ja thoshte por u kujtua se këto 
lloj bisedash nuk mund të bëheshin në telefon ndaj uli receptorin. Më mirë të 
mendohej e të sajonte diçka që ti bënte të ktheheshin aty. Ndenji një çast në 
mëdyshje, e mori zyrën e Borisit. U përgjigj sekretarja e cila i tha se kish dalë dhe 
kthehej pas një ore. Pra kthehej para orës pesë. Po pastaj, në ora pesë duhej të 
dilnin të gjithë, përveç atyre që kishin autorizim special. Kujtoi raportin e mirë që 




kishte meAgronin dhe u bind se një autorizim i tillë, ishte gjëja më e lehtë për tu 
siguruar nga Borisi. Po tjetri? Ishte hera e parë që e shihte, si do të hynte nëpesë e 
gjysëm? Kishin korruptuar rojet? Sa vetë ishin? Ndjeu zemrën ti ngushtohej në 
krahëror. Përjashtoi mendimin që ti thërriste Agronin dhe Mirin aty, mund të ishte 
me rrezik për ta. Po ku i ka dokumentat xhanëm? Idiote, i tha vetes, në kasafortë, 
ku tjetër? Kasaforta ishte e vendosur në mur, ta hiqte prej andej as që bëhej fjalë. 
Kombinacioni... E njihte vërtet mirë babanë e saj sa të gjente kombinacionin? Atë 
imagjinarin, po këtë që i vinte roje prapa? Mori telefonin e i kërkoi centralinistes 
ta lidhte me repartin e marangozëve. 

- Dua Sherifin,- i tha me ton të prerë,- brenda dhjetë minutash në zyrën 

time. 

Sherifi ishte i shoqi i Verës e nuk mund të dyshonte në besnikërinë e tij, ishte djalë 
punëtor dhe inteligjent. Hodhi sytë edhe një herë rrotull. Në mur, në një kornizë të 
thjeshtë ishte varur diploma e Agronit. Ishte nje datë në të. Mund të... ishte shumë e 
ekspozuar. Atëhere, datëlindje... martesa...jo, data që po të kërkohen gjehen. Sytë i 
shkuan mbi fotografinë mbi tryezë. Nëna... dashuri e madhe ajo e babait për të, nuk 
ja kish hedhur sytë asnjë gruaje tjetër që kur kish njohur atë... Fejesa... 
ç'koinçdencë, para pak ditësh Teuta e kish në gojë... ditën, datën, ç'kish veshur 
nusja e ardhëshme e djalit... Shkoi drejt kasafortës dhe kombinoi numrin. Nuk u 
çudit kur dëgjoi kërcitjen a bravës që hapej. Ishin një tufë dosjesh aty, por nuk gjeti 
atë që kërkonte, ajo në ngjyrë të blertë ushtarake, ja kish parë shpesh Agronit në 
duar. Kohë e humbur, turfulloi nga inati tek dëgjoi të trokisnin në derë e shpejtoi të 
mbyllte kasafortën. Ishte Sherifi me çantën e veglave ndër duar. 

- Sa kohë të duhet për të ndërruar bravat e këtyre dy zyrave ? 

- Zyrës së shefit?- Sherifi e pa me habi. 

- Zyrës së babait dhe burrit tim!- i tha prerë. 

- Më pak se njëzet minuta. 

- Shpejto atëhere. Përveç shefit dhe burrit tim nuk duhet ta marrë vesh 
njeri. Fillo me zyrën e Mirit. 

Sherifi hapi kutinë e veglave. Era kaloi në zyrën e Agronit. Diçka i rrëshqiste, 
babai nuk e kish zakon të merrte punë në shtëpi, as Miri. Filloi të ecte ngadalë 
duke shikuar me kujdes pllakat e dyshemesë. Asgjë e veçantë, as edhe një e çarë e 
vogël. Ju kthye mureve. Pranë diplomës së babait, disa fotografi kantjeresh. Në 
faqen tjetër të murit, përballë dritares, Vangog. Lulet e diellit. Ipëlqenin edhe asaj. 
U afrua dhe e kundroi tabllonë nga afër. Nuk ishte originale por ishte kopje e mirë. 
Dëgjoi hapa në korridor e padashur u ngjesh me shpatulla pas murit me zemrën që 
i rrihte shpejt. Po sikur... Hapat u larguan. 

- Zonjë, këtu mbarova,- zëri i Sherifit e bëri të brofte përsëri dhe ajo ndjeu 
mbi supe peshën e tabllosë që ishte shkëputur nga muri. 



- Erdha, një sekondë,- u përgjigj ajo duke u munduar të lëvizte me kujdes 
që të mos binte tablloja e ti dëmtohej korniza. Eureka, sa nuk briti. Nga muri e kish 
fiksuar syri i një brave tjetër. Eureka një mut, shau me vete. 


o - 


I futi një shuk kartëmonedhash në dorë Sherifit dhe pasi e përcolli, 
ju kthye kasafortës. Cili ishte kombinacioni? Datëlindje, datëmartese, ditëvdekje... 
jo ditëvdekje nuk mund të ish. Një numër çfarëdo ? Ora ishte katër e gjysëm. Kam 
vetëm gjysëm ore kohë, si tja bëj, mendoi ajo e alarmuar? Shikoi tabllonë që e 
kishte vendosur në dysheme. Atë ditë që kish ardhur për tëparë babanë e...vdekur... 
nuk kish qenë aty. Nuk kish qenë aty!? A ishte e sigurtë? Risolli ndërmend atë 
takim qëe kishte lënduar aq shumë... Nëse nuk kish qenë aty, përse kish zgjedhur 
pikërisht atë vepër që ishte e bukur dhe e admirueshme edhe në botën e saj 
imagjinare. Kontrolloi tabllonë nga të gjitha anët me shpresë se mos gjente ndonje 
shënim, një datë, një përkushtim por asgjë. Ku janë tani ata zagarë që më ka vënë 
pas? Me siguri në kafenenë përballë e prisnin që ajo të dilte. Pa orën e murit. Dhe 
njëzet minuta dhe ajo nuk kishte shpresë. Shpresë. Shpresë?! “ Të shpresoj!? Se e 
çmendura vjen në vehte një ditë dhe të thotë ja ku jam... Kështu më thua?”- i kish 
bërtitur ai Teutës tek ziheshin për shkak të saj. E çmëndur, si piktori. Por talenti 
kish triumfuar mbi çmendurinë. Kish bërë një vdekje të shëmtuar, Erës i kaluan 
mornica nëpër trup. Po ajo ç’fund do tëbënte? Do tëpriste edhe ajo ndonjë vesh? 
A kish qenë vallë e çmendur... deri ditën që ish kthyer... Data tridhjetë maj viti... 
Kasaforta u hap e dosja në jeshilen ushtarake ju duk kërcënuese. E mori, mbylli me 
kujdes kasafortën e vendosi tabllonë në vend. Tani gjërat i vinin më lehtë. Mori një 
tabak letër dhe e paketoi, i lidhi një shirit të kuq me të cilin formoi një fjongo të 
bukur. Dukej si një pako dhurate. Dhuratë për krishtlindje... Sa larg krahasimit që 
ishte. Praktikisht po vidhte babanë e saj, e nëse e kapnin me atë pako në dorë, disa 
vite burg i kishte me hak. Hodhi pallton krahëve e mori çantën. Shtatë minuta. 
Duhej të dilte në kohë për të mos ngjallur dyshime. Tashmë nuk kish vetëm një palë 
zagarë, kushedi se sa do t'i viheshin pas... Ju afruapasqyrës për të kontrolluar 
trukun, pak të kuq buzësh si gjithnjë... Kompjuteri reflektoi në pasqyrë prapa 
krahëve të saj. Si nuk e kish menduar më parë, mund të kishte të dhëna... Mori një 
disk dhe e futi në kompjuter pë të kaluar të dhënat në të. Nuk imerrte vetëm një, 
vendosi një tjetër duke mos ja ndarë sytë orës së murit. U sigurua që kish marrë 
gjithë sa ishte aty pastaj dha urdhërin të fshiheshin të gjitha. Kushedi sa do të 



zemërohej i ati, duhej të spjegohej për këtë. Ora kish kaluar një minut nga 
pesa.Futi disqet në çantë, mori pakon e doli duke mbyllur me kujdes derën. 
Korridori ishte i shkretë. Filloi të numëronte me ankth hapat drejt ashensorit. Me 
bisht të syrit vuri re se dera e zyrës së Borisit ishte fare pak e hapur. Desh të 
shpejtonte hapin por ndërroi mendje. Andrenalina i shkumbëzonte në gjak, trokiti 
dhe shtyu derën duke e kapur Borisin në befasi pas saj. I buzëqeshi më ëmbël se 
zakonisht. 

- Mëfal, pashë derën hapur e mendova se do të zbrisni edhe ju. Rast i mirë 
për të këmbyer dyfjalë, si thua? 

- Kam edhe pak punë,- ja ktheu ai duke u munduar të sajonte një 
buzëqeshje, - nëse më prisni dhjetë minuta... njëzet të jemi brenda, - ai vështroi 
orën e dorës,- mund ta pimë një kafe bashkë. 

Ngurroi një çast me pakon që i digjte duart, ç’e kish zënë që donte të luante 
kështu ? E çmendur, i tha vetes, ndërsa atij: 

- Përse jo?- rëndoi peshën e trupit mbi një këmbë, - C’janë njëzet minuta? 
Buzëqeshja u zhduk ngafytyra e tij, kështu ishte i shëmtuar. 

- Mos keni për të shkuar në ndonjë festë?- i tregoi ai me gisht pakon. 

- Oh, gati harrova. Në pesë e gjysëm duhet të jem në një festë ditelindjeje. 
Më falni, e lëmë kafenë për një ditë tjetër. Mos harroni, ma keni premtuar.- ajo 
shpejtoi hapin drejt ashensorit. Shtypi butonin për ta thirrur e ktheu edhe një herë 
kokën drejt tij. Kish dalë në korridor dhe e ndiqte me sy për tu siguruar që po ikte. 
Brrr sa shikim i ftohtë, mendoi ajo dhe e përshëndeti për herë të fundit me dorë 
ndërsa dera e ashensorit u hap. 


Më pesë e njëzetepesë parkoi makinën pranë kantjerit ku ishte Miri 
me babanë e saj. Kish ngarë si e çmendur, kish qenë me fat që nuk e kish ndaluar 
policia rrugore. Futi pakon poshtë sediljes në krahë të djathtë të saj e hodhi 
palltonmbi sedilje. U sigurua që makina ishte mbyllur e u drejtua nga kantjeri. Në 
atë orë punëtorët fillonin e linin punën kështu që sheshi i kantierit ziente. Shfaqja e 
saj në hyrje, tërhoqi vëmëndjen, por nuk i bëhej vonë për këtë. Pa përsëri orën, gati 
pesë e gjysëm. Ndaloi duke përplasur lehtë këmbët që të ngrohej. Fërkoi duart e u 
fryu t’i ngrohte me frymë. Pranvera po vonohej këtë vit. Shikonte sa nga ana e 
makinës dhe nga kantjeri. Një makinë u afrua dhe parkoi jo larg të sajës. Ishin dy 
vetë brenda.U alarmua, po sikur ta kishin ndjekur për shkak të... ? Burrat nuk 
zbritën nga makina. që ju duk e njohur. Duhet të jenë ata që më ka vënë pas 
Agroni, mendoi dhe ky mendim e bëri ti hipte inati e nuk ndjeu më ftohtë. Të 



shkonte e t'u prezantohej, t'u shihte surratin... Pesë e tridhjetedy, koha që Borisi dhe 
ai tjetri do t'i bënin vizitë zyrës së Agronit. Llogariti sa minuta do t'u duhej të 
hapnin derën. Ishte penduar që kish ndërruar bravat, për ta do të ish lojë fëmijësh. 
Nxorri celularin dhe formoi numrin e policisë. Si dreqin, mallëkoi me vete kur 
njohu zërin, sa herë kam punë me ta po ky qëllon në shërbim. 

- Po lajmëroj për një dhunim zyre dhe vjedhje të dokumentave të 
rëndësishme. Bulevardi kryesor, nr 7 zyra e zotit Agron Kruja. 

- C'lloj shakaje është kjo? -pyeti polici që siç duket i njohu zërin, -Zonjë 
ju betohem se ... 

- Provo e mos kontrollo, të betohem se do të mallëkosh ditën që ke lerë!- 
briti e nxehur Era e mbylli telefonin. Hyri në kantjer. Po tani si do tja bënte, si do 
tu thosh atyre. Diku lart në një skelë shqoi Mirin. E thirri dhe ja bëri medorë, e 
ndau mendjen ta priste aty. Do Zoti vjen vetëm pa babanë! Me të e kam më të 
lehtë... Upërpoq të rendiste mendimet e të zgjidhte fjalët. Ndjeu sërish ftohtë. 


-&- 


Përplaste këmbët me takat që zhyteshin në dheun e butë e u frynte 
duarve. Punëtorët linin punën e bëheshin gati të dilnin duke i thirrur njëri tjetrit. 
Herë pas here hidhte sytë në drejtim të makinës me frikën se i afrohej dikush e ja 
hapte. Një britmë e shkurtër therrëse e pasuar nga një zhurmë e shurdhër e britma 
të tjera e bënë të kthente kokën në atë drejtim. Në pak sekonda u ndërgjegjësua se 
dikush kish rënë nga skela. Punëtorët vrapuan drejt tij nga të gjitha anët. Vrapoi e 
në vrap e sipër një këpucë i doli nga këmba. Hoqi dhe tjetrën e shpejtoi me zemrën 
qëpo i shpërthente në krahëror... babai... Miri... Kur u ndodh aq pranë sa dalloi se 
fatkeqi nuk ishte as babai dhe as shoqi por një punëtor, mbajti këmbët e u mbush 
mefrymë. Shpejtoi sërish hapin se u alarmua kur pa se dikush ishte përkulur mbi të 
dhe donte ta ngrinte. 

- Jo! Mos!- briti me sa zë kish në kokë, - Mos e prek! 

Punëtori e lëshoi e drejtoi trupin duke e parë i habitur. 

- Thirr ambulancën! Shpejt!-1 bërtiti ajo të parit që i ra në sy. - Hapuni! 
- ajo hapi krahët duke i bërë rrugë vetes mes turmës së punëtorëve e u përkul mbi 
fatkeqin i cili i kish sytë e mbyllur e nuk merrte frymë. Ka vdekur, dëgjoi dikë pas 
krahëve. Zbathur, u gjunjëzua e me gishta kërkoi damarin në qafën e tij. Ishte ende 
gjallë, pulsi i dobët vërtet, por rrihte. Desh t ’i hiqte kaskën por mendoi se po të kish 
frakturë ne qafë do ta keqësonte. I vuri një dorë ndën zverk duke ja kthyer pak 




kokën prapa, me dorën tjetër i zuri hundën dhe u mbush me frymë, pështeti buzët e 
saja mbi gojën e tij duke i fryrë të gjithë ajrin që kish në mushkëri. Por krahërori i 
fatkeqit nuk lëvizi . Drejtoi trupin e dëshpëruar, punëtorët kishin ngushtuar rrethin 
përsëri. 

- Hapuni! - u briti ajo dhe ata si me komandë lëvizën. 

U përkul mbi trupin e palëvizur duke kryqëzuar pëllëmbët njëra mbi tjetrën atje ku 
duhej të ishte zemra dhe e shtypi fort. Një, dy, tre, katër, pesë... jepi vëlla lutej në 
zemrën e saj teksa sytë ju mbushën me lotë. U mbush sërish me frymë e ju kthye 
gojës së tij e duke i zënë hundën duke ja shfryu brenda. Krahërori nuk lëvizi■ 
Mblodhi dorën grusht dhe goditi me aqforcë krahërorin e tij sa ju desh të mbyste 
rënkimin që i shkaktoi dhimbja e kyçit. Kryqëzoi duart mbi krahërorin e tij e duke u 
ngritur mbi gjunjë i mëshoi me gjithë forcën e trupit duke numëruar me zë të lartë e 
dëshpërim. Një... dy... tre... katër... pesë... Mbushi mushkëritë me ajër sa ju duk se 
po i pëlcisnin, i vuri njërën dorë ndën zverk e me tjetrën i zuri hundën, ja shfryu në 
gojë duke puthitur mirë buzët pas të tijave. Kafazi i krahërorit lëvizi pak, fare pak. I 
kërkoi pulsin. I dobët. Përsëriti me ankth veprimet derisa fryma po i mungonte edhe 
asaj. 

- Cazzo! - thërriti, - non mollare! - duke rënduar peshën e saj mbi duart e 
vendosura mbi krahërorin e tij. Papritmas një si kollë e dobët u ngrit nga gryka e 
fatkeqit nga ku doli shkumë e bardhë. I ktheu kokën pak anash, mund të villte e të 
mbytej në të vjellat e tij. Pulsi po forcohej nga pak e ai merrte frymë. U dëgjua 
sirena e autoambulancës e pas pak çasteve një mjek dhe dy infermierë ishin aty. E 
lodhur më shumë nga ankthi dhe emocioni u ul përdhe. Hasi shikimin e syve të 
fatkeqit dhe i buzëqeshi për t'i dhënë zemër. Mjeku e kontrolloi se mos kishte 
frakturë të gjymtyrëve dhe me ndihmën e infermierëve e vendosi me kujdes mbi 
barelë e lëvizën drejt autoambulancës. Pas tyre u vu grupi i punëtorëve. Nuk u 
ngrit, pështeti kokën pas gjunjëve e ndenji një moment ashtu. Një dorë ju pështet 
mbi sup. Ishte mjeku e pas tij qëndronin Miri me Agronin . 

- Ndjehesh mirë zonjë?- zëri ishte i butë e qetësues. Mira pohoi me kokë. 

- Po ai? - ajo tregoi me gisht barrelën qëpo e vinin mbi autoambulancë. 

- Do të bëhet mirë. I keni shpëtuar jetën. 

Mjeku u largua me të shpejtë. Ngriti sytë mefrikë në drejtim të Mirit dhe babait. Ai 
nuk duhet të ishte aty, duhej ta kishin thirrur, veçse...O Zot... prapë kam kombinuar 
një... 

- Pash zotin Mira, ku e ke mësuar këtë?- e pyeti Miri teksa i zgjati dorën 
për ta ndihmuar të ngrihej. 

- Më duket se kam kombinuar një profkë tjetër.- tha ajo me gjysmë zëri. 

- Shkojmë në shtëpi, pastaj flasim.- Miri e tërhoqi lehtë drejt vetes. 



-&- 


Agroni lëvizi i pari drejt makinës së tij ku shoferi po i priste më këmbë 
e i mbante derën hapur. 

- Do të vij me timen. Nuk mund ta lë këtu, - ajo bëri drejt makinës së saj. 

- Do vij dhe unë me ty, - tha i vendosur Miri. Papritur u dëgjua zilja e 
celularit të Agronit, i cili e nxorri nga xhepi pa e fshehur bezdinë. U zbeh 
menjëherë nëfytyrë. Atëhere... kish patur të drejtë ajo. 

- Do të vij në çast! - foli ai dhe mbylli celularin.Pastaj ju kthye Mirit. 

- Coje Erën në shtëpi, pastaj eja në zyrë. Kemi një problem. 

- Do të vij me ty! - ngulmoi Mira. 

- Jo!- zëri i tij ishte i prerë. 

- Një minutë!- nxorri pakon nga poshtë sediles. Sa do të donte ta digjte, 
ta shkatërronte, ta mallëkonte atë që kish brenda. Fabrikë armësh! Armë, kjofjalë i 
ndillte tmerr e neveri, po nuk kish ç ’të bënte, babai i saj ishte në telash të madh.Ai 
e shikoi i habitur. 

- Nuk kam ditëlindjen sot. 

- E di,- Mira ju afrua shoferit dhe i bëri shenjë të zbriste.- E ngas unë. Ti 
merr timen. 

Ata u panë një hop të habitur e hipën në makinë. I zgjati pakon Mirit. 

- Hape, dhe më thuaj nëse është ky problemi. 

Miri e hapi e Agroni çapëleu sytë. 

- Stop!- e urdhëroi ai. Ajo ndaloi. - Si të ka rënë në dorë? 

- E mora nga kasaforta para se ta merrnin të tjerët. Ta lija aty? 

- Nga e dije se do ta vidhnin? Nga kush? Me çfarë je ngatërruar? 

Erës ju përshkënditën sytë nga zemërimi.Me kë ishte ngatërruar!? 

- Paguan dy vetë për këtë punë. Të ta thonë ata me kë jam ngatërruar. 
Sa u paguan, dyfishin, trefishin apo pesëfishin e rrogës sime? 

Agroni heshti ndërsa Miri uli kokën. Mira nisi makinën. Vazhduan rrugën pafolur 
deri sa arritën poshtë ndërtesës ku ndodhej zyra. Heshtjen e theu ajo. 

- Do të doja të vija e ta shihja në sy atë bir bushtre, por do të iki në spital 
të shoh se si i ka punët ai fatkeqi. Në darkë, kur fëmijët të kenë fetur do t’ju them 
gjithë sa di. Ah, se harrova, - nxorri dy palë çelësa nga çanta e dorës ejua zgjati, - 
Ju kam ndërruar bravat sot pasdite. Ah, edhe një gjë, kompjuterin baba, e ke 
tabularasa, i kamfshirë të gjitha, gjithë ç'kish brenda i ke në këto disqe. Nuk kam 
gjëra të tjera. 


- o - 



Kish kaluar me kohë mesnata, por ata rrinin aty e dëgjonin. Diku ju tha 
pështyma, ndaloi sëfoluri dhe i pa në sy me rradhë. Babai ulur në divanin përballë 
kapur për dore me të ëmën, Teuta mbi karrocë pranë saj, ndërsa Miri në kolltukun 
tjetër. E shikonin dhe nukflisnin. Befas i erdhi për të qeshur, por nuk pati guximin 
ta bënte. 

- Pra tri gjuhë të huaja!?- e theu heshtjen Miri. Ajo mblodhi supet. 

- Di t'iflasësh?- pasoi zëri i ëmbël i nënës. 

Agroni nukfoli por nuk ja ndante sytë. Kushedi se ç'bluan në mendje, tha me vete 
Era. 

- Shkoni e flini tani se është vonë. Nesër ditë e re, nafakë e re, thoshte 
gjyshja ime. - e mbylli Teuta. 

U ngritën të gjithë më këmbë. Era shoqëroi nënën e babanë e i ndihmoi të vishnin 
palltot. Jashtë bënte ftohtë. 

- Të falemnderit për ç ’ka bëre sot,- zëri i Agronit ishte i ngjirur. 

- Ishte nder për mua baba! 

Ai ktheu krahët e doli i pasuar nga nëna. Ajo qëndroi tek dera e i shikoi tek 
largoheshin. Diçka brenda saj i thosh t'i thërriste e t'u hidhej në krahë, ti 
përqafonte, t'u thosh se sa shumë i donte, por nuk e bëri. Një herë tjetër, një ditë 
tjetër. Ndjeu krahët e Mirit ta përqafonin dhe frymën e ngrohtë në qafë, gudulisjen 
e buzëve pas veshit dhe trupi ju rrënqeth. Kish ardhur koha të kthehej në shtratin e 
saj bashkëshortor, e ndjente. U pështet pas tij dhe ju nënshtrua ndjesisë së 
këndëshme që i shkaktonin duart e tij që e preknin. Kishte ardhur koha. Dëshira që 
të shkonte e të flinte me të ju rrit deri në dhëmbje. E përse jo, ishte burri i saj. U 
kthye dhe e përqafoi duke u ngjeshur pas tij. “Eja, i pëshpëriti në vesh ai, më ke 
munguar ”. E tërhoqi ngadalë drejt shkallëve. Por këmbët nuk ju bindën, nuk mund 
t'i ngjiste ato shkallë, shumë emocione në një ditë të vetme. Ishte e lodhur dhe e 
ngarkuar me mbresa. Jo sot, edhe se dëshira ishte bërë e padurueshme. C’do të 
ndodhte kur të çoheshin në mëngjes e të gjenin njëri tjetrin në krah? Kush do të 
pendohej i pari ai, apo ajo? Tani ai ishte i lodhur e mbushur me dhëmbsuri, nuk 
gjykonte. Po nesër.. ? 

- Miri, jo! - u shkëput nga krahët e tij tek fryma i merrej nga dëshira, 
ndërsa një pjesë e saj uronte që ai ta merrte në krahë, ta ngrinte peshë e tafuste në 
shtratin e tij. 

- Mëfal! - ai tërhoqi duart e shtërngoi fort parmakun e shkallëve. 

- Natën e mirë! - ajo i ktheu krahët kapërthyer në ndjesi lehtësimi e 
zhgënjimi bashkë. 

- PritJ- ai ju afrua dhe i ndenji përballë. - Unë jam këtu... nuk e di se kur 
do të jesh gati, por dije se të pres. 




- Natën e mirë Miri. - u drejtua në dhomën e saj. Dera e dhomës së Teutës 
ishte hapur e shkoi ta mbyllte. 

- Natën e mirë Teuta! 

Teuta ishte shtrirë në shtrat. Nxorri dorën nga poshtë mbulesës dhe e kërcënoi me 
gisht. Era qeshi lehtë e i tregoi gjuhën. Mbylli derën e shkoi në dhomën e saj. 

Natën e mirë, i tha vetes, je me të vërtet budallaqe. Budalla edhe yt shoq që të lut 
kaq shumë kur ka gra që janë gati të futen në shtratin e tij mjaft që tu bëjë një 
shenjë. Para syve i doli imazhi i stazhieres së re, së cilës dukej qartë se i pëlqente 
Miri, e turbullohej aq shumë, sa i merrej dhe goja kur ndodhej në prani të tij. U 
mundua të flinte por gjumi vonoi ende shumë. Nxorri bllokun e shkroi mbresat e 
ditës. Kasafortat, bravat, aksidentin... punëtorin e shkretë që nuk kish dalë ende 
nga rreziku egjendej në reanimacion. Sa e padrejtë është kjo botë, edhe ajo tjetra 
që kam në tru. Ka njerëz që i kanë të gjitha, e njerëz që rrezikojnë jetën për të 
siguruar bukën e gojës... 


- & - 


Nata kish rënë mbi qytet dhe në godinë lëviznin veç rojet e turnit që 
bënin xhiron e kontrollit. Agroni rrinte pa lëvizur mbi kolltukun e tij para tryezës së 
punës, mbi të cilën ishin fotokopjet e ditarit të së bijës. Ikish lexuar me njëfymë, e 
po mendonte t'u kthehej ngafillimi. Pa orën, ishte dhjetë pa dhjetë minuta. Duhej të 
lajmëronte të shoqen se do të kthehej vonë atë natë e të mos e priste zgjuar por të 
binte e të flinte. Interesant ky ditar, kish pritur të gjente të tjera gjëra, ndoshta 
kujtime të aventurave të saja, por ishte krejt tjetër. Mendja e sëmurë e së bijës kish 
krijuar një botë më vete. Kish të drejtë psikanalisti për personalitetin e saj, por 
gabohej kur thonte i dyfishtë, ishte më shumë. Të pakten ai njihtetre, një ajo që 
paraqitej çdo ditë tani, një kjo në ditar dhe e treta ajo që tani për tani rrinte 
fshehur, ajo që e kish turpëruar e torturuar vite me rradhë. A do të dilte përsëri kjo 
e fundit, apo ishte zhdukur një herë e përgjithmonë? Mori në dorë celularin e 
kërkoi numrin e psikanalistit. Ndenji një çast në mëdyshje e pastaj e la mbi tryezë. 
Po sikur... jo, mëparë duhej të vërtetonte disa gjëra. Moripërsëri celularin, nxorri 
një bllok të vogël nga xhepi dhe e shfletoi. Një mik i tij, funksionar në Ministrinë e 
punëve të brëndëshme i detyrohej një favor. Formoi numrin e priti. Duhej ta bënte, 
ndryshe nuk mund të flinte atë natë. Dëgoi zërin e mikut. I tha ç ’kërkonte dhe kur 
mund të merrte një përgjigje. Dy ditë, dëgjoi pas disa sekondash heshtje që ju 
dukën të gjata pambarim. Dy ditë!? Nuk mund ta bënte më shpejt? Jo, nevojiteshin 
të paktën dy ditë, ai do të merrej personalisht me këtë punë. Agroni u nënshtrua, 



duhej të priste. Mbylli të gjitha e zbriti poshtë. Shoferi e priste por ai i bëri shenjë 
me dorë që të ikte. Do ta bënte më këmbë rrugën për në shtëpi. edhe se ndodhej 
larg. Priti sa shoferi me makinën u largua, pastaj rrasi duart thellë ne xhepat e 
palltos e u nis me hap të ngadaltë. C’do të thoshte e bija po ta dinte se.. ? 


- & - 


Kishin qenë dy ditë të gjata e të mundimshme. Nuk kish guxim ta shihte 
në sy të bijën, e cila përfat u duk shumë pak në zyrë, pjesën më të madhe të kohës e 
kaloi në spital. Punëtori fatkeq ishte operuar, kish patur frakturë të dy vertebrave. 
Kujtoi skenën kur ajo i kish dhënë ndihmën e parë dhe zemra ju përpëlit. Ku e kish 
mësuar? Ngafilmat kish thënë ajo, por në ditar shkruante se kish bërë një kurs në 
Itali. Duke njohur jetën që kish bërë e bija, qëndronte e para, por efikasiteti që kish 
patur ndihma e saj, bënte të besueshme të dytën. Agroni kish filluar të dyshonte. 
Nëse i besonte ditarit dhe ndryshimit të saj... sa i madh ishte ky ndryshim... ajo nuk 
ishte bija e tij, ishte një person krejt tjetër, pamvarësisht se fizikisht ishte e njëjta. 
Mallëkoi veten që kish kërkuar t'i fotokopjonin atë ditar. Le pastaj po ta merrte 
vesh ajo... Ajo ishte nxehur se i kishte vënë “dy zagarë” pas, se përse punëtorët e 
tij nuk ishin informuar me rregullat e sigurimit teknik e nuk ishin të aftë të jepnin 
ndihmën e parë... Kish kërkuar që operacionin ta bënte kirurgu më i mirë i qytetit 
dhe e kish detyruar ta paguante. Agroni nuk kishte kundërshtuar, edhe atij i 
dhimbsej punëtori i shkretë. Nuk kish qenë kështu bija e tij, kish qenë... Tani ishte 
tjetër, shihte në të veten e tij kur ishte i mbushur me ideale dhe ishte i gatshëm të 
ndihmonte të gjithë për gjithshka. Si ka mundësi që me kohë kam ndryshuar, pyeti 
papritmas veten. Nuk mund të pranonte se ishte bërë i pandjeshëm, por ishte dhënë 
gjithnjë e më shumë pas punës e fitimit e nuk i kishte mbetur kohë për... Nuk kishte 
patur kohë të merrej as me të bijën kur kish shfaqur shenjat e para të lajthitjeve. 
Nuk e kish kuptuar, në vend që të ulej e të bisedonte me të për të kuptuar problemet 
e saj, e kish gjykuar. E kish gjykuar keq dhe ashpër duke hapur një hendek midis 
tyre që kish ardhur duke u thelluar, e ai nuk kish lëvizur nga pozicioni i tij prej 
gjyqtari. Ndryshimi i saj ishte një shuplakë për ndërgjegjen e tij. Zilja e celularit e 
shkëputi ngamendimet. Miku i tij po vinte vetë personalisht. Zemra filloi t'i rrihte 
me rrëmbim. C’lajme i sillte? U sul drejt derës dhe e hapi. Pa mikun e tij tek doli 
nga ashensori me hap të panxituar. Jepi, tha me vete, ç’janë ato hapa prej kërmilli. 
E futi brenda dhe e ftoi të ulej. Tjetri ndjeu tensionin e tij e kapërceu frazat e 
zakonshme të mirësjelljes e hyri drejt e në temë. 




- Shkova personalisht në Itali. Kam verifikuar këtë adresë, kam pyetur në 
gjendjen civile të këtij qyteti, kam pyetur edhe në kuesturë... 

- Dhe... ?- ja bëri me padurim Agroni. 

- Vajza juaj apo më mirë emri i vajzës suaj nuk figuron gjëkundi. Sipas 
kërkimeve të mia, nuk ka qenë kurrë në Itali, nëse është ky problemi që të intereson. 
Agroni i ktheu krahët e ju afrua dritares. Pra... Ditari... fantazi e pastër, e bukur 
madje. Le të fantazonte sa të donte, kjo nuk i prishte punë nëse atë e bënte më të 
mirë. 

- Vemi hamë drekë bashkë si në kohët e vjetra. Qeras unë. - i tha mikut. 


- o 


U ngrit ndenjur mbi shtrat e larë në djersë. Errësira që sundonte ja shtoi 
më shumë ndjenjën e ankthit. O zot, ç ’ëndërr e tmerrshme! Ishin shtrirë të dyja 
nënë e bijë në dy shtretër spitali e mbaheshin përdore. Fytyra e zbahtë e 
Elonës,sytë e saj rrethuar me rrathë të zinj, ato lot që nuk pushonin së rrjedhuri, e 
ajo... që nuk e qetësonte dot sepse ndjehej keq, aq keq sa i dukej sikur do të vdiste. 
Elona që i jepte zemër përmes lotësh. Elona nuk donte që ajo të vdiste... C'kuptim 
kish kjo ëndërr? Mos do ti ndodhte gjë së bijës? E shihte aq pak kohët e fundit. U 
çua e ngadalë e pa bërë zhurmë hyri në dhomën e së bijës. Elinte e qetë e 
frymëmarrjen e kish të lehtë e ritmike. Ju përmbajt instiktit për tu perkulur e për ta 
puthur, nuk donteta zgjonte sepse nuk do të dinte ç'ti thoshte. Doli nga dhoma në 
majë të gishtërinjve, por nuk i shpëtoi Teutës që e thirri kur kaloi para derës së saj. 
Si dreqin më ka dëgjuar, nuk ka mur që të mos depërtojnë sytë e veshët e saj, 
mendoi tek hapi derën e hyri në dhomën e gjyshes. 

- Ke nevojë për gjë?- e pyeti ajo. 

- Prapë ëndërr e keqe? - e pyeti Teuta. 

Mira pohoi me kokë. 

- Ah dhe ti me këto ëndrra. Duhet tu bëjmë derman. 

- Lëre këtë muhabet, mosfillo me doktorët tani. Natën e mirë. 

- Nuk e kamfjalën për doktorët. Do të gjej dikë tjetër. 

- Natën e mirë! - e uroi Era dhe u largua. Doktorë, dikë tjetër... Teuta ka 
rrjedhur, tha me vete ajo e ufut në shtrat. Po gjumë nuk kishte. 


- o - 



Atë të djelë u zgjua herët. Verës dhe Sdvës, infermieres së Teutës ua 
kishte lënë pushim atë ditë. Kishin të drejtë dhe ato të bënin pushim një të djelë në 
muaj. FiUoi me Teutën, i bëri bide në shtrat, e veshi, e vuri mbi karrocë dhe e mori 
me vete në sadën e ndënjes. Desh të përgatiste kafenë e mëngjesit por Teuta nuk e 
la. E pimë më vonë, i tha, pres një shoqen time. Përgatiti mëngjesin për fëmijët por 
nuk i zgjoi. Le tëflinin dhe pak, ishte ditë pushimi. Mori një palë gërshërë e doli në 
oborrin përpara shtëpisë. Kishin çelur trëndafilët e parë dhe ajo bëri një buqetë jo 
shumë të madhe por të këndëshme. Koha ishte e bukur e aroma e luleve ishte e 
mrekullueshme. Cudi, e ndjente kaq shumë sot. Ogur i mirë, mendoi ajo e qeshi me 
vete, sepse... sepse ju kujtua që kish dëgjuar për një shenjt, që kur ishte gjallë, kish 
qenë murg, i ishin shfaqur në duar e në trup shenjat e plagëve të Krishtit e 
kundërmonte aromë lulesh. Kish bërë disa mrekulli, por kisha e ish luftuar e 
dënuar, kish vdekur me damkën e dënimit si mashtrues. Pastaj e kishin shpallur 
shenjt. Thonin se kur i luteshe e të ndihmonte, shfaqej me aroma lulesh... Thonin... 
ku? Në atë imagjinaren... apo... E zënë me këto mendime, e vuri re plakën e veshur 
me të zeza vetëm kur ishte pothuaj ngjitur me gardhin. Mbi supe kish hedhur një 
shall të zi që i mbërrinte deri nëfund të kërcijve të hollë të këmbëve. 

- Këtu banon Teuta?- pyeti ajo me zë autoritar. 

Kjo duhet të jetë shoqja e Teutës, mendoi tek i hapi derën e kopshtit dhe e ndoqi 
pas duke admiruar hapin e fortë e të sigurtë me takat që kërcitnin mbi pllakat e 
gurta të rruginës. Hajde të ecur, hajde, qeshi ajo me vete. 

- Na bëj nga një kafe turke, bëj edhe për vete, - i tha menjëherë Teuta sapo 
i pa në derë. Desh ti thonte se ajo nuk e pinte turke, por papritmas kuptoi se Teuta 
e kish thirrur plakën për të parë filxhanin e jo vetëm të sajin. Nuk kish ku të rrinte 
ky muhabet. 

- Teuta!?- ju kërcënua gjyshes. 

- Bëji dhe mos e zgjat!- e urdhëroi ajo. 

Nxorri xhezvenë dhe përgatiti kafetë, më pas ja rregullonte qejfin Teutës. Ndau 
kafenë në filxhana e pasi jua serviri u ul dhe e piu shpejt. Desh ta zhdukte fdxhanin 
e saj, por plaka ja rrëmbeu nga duart dhe pasi e rotudoi mirë e mirë e përmbysi 
drejtpërdrejtë mbi mbulesën e tryezës pa çarë kokë se lëngu i kafesë u përhap në të 
duke krijuar një njollë të shëmtuar. 

- Si qoftë halli, daltë falli, - tha ajo dhe vendosi dorën mbi fundin e filxhanit. 
Ndërkohë vërejti plakën me kujdes, ishte shumë më e vjetër se gjyshja e saj, fytyra i 
dukej sikur ishte mbuluar me rrjetë që nuk linte ti dalloheshin tiparet, aq të shumta 
i kishte rrudhat. Ndërsa sytë, në një të kaltër të bukur, ishin aq zhbirues, sa i krijoi 
ndjesinë e të qenit zhveshur e kjo e bezdisi. Mori të çohej e të merrej me diçka 
tjetër, por këmbët nuk ju bindën. C’fuqi kishin ata sy, mos vallë e kishin 
hipnotizuar? Plaka, mori në dorë filxhanin e saj dhe e rrotulloi nga të gjitha anët. 
Tani tregoje zotësinë tënde, tha me vete Era. Vuri re se rrudhat ju theduan më 




shumë ndërsa sytë, kur i ngriti nga filxhani dhe e fiksuan, i kish aq të errët sa ju 
dukën të zinj si nata. 

-C’ka sheh aty? - theu heshtjen zëri i paduruar i Teutës. 

Plaka vendosi filxhanin përmbys mbi tryezë pafolur. 

-Sheh ndonjë gjë të keqe? -Teuta ishte e alarmuar. 

- Jo, por nuk di ta lexoj këtë filxhan. Njëqint vjet që bëj këtë punë... 
njëqint vjet dhe... 

- Hidhi dhe një sy!- ju lut Teuta. 

- E kotë, - plaka tundi kokë pa ja ndarë sytë Erës. 

- E kotë?- Era ngriti zërin pa dashur.- Njëqint vjet dhe nuk je e zonja të 
sajosh dy llafe?Të lutem, përpiqu edhe një herë, bëje për Teutën! 

- Nuk mundem. Janë... dy botë aty, e unë mund të lexoj vetë gjërat e kësaj 
bote... të asaj tjetrës... - plaka bëri kryqin me dorën e fishkur e me gishta të 
shtrembëruar. 

- Eshtë imagjinare, kam personalitet të dyfishtë,- qeshi Era. 

- Nuk është problem imagjinate, është problem shpirti. 

Era mbeti pafjalë. Spjegim ishte ky.. ? 

- Mos të dukem gjë gjysëmfantazmë?- e pyeti pafshehur sarkazmën. 
Plaka lëshoi një kartëvizitë mbi tryezë dhe u ngrit. 

- Njëqint vjet dhe ja një enigmë, prandaj po ta lë. Nuk premtoj të zgjidh 
gjë, thjesht kuriozitet. Së shpejti do të të dalë një rrugë, mos e refuzo, kur të 
kthehesh më gjen këtu,- plaka vuri gishtin e shtrembër mbi kartëvizitën. - Ditën 
emirë! 

Plaka u largua dhe Teuta pa me keqardhje e shqetësim Erën që kish mbetur si e 
ngrirë. 

- Cohu bijë e na bëj një kafe tjetër. Ajo kish rrjedhur fare, dhe unë... - 
papritmas Teuta ja shkrepi së qeshurit. 

Era qeshi me të. Pas pak fëmijët e shtëpia u zgjua. Harruan filxhanin dhe plakën. 
Dita kaloi e këndëshme në rrëmujën e harenë e së djelës. Nëna me babanë nuk 
munguan atë ditë. Para se të iknin, babai i zgjati një zarf. 

- Një mënyrë për të të falenderuar. Hape! 

Mendimi se mund të ishin para ja cingriti nervat. Me duar që filluan t'i dridheshin 
nga inati hapi zarfin. Dy bileta avioni për në Itali dhe prenotimet e hoteleve. Romë, 
Firence, Pisa ... fytyra ju çel. 

- Kur mund të nisemi? 

- Që nesër, - ja bëri Miri pas saj. 

- Nesër!? - papritmas ju mblodh një lëmsh në grykë. Gëzimi ju përzie 
me frikë. Përse e tërhiqte Italia, ç’kërkonte atje? C’surprizë i përgatiste fati? Mos 
refuzo, zëri i plakës i kumboi në veshë dhe padashur ktheu kokën nga Teuta që nuk 



pati kohë të fshihte shqetësimin që kish bërë fole në sytë e saj. Kish dalë ajo pjesëz 
e vogël efallit... 


o 


Dihaste tek ngjitej. Pamja e atyre shkallëve të pjerrëta e lodhëse që 
dukeshin sikur nuk kishin asgjë të përbashkët me përshtypjen e mrekullueshme e 
marramendëse që të linte pamja e kullës nga jashtë, ishte... sikur i hiqte pluhurin 
një tablloje të fshehur në mendjen e saj. Ndjesia se kish qenë edhe herë tjetër këtu 
forcohej gjithnjë e më shume dhe në trurin e saj po humbiste betejën mes realitetit e 
fantazisë. Eshtë vetëm një iluzion, mërmëriste me këmbëngulje. Kur arritën në majë 
e dolën në ajër të pastër, ju morrën mendtë. Nuk ishte ndjesi, ishte pothuaj bindje. 
Këmbët fdluan t ’i dridheshin, efekti i lartësisë, kështu i kish ndodhur dhe herët e 
tjera. Mbushi mushkëritë me ajër e admiroi pamjen që shtrihej poshtë. Sheshi i 
mrekullive... e meritonte vërtet këtë emër. E kotë të thuash që e ke parë kullën e 
Pizës në kartolinë... e kotë të thuash se ke qenë dhe herë tjetër atje... dy herë të 
tjera, i bënte jehonë një zë i brendshëm...” është hera e parë”, desh klithi ajo. 
Pamja që i ish shfaqur sapo kish hyrë në shesh, e kish lënë pa fjalë. Kam parë çdo 
gjë me interes, jam mrekulluar... A nuk mbetemi gjithnjë të mrekulluar kur shohim 
gjëra kaq të bukura, madje edhe kur i rishohim, tallej me të ai zë i brendshëm. Era 
u pështet pas parmakut duke patur frikë të fiksonte njerëzit që lëviznin poshtë në 
shesh, dukeshin aq të vegjël. U ndie po aq e vogël edhe vetë përballë dyshimeve që 
e brenin. Krahu i Mirit e përfshiu nga supet. Eshtë kaq i mirë, mendoi. Befas në 
mendjen e saj u zgjua një tjetër hije e dyshimtë kujtimi... hera e parë me të këtu në 
majë të kullës. Sa të dashuruar e të gëzuar që ishin. Hijet morën formë, ngjyrë, 
tinguj aq realë sa ajo desh ta pyeste në i mbante mend atofjalë dashurie që kishin 
pëshpëritur... 

-Eshtë kaq bukur Era! Si nuk na ka shkuar ndërmend të vinim më parë? 
Zëri i tij shpoi si me thikë zemrën e trurin e saj. Ai nuk mbante mend... ose ajo... po 
lajthiste përsëri... ajo kish qenë këtu, dhe ai me të... ai ish sërish këtu, kaq pranë, 
burri që kish dashur, i vetmi në jetën e saj... e kjo kishte rëndësi. Mjaft me dyshime, 
mjaft... Afroifytyrën pranë të tijës dhe e puthi në buzë. Ai e përqafoi dhe ajo ndjeu 
zemrën t’i rrihte me forcë. Zemra nuk e gënjente, nuk kish dikur, kish vetëm të 
tashme, ajo dhe ai, atje në atë lartësi që e bënte ti merreshin mendtë. 

- Miri, - pëshpëriti ajo. 

- Të dua! - qe përgjigja e tij dhe e ndjeu veten gruan më të lumtur të 


botës. 



Ktheu kokën dhe i hodhi edhe një shikim të fundit e mirënjohes sheshit kur po 
largoheshin. Jo kot quhej sheshi i mrekullive, kish ndodhur një mrekulli edhe 
brenda saj, e kishte shëruar. 

- Shkojmë në restorant? - propozoi Miri. 

-Kam një ide më të mirë. 

- Ta dëgjojmë, - qeshi ai 

- Shkojmë në hotel e porosisim të na servirin në dhomë. 


-&- 

Ishin ditë të lumtura. Endrrat nuk e shqetësuan dhe ajo zgjohej duke 
ju gëzuar pranisë së Mirit në shtrat. Si dy adoleshentë të dashuruar, shëtisnin të 
kapur përdore e duke qeshur edhe për gjënë më të vogël. Pushimet po mbaronin 
dhe po afronte koha për tu kthyer në shtepi. Numëronin me keqardhje ditët që 
rrëshqisnin shpejt por nga ana tjetër e kish marrë malli për fëmijët. Ditën e fundit 
ja përkushtuan blerjes së dhuratave. Ishin në Firence. Kërkoi të vizitonte edhe një 
herë muzeune katedrales së zonjës së luleve që i kish pëlqyer shumë. U ngul edhe 
një herë para veprës së famshme “mëshira” e Mikelanxhelos duke e soditur e 
admiruar centimeter per centimetër. Pastaj hyri në sallën ku përpara Jezuit të 
kryqëzuar në mur, qëndronte statuja e Madalenës së Donatelos. Humbi sensin e 
kohës. Qindra vjet dalë nga duart e mjeshtrit e dukej sikur fliste, çdo pjesë e saj, 
çdo nuancë ngjyre, çdo tipar e linjë shprehte dashuri, dhëmbje, mall, trishtim... dhe 
dashuri e dhembje sërish e shumë trishtim... të fiksuara aty e sfidonin kohën, 
njerëzit, dogmat... ndjenja njerëzore që shtrihen e jetojnë në pafundësi... Njëherë 
që ke dashur, një herë që ke vuajtur... asgjë nuk humbet... asgjë nuk harrohet... 
Ndjeu trishtimin ta pushtonte e të nxirrnin kokëmendimet e saj të zymta. Italia. 
Vendi ku ajo fliste e lëvizte aq lirshëm sa ishte befasuar edhe vetë... sikur të kish 
kaluar një jetë aty. Kjo statujë... ndjesia se e kish soditur edhe shumë kohë më 
parë... Në mbrëmje do të niseshin, ishte vërtet e lumtur që kthehej, fëmijët e prisnin 
me padurim. Po a i kish marrë përgjigjet që donte nga ky udhëtim? Po sikur 
ëndrrat të fillonin e ta torturonin sërish? Sa do të zgjaste kjo periudhë qetësie? Nuk 
mund të ikte pa parë edhe një vend të fundit, atë që e kish shmangur, atë që i 
shfaqej në ëndrrat e saj torturuese. 

- Miri, e shtyjmë edhe dy ditë nisjen? Dua të shoh edhe një qytet. 

Ai nuk u përgjigj menjëherë. Ka hallin e punës, mendoi ajo, me siguri që nuk 
mundet... 


- Epërse jo?- ju përgjigj ai buzagaz . 



-&- 


Qyteti, edhe se nuk kish ndonjë gjë të rëndësishme për të parë, ishte 
shumë i këndshëm dhe Mirit i pëlqeu. Të zënë për dore brodhën rrugët e tij dhe ajo 
vërente me ankth fytyrat e kalimtarëve se mos haste ndonjë fytyrë të njohur. Rrugët 
i dukeshin të njohura. Edhe ndërtesat e shtëpitë. Padashur këmbët e çuan para një 
pallati që i ishte shumë familjar. Lëshoi dorën e Mirit dhe me zemrën që gati sa nuk 
i çante krahërorin, ju afrua tabelës së emrave që ndodhej në portën kryesore. I 
lexoi të gjithë me rradhë duke i shoqëruar me gisht. Jo, nuk njihte asnjërin, nuk 
ishte emri i saj në të. E megjithatë ky ishte pallati... ku kish jetuar dhjetë vjet... që i 
shfaqej në ëndërr. Kaluan më tej. Në hyrje të pallatit përkarshi ishte vënë një 
lajmërim ku shkruhej se jepeshin apartamente me qera. Prej këtej shihej hyrja e 
pallatit që i interesonte, për më tepër kishte dhe pamje nga deti. Tha se do t'i 
pëlqente t'i kalonte ato dy ditë aty dhe Miri nuk e zgjati. Shtypi butonin e ziles. Pas 
pak ishin brenda apartamentit e nuk bënë pazar për qeranë. Era mori dy karrike 
dhe i vendosi në ballkon. 

- Eja Miri, ulu pranë meje. Këtë pasdite do ta kalojmë këtu . 

Ai nuk u pergjigj e u ul. Tashmë ajo e dinte se çdo dëshirë e saj, ishte ligj për të. 


- & - 

Përgjoi të gjithë personat që hynë e dolën në atë pallat. Megjithëse 
ndonjë fytyrë i dukej e njohur një moment, momentin tjetër e humbte sigurinë. 
Derisa e ndau mendjen se nuk njihte asnjë. Të nesërmen mori rrugën që sipas 
imagjinatës së saj e çonte në azilin e pleqve ku kishte punuar. Zemra i rrahu 
përsëri me forcë tek shqoi nga larg murin rrethues dhe pishat fare pranë detit. 
Shpejtoi hapat dhe u gjend pranë portës. Ishte një manastir murgeshash dhe ajo 
shqoi disa prej tyre në oborr. Kjo e habiti por edhe e qetësoi. Pra nuk kishte asgjë e 
vërtetë. Ishte thjesht fantazi, përgjigja që kërkonte. Ndjeu hapin e Mirit që ju afrua. 

- Të interesojnë murgeshat? - qeshi ai. 

- Jo dhe aq, ikim!- tha ajo 


Ato dy ditë kaluan si në ëndërr mes kënaqësisë së shoqërisë së Mirit që 
ish më i ëmbël e më i dashur se kurrë dhe etheve të kërkimit të ndonjë shenje që të 
vërtetonte dyshimet e saj. Asgjë. Përfundimisht asgjë që mund t’ja prishte më 




qetësinë. Nuk dinte ti spjegonte vetes sepse ky qytet ishte aq familjar për të, sepse 
ai pallat vinte e i hynte në ëndërr. Nata ishte e ngrohtë, hëna shkëlqente në tërë 
magjepsjen e saj dhe yjet e përshëndesnin nga lart. Nga larg vinte zhurma e valëve 
të detit. I hodhi edhe një sy hyrjes së pallatit përballë e hyri në dhomën e gjumit. Të 
nesërmen në mëngjes do të niseshin, ishte nata efundit. Nuk do të kthehej më kurrë 
këtu, nuk kish çfarë të kërkonte. Mirin e kish zënë gjumi. Kundroi fytyrën e tij dhe 
për herë të parë u ndërgjegjësua se nuk kish qenë një grua e mirë për të dhe e vrau 
ndërgjegja. Prapë nuk i kujtohej asgjë nga ç ’kish bërë, por më mirë kështu. Po t'i 
kujtoheshin ato që kish dëgjuar për llogari të saj, nuk do të kish guxim ta shikonte 
në sy. Cfarëdo që të kish bërë, për një gjë ishte e sigurtë, tashmë në zemrën e saj 
kish vend vetëm për këtë burrë. U përkul dhe e puthi lehtë në buzë. Kjo vetëm sa ja 
shtoi dëshirën dhe e puthi prapë e prapë, derisa ai u zgjua dhe përfshiu në krahë. 


- o - 

Brofi përpjetë duke ju marrë fryma. Endrra endej ende aty, në dritën e 
hënës që luante me perdet e dritareve të hapura. U çua e duke u munduar të mos 
bënte zhurmë e zgjonte Mirin, veshi fustanin që ish i hedhur mbi dysheme dhe doli. 
Andi me Elonën e prisnin tek ajo ura që ndodhej mbi lumin e vogël, pak para se të 
derdhej në det. Kështu i kishin thënë në endërr, zëri i tyre i tingëllonte ende në 
veshë. Si vallë nuk e kishte njohur atë urë, kish kaluar mbi të e nuk ish kujtuar se në 
ëndrrat e saj të vjetra, ishte hedhur pikërisht nga ajo urë. Përse ishin aq të 
trishtuar Andi me Elonën ? Shpejtoi këmbët, ishte pranë urës, por nuk shihte njeri 
mbi të. C’do gjë kish nisur aty, problemet e saj kishin filluar aty. Eci e ndaloi në 
mes të saj,vështroi përreth. Asnjë frymë njeriu. Me mirë kështu, çdo të mendonin po 
të shihnin një gruafill të vetme në atë orë të vonë të natës? U pështet pas parmakut 
e pa poshtë. U rrenqeth kur vuri re se sa i ngjante kjo pamje ëndrrës së saj. Ju duk 
sikur dalloi diçka aty poshtë por ishte shumë errësirë për të shquar gjë. Horizonti 
pak nga pak nisi të çelej, po asaj nuk i bëri përshtypje. I dukej sikur kish një jetë që 
qëndronte sipër asaj ure, në të njëjtin vend. Një mendim që i lindi papritur, e 
alarmoi. Ajo jetë e bukur, ku ajo ishte e pasur, ku burri i saj ishte besnik... mos 
ishte vallë... iluzion që truri i saj i lodhur kish krijuar për t'u mbrojtur nga dhëmbja 
torturuese e tradhëtisë... dhe e humbjes... Eilloi të qeshte me të madhe. Kish parë 
ëndërr me sy hapur. E ç ’ëndërr? Kish ringjallur gjyshen e babanë e saj që kishin 
vite që kishin vdekur. Kish sjellë në jetëfëmijët që kish abortuar. E kish ardhur këtu 
si turiste, ndërsa në realitet e priste ai turn i lodhshëm në atë azil pleqsh. Ha, ha, 
ha... manastir... E spjegimi i vështirë që i trembej aq shumë me burrin që e 
tradhëtonte... Dhimbja ju kthye therrëse e torturuese... Dhimbja ... është realitet... 
Qielli u përflak e ajo u ngjit mbi parmakun e urës. Kish qenë ëndërr e bukur vërtet, 
por ja kish bërë akoma më të padëshirueshëm kthimin në realitet. Rrezet e 




përgjakën aq sa asaj ju duk sikur duart i kullonin gjak. I kish parë edhe një herë 
tjetër kështu. Ishte e dhimbshme, nuk donte t'i shihte më, nuk donte të shihte më 
asgjë. Mbylli sytë dhe u përkul përpara. Forca, tha me vete, hidhu, mos ki frikë. I 
dha trupit. Dy duar të fuqishme e mbërthyen për beli, e ngritën peshë dhe e ulën në 
tokë. 

- Mira, zemër, ç'bën kështu? 


o - 


Kish kaluar më shumë se një vit që kur ishin kthyer dhe ajo me Mirin nuk 
e kishin zënë kurrë në gojë atë që kish ndodhur atë natë. I ish mirënjohëse për këtë 
pasi i vinte turp nga vetëvetja kur e kujtonte dhe largonte me shpejtësi çdomendim 
që kish lidhje me atë fragment. Pak nga pak kishte zënë vendin e vet nëfamilje e në 
punë. Nuk bënte më sekretaren, tashmë merrte pjesë në këshillin teknik të firmës. 
Babai e miratonte në heshtje e ajo shihte atë shkëndijëz krenarie në sytë e tij sa 
herë që ajo merrte pjesë në diskutim. Nisi të vendosej ai raport i vjetër respekti e 
besimi reciprok. Nuk ishin më vetëm atë e bijë, ishin shokë dhe kjo e bënte akoma 
më të çmueshme lidhjen e tyre. Ndjehej e kompletuar, pothuaj e lumtur. E lumtur... 
Kishfrikë ta shqiptonte atëfjalë. Sa herë që e mendonte, një ankth i ngrihej e i zinte 
frymën. Dhe kish të drejtë. Ishte ende aq e brishtë sa mjaftoi një ëndërr tjetër që t'i 
prishej qetësia dhe ekuilibri mendor e shpirtëror. Andi me uniformë ushtarake e me 
helmetë në kokë në një llogore. Një bombë ra e shpërtheu aty pranë. Andi i shtrirë 
përtokë dhe ajo që afrohet mefrikë, nuk e di nëse është vrarë apo vetëm ka humbur 
ndjenjat. Duart e saj që zgjaten drithshëm tërë ankth drejt tij. U zgjua. Miri flinte. 
U çua nga shtrati e doli në oborr. Nata ishte e zezë, as hënë dhe as yje. Por 
profumi i luleve nuk mungonte e kjo i kujtoi atë shenjtin që kundërmonte erë lulesh. 
Njëkohësisht ju kujtua plaka e filxhanit. Ku e kishte futur kartëvizitën e saj? 
Ndoshta i kish ardhur rradha edhe kësaj pune të pakuptimtë e në të cilën nuk kishte 
as edhe një shpresë, ishte veç një mjet i dëshpëruar. Por a nuk ishte dhe ajo e 
dëshpëruar... e kur jemi të tillë... Hyri brenda e kërkoi kartëvizitën, e gjeti dhe pa 
çarë kokën për atë orë që nuk ishte aspak e përshtatëshme i telefonoi. Teksa 
dëgjonte sinjalin e ziles nga ana tjetër mendoi se ndoshta nuk do ti përgjigjej njeri, 
ndoshta më mirë, kështu që mund edhe të ndërronte mendje e... Për çudi, receptori 
u ngrit e zëri çuditërisht i njohur edhe pse e kish dëgjuar vetëm një herë e shumë 
kohë më parë i la takim në orë dhjetë. Dhjetë?! A e kish idenë ajo plakë e çmendur 
se ajo po vdiste nga ankthi? Apo e çmëndura jam unë, pyeti ajo veten. Nuk i tha gjë 
askujt, si një robot përsëritiveprimet e çdo dite, e në dhjetë pa një çerek doli nga 
ndërtesa e punës. Dhjetë fiks. Trokiti. Një shtëpi e veçuar në të dalë të qytetit, e 



mykur nga koha e pleqëria. Edhe shtëpitë plaken, si të zotërit, mendoi ajo tek ndjeu 
shulin e derës të kërciste. Plaka nuk kish ndryshuar as edhe njëfije nga dita e parë 
që e kish parë, rrjeta e rrudhave i buzëqeshi. 

- E dija. - i tundi kokën duke i bërë udhë. 

- Shpresoj se nuk ju shqetësoj. 

Plaka u kthye dhe e vështroi drejt e në sy, e ajo ndjeu shpirtin e saj të zhvishej dhe i 
hynë të dridhura. 

- Përkundrazi, kam kohë që të pres,- i tha plaka,- kam thirrur edhe dy 
motrat e mia. 

Ktheu kokën në drejtimin e dorës së plakës, dhe gati sa nuk briti. Në dy çilte 
basmeje me lule ishin ulur dy plaka të tjera që ngjanin me të parën si pikat e ujit. 
Ato e përshëndetën me kokë duke i buzëqeshur dhe i bënë shenjë me dorë të ulej në 
çilten përballë tyre. Një moment desh tja mbathte me vrap, por këmbët nuk ju 
bindën, përkundrazi e çuan pranë çiltes që ishte caktuar për të dhe u ul me pahir 
pa jua ndarë sytë e trembur. Plaka, e cila i kish hapur derën, sa hap e mbyll sytë, i 
solli filxhanin me kafenë që nxirte avull, dhe ajo e piu sikur po pinte helm. Ato nuk 
ja ndanin sytë në heshtje, dhe asaj ju duk vetja jo vetëm lakuriq, por trupi e shpirti i 
digjnin sikur po i rrjepnin tri lëkurë njëra pas tjetrës. 


- & - 


Ja rrëmbyen filxhanin nga dora sapo mbaroi së piri kafenë, e 
rrotulluan dhe e përmbysën. Nuk kishte guxim të fliste, dukej sikur mbi dhomë kish 
rënë muzgu e tri palë sy që një çast më parë i ishin dukur të kaltër, befas ishin bërë 
të zinj sterrë e qëndronin ngulur mbi të. Pastaj panë në sy njëra tjetrën pa folur, e 
shprehja efytyrave të tyre nuk premtonte asgjë të mirë. Rrudhat ishin thelluar duke 
u dhënë një pamje kërcënuese, të paktën kështu ju duk asaj. Në ç'strofull kamrënë, 
përse erdha këtu, si ka mundësi të jem kaq budallaqe e mendjelehtë? Mallëkoi 
çastin që kish telefonuar, asnjeri nuk e dinte ku ndodhej, asnjë nuk mund ta 
ndihmonte e ta nxirrte që aty. 

- Mos kifrikë, nuk të mbajmë këtu.-foli njëra nga plakat. 

I shikoi me habi, nuk ishte e sigurtë nëse i kishin lexuar në mendje apo ishte thjesht 
një frazë qetësuese që përdornin për klientët e trembur. Tani nuk e dinte cila prej 
tyre i kishte hapur derën. Secila prej tyre ndezi nga një qiri të vendosur përtokë 
përpara çilteve dhe i bënë shenjë të bënte dhe ajo ashtu. Bënë kryqin dhe e 



urdhëruan dhe atë ta bënte. Ku dreqin ka shkuar e i ka njohur Teuta këto, mendoi 
ajo dhe gati sa nuk buzëqeshi me këtë mendim për gjyshen e saj që nuk kishte as 
edhe një kriter në zgjedhjen e mikeve të saja, as shoqërore dhe as fetar. Një 
nënqeshje e lehtë u end fytyrave të plakave, që morën me rradhë filxhanin ndër 
duar dhe e shqyrtuan një copë herë. Kur e treta e vendosi përtokë, kryqëzuan 
shikimet pafolur. Pastaj ju kthyen asaj. 

- Bëj edhe një herë kryqin!- e urdhëroi njëra. 

- Cfarë!? 

- Lutju Zotit për ç'ka ke më të shtrenjtë në zemër, nëfund bëj kryqin. Kryqi 
bëhet kur lutesh, apo jo ? 

- Mëfalni, nuk jam as katolike dhe as ortodokse praktikante dhe kjo punë e 

kryqit... 

- Ashtu!? Kush tha se kryqi është i tyre? E kanë vjedhur. Ti bëj ç'të themi 
ne. 

Mbylli sytë e mendoi për ç'kish në zemër. Të bijtë, Andi këtu dhe Andi atje, Elona 
këtu dhe...atje, Arbena, Sara, Dejvi... Miri, prindërit... Të dyzuar... Babai në zyrë... 
babai... një varr që e priste stampuar sipër buzëqeshjen e tij... Mendja ju rrotullua, 
realiteti dhe ajo... tjetra imagjinarja ndërthureshin me shpejtësi duke ndërruar 
vend me njëra tjetrën... Zot! Për kë të lutem më parë... Për të gjithë... Bëri kryqin 
me dorën që i dridhej. 

- Shoqëroje me sytë e mendjes e të shpirtit, tri herë! 

U bind e bëri ç'i thanë. Pastaj hapi sytë që i hasën në gjashtë copëza liqeni të 
kaltër. 

- Interesante!- esklamuan njëherësh të tria. 

Gjaku i hipi në kokë. Interesante! Vallë për këtë kish ardhur, për të marrë vesh se 
ishte intersante... psikanalisti i saj diçka dinte nga kjo punë... 

- C'të pruri këtu ?- pyeti plaka e pare nga e majta. 

- Mbrëmë bëra një ëndërr të keqe. 

- Na e trego!- e urdhëroi. 

Tregoi me hollësi ëndrrën, ndërsa ato e dëgjuan në heshtje. Kur mbaroi vuri re se 
sytë e tyre ishin sërish të zinj si qielli i natës së kaluar. 

- Endrra nuk eshtë e mirë, por shfaqja e saj ka diçka të mirë. 

- Të mirë!? Jam e tmerruar...- briti Era. 

Plaka ngriti doren lart duke i bërë shenjë të pushonte. 

- Ne të dëgjuam. Unë flas vetëm një herë, mos më bëj pyetje dhe mos më 
ndërpre. Djali yt do të jetë në rrezik për një vendim të tijin, nëse e merr. Endrra 
është paralajmëruese. 

- Paralajmëruese!? - nuk u përmbajt Era. 

- Nuk e di çdo të thotë paralajmëruese? - zëri ishte bubullitës dhe i shtiu 
të dridhura. 




- Qetësohu motër,- ndërhyri me zë të ëmbël një tjetër. - Ja shpjegoj unë. 
Fati i njeriut është i shkruar, por ka momente ku të lë të zgjedhësh, ku të jepet 
mundësi të ndërhysh e ta shkruash vetë një pjesë të tij, kur na vë para një 
udhëkryqi. Nëse fati do, të paralajmëron, të çon një shenjë, një sinjal. Fati i tët biri 
mund të jetë ai i ëndrrës që ke bërë, vetë ëndrra është shenjë e mirë. Nësefati do ta 
kish dashur të vdekur, nuk do të kishte paralajmëruar. 

- Cfarë duhet të bëj? - u përgjërua Era. 

- Të takon ty ta zgjidhësh këtë mister, ty të është dërguar ëndrra. Vëre me 
kujdes se si do të rrjedhin ngjarjet këto ditë, ç'vendime mund të marrë yt bir e 
ndërhy pafrikë, fati do të të ndihmojë. 

- Sa ju detyrohem? - u përpoq të ngrihej por këmbët i ishin mpirë. Sytë si 
thëngjij të zinj e kishin fiksuar dhe asaj filloi t'i mungonte ajri në mushkëri. 

- Përse nuk nafletpër ëndrrat e tjera?-foliplaka e parë. 


- &- 

Zgurdulloi sytë e trembur. Do ta mbanin akoma aty? Përse me ëndrrat 
e tjera, mos i kishin parë dhe ato në filxhan? Që i lexonin në mendje e kish kuptuar 
që nëfillim. Janë si shtriga, mendoi, dhe të këqia. 

- Jemi shtriga! - e vërtetoi mendimin e saj e para. 

- Të mira! - pasoi e dyta. 

- Duam të të ndihmojmë për hatër të gjyshes tënde, - shtoi e treta dhe 
kuptoi se ishte ajo që i kish hapur derën. 

- Për çfarë? Nuk kam nevojë për ndihmën tuaj! 

Kundërshtimi i saj ra në vesh të shurdhër, i vunë përpara një filxhan të mbushur 
me një lëng të errët e aromatik dhe e urdhëruan ta pinte. Cuditërisht u bind dhe e 
piu me një frymë. Do të bënte ç ’i kërkonin ato, mjaft që të mbaronin shpejt e ta 
linin të ikte. Efekti i lëngut ishte i shpejtë e marramendës. Drogë, mendoi ajo dhe i 
erdhi keq se babai i saj do te mbetej i zhgënjyer po ta merrte vesh. 

- Do të kthjellohesh shpejt dhe nuk do ta marrë vesh, - qeshi njëra 
nga plakat. Cudi dhe shtrigat qeshin, mendoi ajo, tek ndjeu seforcat po e linin dhe 
mendimet nuk i bindeshin më. 

- Na trego për jetën tënde, që nga mosha që zënë e nisin kujtimet!- zëri 
ishte i qetë, por autoritar. 

Mbylli sytë e filloi të fliste, nuk kish nevojë të mendohej, fjalët rridhnin ashtu siç 
rridhnin dhe ndjesitë e provuara në kohë të shkuara. Herë fliste e qeshte, herë 
qante, hera herës zëri ishte monoton, britma, të qeshura, inate e zemërime, efliste e 
fliste pa pushim... 

- Mjafton!- foli njëra nga plakat duke përplasur shuplakat. 




U përmend dhe e gjeti veten të shtrirë në çilte. U ngrit ndenjur duke parë e hutuar 
kaltërsinëe atyre syve që efiksonin. 

- Je mirë? - pyeti plaka e parë. 

Mira pohoi me kokë. 

- Do të dish arësyen e ëndrrave që të shqetësojne apo do të vazhdosh 
përpara e t’i lesh prapa?- pyeti e dyta. 

- Nëse i lëprapa, do të jetosh e qetë, ne do të t'i largojmë. Nëse do të 
dish shkakun, nuk ka kthim prapa. Endrrat do të bëhen më të shpeshta e duhet të 
gjesh zgjidhjen, e cila mund të mos të të pëlqejë, ashtu siç shpesh nuk na pëlqen e 
vërteta. Të mbetet të zgjedhësh e të na japësh një përgjigje.Jo sot, as neser. Kur të 
jesh gati, ne jemi këtu. 

- Ju e dini shkakun?- pyeti Era. 

Plakat u panë me njëra tjetrën një hop. Pastaj njërafoli: 

- Ende nuk kemi një ide të qartë. Por nëse ti bashkëpunon, do ta gjejmë. 
Pa orën, kish kaluar pesën. Rrëmbeu çantën e doli me nxitim. Plakat, të tria më 
këmbë përpara dritares, e ndoqën me sy. 

- Nuk më bën zemra t'i tregoj Teutës, - foli ajo që kish hapur derën. 

- Atëherë mos i trego, - folën me një gojë dy të tjerat. 


-&- 


Nuk pati guxim ta gënjente Mirin, edhe se nuk mund të ishte 
krejtësisht e sinqertë. I tha se kish parë një ëndërr të keqe dhe kish shkuar tek një 
fallxhore, për më tepër nxorri nga çanta kartëvizitën e plakës, nëse nuk i besonte, 
mund të merrte në telefon e të pyeste. Ai vuri buzën në gaz me pahir dhe tha se 
rëndësi kish që ishte shëndoshë e mirë, pasi ai ishte bërë merak për të. Teuta ndiqte 
bisedën me sy të shqetësuar. Më pas e pyeti për ëndrrën dhe si ja kishin spjeguar.. 
Fakti se kishin qenë të tria motrat e turbulloi. “Nuk është shenjë e mirë”, i tha, 
“qëndro larg tyre ”. Pjesën e dytë, nuk e zuri në gojë. Miri kish marrë një gazetë, 
ulur mbi divan, e bënte sikur lexonte. Ndjeu se qëndrimi i tij kish ndryshuar, në sytë 
e tij shihej qartë trurbullimi, si ditët e para pas ngjarjes së urës. Me siguri mendon 
se jam e çmendur dhe bëj ndonjë të pabërë, mendoi ajo. Kur erdhën prindërit e saj 
në mbrëmje dhe babai e pyeti se ku ishte zhdukur tërë ditën, në vend të saj u 
përgjigj Miri, që i tha se kish qenë tek një shoqe. E ndjeu veten keq, i shoqi ishte 
detyruar të gënjente për të, dhe kush, ai që i urrente gënjeshtrat. Ishte më keq se ta 



kish goditur me shuplakë. Ajo mbrëmje nuk u mbyll me kaq, vonë erdhi Andi i pirë, 
projekti në të cilin po punonte që prej dy vjetëve, ecte ngadalë dhe universiteti i 
kish mbyllur fondet. Një zhgënjim që e kish çuar tek gota. I sëmboi në zemër, mos 
vallë ishte kjo ëndrra e saj, djali i zhgënjyer që gjente ngushëllim tek alkoli? Andi i 
alkolizuar.. ? I qëndroi tek koka duka pastruar të vjellat e tij e duke u munduar t'i 
jepte zemrër. I foli ëmbël e me durim, i tha se jeta është e mbushur plot me të tilla 
goditje e zhgënjime, e ai duhej të mësohej me to. Kur e zuri gjumi të birin, shkoi në 
shtratin e saj e qau në heshtje për të mos zgjuar Mirin. Por sytë e lodhur e me 
rrathë të zinj të të shoqit në mëngjes i dhanë të kuptonte se edhe ai nuk kish fjetur 
atë natë. Ai iku në punë dhe i tha të qëndronte në shtëpi e të kujdesej për Andin, 
por më parë i shkëputi premtimin se nuk do të bridhte nëpër fallxhore... 


- & - 

Miri iku, ndërsa ajo mendoi të rrinte dhe pak në shtrat. Kish dremitur 
e kur u zgjua pa se ishte goxha vonë. U çua e shkoi në dhomën e Andit. Nuk ishte 
aty. Një parandjenjë e keqe e bëri t'i zbriste shkallët me vrap duke e thirrur. Teuta i 
tha se kish ardhur një shok dhe e kish thirrur. Endrra i rrinte pezull para syve. I 
biri mefytyrë të gjakosur... E mori në telefon po nuk i përgjigjej. Ju këputën duart e 
këmbët e nuk ish e zonja të bënte as edhe një punë. U ul mbi divan dhe e priti aty 
duke parë akrepat e ngrirë të orës në mur.Sara me Dejvin u kthyen nga shkolla, 
pastaj ja mbërriti Arbena. 

-Ai është i lojtur,- shfryu ajo, - ka vendosur të shkojë e të luftojë në 

Iran! 

- Kush?- pyeti Sara. 

- Ti e dije mama? Mama! Mama! Vera shpejt! Mama! 


- o - 

Kur hapi sytë, fytyra e Andit i rrinte mbi kokë. Qelbej alkol, por asaj aq i 
bënte. I biri ishte aty. Ai fliste e mundohej të bënte ndonjë shaka, por asaj nuk i 
vinte për të qeshur. E pyeti nëse ishte e vërtetë se kish vendosur të... Përgjigja e 
bëri të akullohej. Shihte fytyrën e bukur e të qeshur të djalit e një valë zemërimi e 



pushtoi keqas. Bij bushtrash, mendoi, çoni bijtë e nënave të vriten. Po iku, nuk do 
ta shoh më kurrë të gjallë, do te vdesë... I shpëtoi një rënkim e i vërshyen lotët. Të 
gjithë ishin të habitur me vendimin e Andit, por asnjë nuk po ngulte këmbë ta 
ndalonte medoemos. As Miri me Agronin. I vinte t ’i mbyste me duart e saj. Si mund 
ta linin të vendoste një copë fëmijë për një gjë kaq të rëndësishme? Ua përplasi në 
fytyrë dufin e saj, por Agroni tha se nuk mund të thuhej i vogël për një 
njëzetedyvjeçar, e edhe se atyre nuk u pëlqente, ai kish të drejtë të vendoste vetë. 
Megjithatë, duke parë sa e shqetësuar ishte e bija, u mundua ta qetësonte duke i 
thënë se si infermier do të ishte në prapavijë e pas gjashtë muajsh do të kthehej në 
shtëpi shëndoshë e mirë si kokrra e mollës. Pastaj, shtoi ai, përvoja e luftës do ta 
rriste e do ta burrëronte. Kundërshtoi, Andi, nuk e kish mbrojtur ende dipllomën. 
Nuk prish punë, e mbron kur të kthehet, qe përgjigja e tij. Ishte e dëshpëruar, 
askush nuk e kuptonte ankthin e saj, asnjë nuk kish përjetuar tmerrin e ëndrrës së 
saj. Sytë e hapur e të ngrirë në përqafimin e fundit me kaltërsinë e qiellit... të një 
qielli të huaj... Iran... Në imagjinatën e saj kish qenë Iraku ku kishin kërkuar për 
armë atomike e nuk i kishin gjetur... Terrorizmi... Largoi vegimet e vjetra, nuk kish 
kohë për to. Endrra... “është paralajmëruese”, i kurnboi në veshë zëri i 
plakave.Nuk rrisfëmijë unë që të vritene të vrasin për të tjerë, mendoi me mllefe ja 
nguli sytë pa ja shqitur Teutës derisa kapi shikimin e saj. I bëri një shenjë të 
padukshme që e kuptonin vetëm ato të dyja dhe pas pak ishte vetëm për vetëm me të 
në dhomën e saj. 


- & - 

Sapo hynë në dhomë, Teuta ndezi një qiri e nisi të lutej. Edhe këtë kish 
mangut tani... 

- Teuta! 

Ajo i bëri shenjë të mos e ndërpriste ndaj priti sa e mbaroi lutjen. 

- Teuta, dua të të kërkoj njëfavor, por nuk di si të ta them. Më vjen turp. 

- Bjeri shkurt!- i tha prerë Teuta. 

- Babai më ka thënë se testamentin e ke bërë në emrin tim. 

- Po, por unë nuk kam vdekur akoma. - Teuta ishte e rëndë e serioze por 
Era dalloi se sytë po fdlonin t ’i përshkënditeshin. 

- Më fal, zëre se nuk të thashë gjë, - u kthye ngadalë e bëri të dalë nga 

dhoma. 

- Eja këtu e spjegohu! 

Ndali hapin, e kish ditur, kurreshtja ishte më efortë se gjyshja. 

- Sa janë?- pyeti pa e kthyer kokën nga ajo. 




- Nuk janë pak. 

-Sa? 

- Më parë më thuaj për çfarë të duhen! 

Mira u kthye drejt saj. 

- Të financosh projektin e Andit. 

- Nuk do të mbetet gjë për ty. 

Mira ra në gjunjë e i puthi duart. 

- Nuk dua gjë. Shpëto tim bir! 

- Po ake menduar se mund të iki gjithsesi? 

- Të paktën kemi provuar. 

Teuta i përkëdheli flokët e i puthi sytë e përlotur. 

- Di si bëhen këto punë? - e pyeti. 

-Jo. 

- As une. Do të zbavitem,Teuta Kruja që financon eksperimente 
mjekësore.Ah moj bijë, çfarë nuk kam menduar në jetën time, por një gjë të tillë, 
kurrë. Ik, shko e më sill tët bir, flas unë me të. 


- o - 

Nuk kish kaluar ende muaji, kur Zana, e fejuara e Andit u dha në derë e 
pyeti për të. Sytë i kish të skuqur. 

- C'ka ndodhur? - e pyeti e alarmuar Era. 

- U vranë... të tre... 

Erës i ra tigani nga dora. E dinte se tre shokë të Andit ishin inkuadruar në repartin 
që kish shkuar në Iran. 

- Si... si ndodhi... 

- Nuk e di. Do ta japin në lajmet e orës tetë. 

Shikoi orën, dhe dhjetë minuta të shkonte tetë. Dërgoi Dejvin të thërriste Andin që 
ish ngjitur lart të bënte dush e të pushonte pak. Në derë u dha Miri që u habit kur 
pa Zanën që po qante. I hodhi së shoqes një shikim pyetës, e ajo kafshoi buzën e 
poshtëme. Asgjë e mirë, mendoi ai, kur bën kështu... Ra zilja e portës e prindërit e 
saj hynë brenda e vështruan të habitur Enin, por Teuta u bëri shenjë të uleshin mbi 
divan. Ishin të gjithë aty me përjashtim të Andit. Elona ish ulur në krah të kolltukut 
ku ish ulur Agroni, ndërsa Arbena pranë Mirit. Dejvi me Sarën i rrinin ngjitur së 
ëmës. Sapo filloi sigla e fillimit të lajmeve, zbriti Andi që fiksoi një moment Zanën, 
por kur vuri re se të gjithë ja kishin ngulur sytë ekranit të televizorit, ktheu sytë 



andej. Lajmi i parë, tre djem nga vendi i tyre kishin humbur jetën në Iran. Makina 
ishte hedhur papritmas në erë në një zonë të minuar. Thanë emrat, datëlindjet, 
vendlindjen... Në fund, spikeri e mbylli me frazën se me vdekjen e tyre kishin 
nderuar atdheun. Era u rrënqeth tek kujtoi ëndrrën e saj.... Tre djem të rinj, në 
moshën më të bukur, të copëtuar aq sa edhe copat nuk e dinte se si mund t’i 
mblidhnin, tre jetë të humbura që nuk zinin më shumë se pesë minuta lajme. 
C’atdhe kishin nderuar? Ajo luftë nuk kish të bënte fare me atdheun e tyre. Mjerë 
ato nëna, ç ’do tu fusnin në arkivolet kur t'ua binin në shtëpi? Mund të kish qenë 
dhe i biri atje... kish ndërruar mendim momentin e fundit dhe kjo falë Teutës e 
parave të saja... Kishin shtangur të gjithë e shikonin Andin që mezi i mbante lotët, 
ish rritur me ta...kishin ardhur kaq herë në shtëpi. Andi u ngrit e doli në oborr, Era 
desh ta ndiqte por pa Zanën që u ngrit pas tij. I pa të përqafoheshin, ajo vajzë që 
nuk e duronte nëfillim i ishte bërë simpatike që kur e kish përkrahur për ta ndaluar 
të birin të bënte atë marrëzi. Një vajzë më shumë në shtëpi, mendoi tek ktheu kokën 
e pa Elonën e Arbenën që flisnin me zjë të ulët e me sy të përlotur. Tashmë ishte e 
bindur, në shtëpinë e saj nuk do tëflitej më për të shkuar në luftë e për t'u vrarëpër 
interesat e të tjerëve. Mori frymë thellë e u ndie e lehtësuar, por kjo nuk zgjati 
shumë tek mendoi ato nëna të shkreta qëpritnin arkivolet e bijve të tyre... Për pak... 


- & - 


Ditët kalonin e dyshimet ju kthyen më tëforta se kurrë. Tundimi për të 
marrë në telefon plakën e filxhanit, e torturonte nga mëngjesi në mbrëmje. Kish 
frikë se... Efundja përse? Jeta e saj po rregullohej përditë e më mirë. Fëmijët ishin 
mirë, e donin dhe e respektonin, Teuta gëzonte shëndet, Miri e rrethonte me 
dashuri ndërsa prindërit i vinin çdo mbrëmje në shtëpi. Andi, optimist, punonte mbi 
projektin e tij e përgatitej për të dhënë provimet e diplomës. Sara me Dejvin 
rriteshin e hidhnin shtat, por i gëzoheshin asaj sikur ishin ende të vegjël. Elona, 
kish gjetur veten e saj në botën e modës. Vizatimet e modelet e saj pëlqeheshin e 
kërkoheshin gjithnjë e më shumë. Arbena, ishte tip tjetër, interesat e saj 
drejtoheshin drejtfizikës. Ish fejuar me profesorin e ri të fakultetit të saj, tashmë 
dhe ai vinte pothuaj çdo mbrëmje aty, e sillte atë buzëqeshje të bukur. Ndërsa ajo... 
duhet të jem e lumtur, qortonte vehten. C'ka është që më pengon? Endrrat, 
përgjigjej po vetë, ai ankth i mbrëmjes, frika se mos të të shfaqen në mes të natës e 
të kapin përfyti... Endrrat... kishin filluar ta vizitonin rregullisht... 



- & - 

Trokiti lehtë. Po sikur të mos ketë njeri në shtëpi, mendoi dhe u pendua që 
nuk kish telefonuar më parë. Trokiti më fort, duke mos e ditur as vetë nëse do të 
dëshironte të hynte brenda apo jo. I ish nënshtruar impulsit, kish vendosur në një 
çast e gjithë rrugës ishte munduar të mos mendonte më. Ngriti dorën për të 
trokitur, këtë herë më fort, e dora i mbeti pezull në ajër. Mbresat e asaj dite të 
kaluar aty e sulmuan e trupi ju mbush me mornica. Ju duk sikur cepi i një perdeje 
lëvizi në dritarenpranë e ajo ktheu majat nga thembrat e u largua me nxitim. 

- & - 

Mbrëmje vonë, zilja e celularit të saj në skermën e të cilit shkruhej se 
numri ishte i panjohur. Ngurroi një çast, zemra nuk i ndillte asgjë të mirë e 
megjithatë e hapi, njohu menjëherë zërin që kishte atë timbër që nuk mund ta 
ngatërronte me asnjë tjetër e zemra i rrahu si zog i trembur. Kemi të reja, duhet të 
vish medoemos nesër, ora dhjetë, i tha me ton urdhërues e autoritar që nuk 
pranonte kundërshtim dhe e mbylli. Fiksoi një copë herë celularin derisa u kujtua 
se Miri dhe Teuta ishin aty e nuk ja ndanin sytë. Me mundim sajoi një buzëqeshje. 

- Një shoqe,- tha dhe doli në oborr sepse po i merrej fryma. Nata ishte e 
bukur, me hënë dhe yje. Aroma e luleve sikur e qetësoi. Cudi, i bënte gjithnjë këtë 
efekt. Edhe atje...Para syve të saj u shfaq një varr i thjeshtë, mbjellur lule anash. 
Atij i kishin pëlqyer gjithnjë lulet e freskëta, urrente ato artificialet... nuk i kish 
dashur kurrë në shtëpi... i thosh se po të ishte e zonja t'i mbillte e t'i mbante... E ajo 
ishte kujdesur që të mos i mungonin... sa herë shkonte i ujiste e aroma e tyre sikur 
ja sillte më pranë kujtimin e tij, sytë në fotografinë e porcelanit nënqeshnin e i 
krijonin ndjesinë se edhe buzët do të lëviznin e do ti flisnin... Baba i dashur, ku je 
në të vërtetë, a do ta zgjidh vallë ndonjëherë këtë mister, mërmëritipadashje. Zot, 
më ndihmo! Befas ndjeu aromë manushaqeje. Nuk kishte mbjellur manushaqe as 
atje e as këtu. Nga vjen kjo aromë... nga... thonin se ai shenjti kur të dëgjonte një 
lutje dhe e mirrte përsipër të ta zgjidhte e të bënte një mrekulli, të dërgontekëtë 
aromë. Ajo vetë, nuk u kish besuar kurrë mrekullive, këto gjëra i kish dëgjuar e aq. 
Kisha e kish luftuar në të gjallë, e kish shpallur mashtrues, kish thënë se kush 
shkonte dhe i drejtohej atij vepronte kundër saj. Por njerëzit me hallet e tyre nuk 
kishin reshtur së shkuari... Një frat që bën mrekulli... kisha kundir mrekullive kur 
vetë i kish rrënjët në mrekullitë e Jesuit... Do të shkoj nesër, ndoshta i ka ardhur 
koha të zgjidhet ky mister, ndoshta... do të shërohem... Nëse ndodh një mrekulli, 
shtoi ajo... 



- & - 


Trokiti e vendosur, fort, pa ju dridhur dora. Në shpirt i kish mbetur ende 
diçka nga besimi i mbrëmjes se kaluar. Ja hapi plaka sykaltër, por ajo e dinte se 
ata sy ndryshonin ngjyrë shumë shpejt. Ndoshta dhe kjo bën pjesë në 
mrekullitë,vuri buzën në gaz ajo, të shohim atë që më kanë përgatitur mua. Por 
buzëqeshja i ngriu në buzë a çakërriti sytë nga britmat e një burri, i cili nga veshja 
dukej si endacak, i cili brofi i trembur nga çiltja ku ish ulur e shishja e verës i ra 
përdhe dukeu zbrazur mbi dysheme, ndërsa tregonte Erën me gisht. 

- Kjo ishte atë natë atje! Përse nuk më thatë që do të vinte këtu? Unë nuk 
mund të rri ndën një çati me të... 

Njëra nga plakat, ajo që ndodhej më pranë tij, i vuri një dorë mbi sup dhe duke e 
shikuar ngultas në sy, e detyroi të ulej mbi çilte. I tmerruar burri nuk ja ndante sytë 
Erës e bënte kryqin pa pushim. 

- Ku isha? - e pyeti e hutuar dhe e zemëruar duke bërë një hap drejt tij. 
Cfarëpo i kurdisnin, ç ’donte ai burrë atje? 

- Earg meje demon!- klithi burri duke ngritur duart për tu mbrojtur. 

- Nuk është demon! - tha njëra nga plakat e çuditërisht zëri i saj e qetësoi e 
ai rrëmbeu shishen që ndodhej përtokë. 

- Eshtë bosh! - u qa ai. I zgjatën një tjetër të mbushur plot dhe ai e ktheu 
duke gëlltitur gjysmën e saj, fshiu buzët me mëngën e xhaketës së vjetër e ja nguli 
sërish sytë Erës. 

- Ku isha ? - ngulmoi ajo. 

- Të mendova të vdekur dhe ja mbatha, - ai ktheu sërish shishen, - 
kur qielli të hodhi aty mbi rërën e plazhit... T’u afrova por m'u duk se nuk merrje 
frymë. Sapo të kish përpirë... - befas ai qeshi,- Ai... ai maskarai të rrahu aq shumë 
sa thashë se të kishte vdekur, e ajo që po shihja ishte shpirti yt që ngjitej në qiell, 
kur ja pa vonuar shumë të flaku përsëri aty. Ishe e vdekur. U bëfsha qorr në të 
gënjej. Thashë... kushedi ç ’mëkat ka bërë kjo grua që qielli nuk e pranon shpirtin e 
saj... nuk e do, thashë, asparajsa as ferri... 

- Mjaft! - njëra nga plakat ju afrua burrit dhe i zgjati para,- ik e bli një 
shishe tjetër e mos ec më këtu. 

Ai mori paratë e duke ju marrë këmbët bëri për nga dera. Njëra nga plakat e 
shoqëroi dhe u kthye shpejt. U ul mbi çilten e saj përbri dy të tjerave e fiksuan 
Erën. 

- C'ishte ai? - pyeti ajo e zemëruar. 



- Një dëshmitar që të ka parë natën që përkon me urën tënde. 

- Urën!? Një i dehur? Vë bast se ai nuk njeh as gruan e vet në atë gjëndje. 

- Ndoshta ke të drejtë. E nëse jo ? 

- Cfarë? Se kam vdekur? 

- Ky është mendimi i tij, e nuk na intereson, edhe se ishte një variant që nuk 
e kemi lënëpas dore. Ti kefolur për një tunel... 

Era solli ndërmend rrotullimin e llahtarshëm në tunelin e errët ku kish humbur 
ndjenjat. Ndoshta kish kaluar me të vërtetë ferrin. 

- Nëferr shkon shpirti, ti ke kaluar në një tjetër botë që nuk është e jotja. 

- Po talleni? 

- E thonë ëndrrat, dyshimet e kujtimet e tua. E thotë shenja e kryqit që bën. 
Vija vertikale është një, e fortë, e drejtë, do të thotë se ekzistenca jote shpirtërore 
është një dhe e pandryshuar. Vija horizontale zhvendoset në një pikë, e kjo pikë 
përkon me tunelin, ekzistenca tokësore... 

- Mjaft! - Era brofi me këmbë. Nga abisi i mendjes po i zgjohej bindja e 
vjetër, dyshimet edhe mund t'i duronte por bindjen... ishte tepër torturuese. 
Rrëmbeu çantën e nxitoi drejt derës me frikën se mos e ndalonin. Por ato nuk 
luajtën vendit. Para se dera të mbyllej pas krahëve të saj dëgjoi vetëm pakfjalë të 
thëna nga të tria njëzëri. 

- Një jetë që nuk të përket! 


- & - 

Zëri dhe fjalët e plakave e ndoqën pas ditët në vazhdim e ajo zinte veshët 
me duar për të mos i dëgjuar por as kjo nuk i bënte dobi. Mundohej ta zinte kohën 
me punë që të mos mendonte. Ipikonte në shpirt kur mendonte se... se kjo mund të 
mosishte jeta e saj dhe... familja e saj. Endrrat ju bënë të përnatëshme, vetëm Andi 
me Elonën, të tjerët nuk hynin në to. Sikur të hynte dhe dikush tjetër, qoftë edhe 
një... I dukej sikur ishte zhytur në një vorbull nga ku nuk mund të dilte. E donte këtë 
jetë, ishte gati të vdiste për secilin pjesëtar të familjes së saj... e i thonin se... Një 
ditë ndaloi makinën e zbriti të blinte një paketë cigaresh. Dikur e kish pirë... 
dikur... Por kur u kthye në shtëpi, vorbulla u ngadalësua. Arbena i tha se kish 
caktuar ditën e dasmës. Cuditërisht dasma përkonte me ditëlindjen dhe ditën e 
kthimit të saj. Cuditërisht... aq i bënte, e kish aq për zemër lumturinë e së bijës sa u 
hodh kokë e këmbë në punët e përgatitjes. Pastaj, Pirro, kështu quhej burri i 
ardhshëm i së bijës, i pëlqente. Ishte shumë simpatik, i edukuar, i sjellshëm, 
inteligjent e shumë i dashur. Fizikant i apasionuar, kishte atë mënyrë simpatike të 
foluri e të treguari sa në gojën e tij, edhe një spjegim i nocioneve të thjeshta merrte 
dritëhijet e fantashkencës. 





-&- 


Qe një mbrëmje që po diskutonin se ku do ta kalonin muajin e mjaltit. 
Propozimet ishin nga më të ndryshmet e variantet aq të shumta sa të rinjtë nuk po 
dinin të vendosnin. Kundërshtonin njëri tjetrin e qeshnin. Era nuk ua vinte 
veshin,për të ishte njëlloj kudo që të shkonin, ajo që e trishtonte ishte mendimi se 
pas kësaj e bija nuk do të kthehej në këtë shtëpi, do të shkonte në shtëpinë e saj të 
re. Largimi i Arbenës nga shtëpia... pastaj e kish rradhën Elona , edhe Andi kështu 
kish thënë, kur të martohej... Do ti vinte rradha edhe më të vegjëlve. E përfytyroi 
veten të plakur, shtëpinë shurdhe pa gazin e poteren e fëmijëve, vetëm ajo dhe 
Miri... “ Nuk ka gjë më të dhimbshme kur shikon fëmijët që largohen duke të të 
marrë copat e zemrësme vehte... të duket sikur familja të copëtohet e të rrëshqet 
ndër duar...”,- zëri erdhi nga larg, shumë larg. E megjithatë mundi të sillte në 
kujtesë fytyrën e gruas së moshuar në azilin e pleqve. Të bijtë ishin martuar e 
banonin në qytete të tjera, i shoqi kish vdekur papritmas në gjumë, në shtrat bri saj 
dhe ajo e kish vënë re vetëm në mëngjes, e tronditja kish qenë aq e madhe sa nuk e 
kish marrë më veten... nga trutë... Veç nganjëherë kish ndonjë momente qartësie si 
ai ku kish shqiptuar këto fjalë...Anamaria... mërmëriti, quhej Anamaria... Lëvizi me 
kujdes drejt derës e doli jashtë pa rënë në sy kurfjalët e Pirros e gozhduan.. 

- Do të ishte bukur ta kalonim muajin e mjaltit në një botë paralele, si 

thua? 


- Varet se ç'botë do të zgjedhësh, - qeshi Arbena e filluan të qeshnin të 

gjithë. 

Por Pirro nuk ju përgjigj, kish qenë vetëm një mënyrë për të ndërruar me takt 
kursin e bisedës e filloi të fliste duke i mahnitur të gjithë me teorinë e botëve 
paralele. Tërë sy e veshë, Era nuk linte t'i shpëtonte as edhe një fjalë, edhe se i 
bënte vehtes pyetjen se ç'i interesonte ky diskutim. Ishin vetëm ide, teori, supozime, 
asgjë e vërtetuar. Mendja e saj përsëriste këto fjalë, por zemra nisi ti rrihte me 
forcë. Po sikur... Trekëndëshi i Bermudeve... Njerëz që zhdukeshin pa nam e 
nishan... Ufot? Herë herë hapeshin porta për të kaluar në një dimension 
tjetër...Kishin formën e stuhive, të një cicloni të zi... tip tunelesh... Secili mund të 
kishte kopjen e vet atje... mund të ishin të pafundme... edhe vetëm disa milimetra 
larg nesh, por ne nuk mund t’i perceptojmë... Para jo shumë vjetësh ishin zhdukur 
pa nam e nishan persona edhe nga qyteti i tyre dhe gazetat kishin shkruar. I kishin 
kërkuar më kot, asnjë lajm prej tyre. Pirro tha se mbante mend edhe datën, por nuk 
ishte shumë i sigurtë, kish qenë fund maji. Era shkoi në dhomën e Sarës e hapi 
kompjuterin. Kërkoi në internet gazetat e datës njëzetenëntë maj të para tre viteve, 



por nuk gjeti gjë. Llafe, tha me vete, por u kujtua se lajmet dilnin një ditë më pas. 
Ose më shumë. Shikoi datat në vazhdim. Vërtet, mjaft persona ishin zhdukur. Kishte 
dhe dëshmi që i kishin parë të përpiheshin në vorbullën e syrit të zi që hapej në 
qiell. Njëri kish thënë se kish parë një grua në plazh, por pastaj vorbulla e kishte 
pështyrë, kështu ishte shprehur. U kthye në sallë. Pirro po fliste se ekzistonte një 
projekt kërkimi e studimi në Zvicër, bëheshin eksperimente, ishin mbledhur 
shkencëtarë nga të gjitha anët e botës e atje kishte dy shokë të tij të cilët e 
azhornonin herë pas here. Ajo që dinte ai, ishte se ishin bërë tentativa të cilat deri 
tani nuk kishin dhënë rezultat, por nuk i kishin humbur shpresat. 

- Shpresat!? Për çfarë? - kish pyetur Era. 

- Se nuk jemi të vetëm në univers, - ja kish kthyer ai. 


- o - 

Pasi u larguan prindërit e saj, Pirrua dhe miqtë e tjerë, Era doli në oborr 
dhe hapi paketën e cigareve. Kish vite që e kish lënë duhanin e kish ditë që e 
mbante në çantë paketën e blerë. E ndezi por pasi e thithi nja dy herë filluan ti 
mirreshin mendtë. Elaku tej cigaren e pambaruar e hyri brenda. Nuk ishte rasti që 
ta rifdlonte. Shkoi drejt e në shtrat dhe e lodhur siç ish e zuri gjumi menjëherë. Por 
pas pak brofi e trembur nga shtrati. Këtë rradhë nuk kish qenë as Andi dhe as 
Elona, një legen materniteti i përgjakur dhe një copëz e vogël si qershizë e kuqe... ” 
Shikoje, ky do të ishte fëmija yt... ” Arbena, mërmëriti ajo, fëmija i parë që kam 
abortuar... Krahërori filloi ti digjte nga dhëmbja. Nuk është ëndërr, është ankth, 
mendoi. E kishfajin cigarja, i kujtohej mirë se kish filluar duhanin pas atij aborti. 
Nuk mund të vazhdonte më kështu... Po sikur tëfliste me Pirron? Nesër do të shkoj 
tek psikanalisti, i premtoi vehtes, kam nevojë për ndihmë. Plakat u mundua t'i 
mbante larg mendimevetë saja. Tek psikanalisti. Në mëngjes u nis për në punë me 
këtë mendim, në të kundërt i telefonoi Pirros dhe i kërkoi ta takonte brenda asaj 
dite. U takuan në një kafene jo larg ndërtesës së punës. E dinte shumë mirë se nuk 
ishte personi që mund ta ndihmonte, por kish nevojë të shprazej. Dhe ashtu bëri, 
ende pa e përshëndetur mirë, zbrazi gjithë thesin e dyshimeve të saj, pa e çarë 
kokën që mund ta linte gojëhapur dhe ç’mund të mendonte ai. I tregoi për 
psikanalistin, filxhanët e plakave e burrin endacak e të dehur, i mbaroi të gjitha me 
një frymë, e pastaj u pendua tek pa se djali ja kish ngulur sytë gotës së ujit. Me 
siguri mendon se jam e çmëndur dhe do t’i thotë Arbenës, u alarmua ajo.U çua. 

- Harroji gjithë çfarë të fola, mëfal që të bëra të humbasësh kohën me këto 
budallallëqe! - dhe pa guxuar ta shikonte në sy desh të ikte por dora e tij e kapi nga 
kyçi dhe e detyroi të ulej. 



- Prit! Mund të jenë budallallëqe, po më parë të vërtetojmë se janë të tilla. 
Pastaj të vazhdojmë për të gjetur mënyrën se si mund të dalësh nga kjo gjendje. 
Nuk mund të vazhdosh më kështu. 

Erës ju mblodh një lëmsh në grykë e nuk mund të fliste. I ishte mirënjohëse atij 
djali që të paktën dinte të gjente fjalët e duhura. 

- Ma lër mua këtë punë. Do të gjej dëshmitarin e plazhit e do ta pyes 
personalisht. Do tëflas me psikanalistin. Më jep dhe numrin e plakës sëfilxhanit. 
Zhgarraviti numrin në një picetë letre dhe ja zgjati. 

- Të lutem, Arbenës as edhe njëfjalë! - u lut ajo. 

- Asnjëfjalë. Kur të kem ndonjë përgjigje të marr unë në telefon. 


- o - 

I kaloi ditët në vazhdim si në ethe. Sa herë që binte telefoni, ishte ajo që 
rendte e para. Thellë, brenda saj, lutej të mos ishte Pirrua me ndonjë lajm që mund 
ta trondiste. Sa më shumë i thelloheshin dyshimet, aq më e shtrenjtë dhe e dashur i 
bëhej çdo gjë që e rrethonte. Kaloi një muaj, dy, mendoi se ai ose nuk e kish marrë 
seriozisht historinë që i kish treguar ajo, ose dhe kjo i pëlqente, nuk kish gjetur 
asgjë që të mund ta vërtetonte. Mblodhi mendjen për të qintmijtën herë të mos 
mendonte më për këtë. Dasma po afrohej dhe të gjithë ishin të preokupuar. Miri me 
Agronin kishin ndërmend të bëninfestë të madhe. 

- Mama, celulari yt, - dëgjoi Sarën . 

Ishte Pirro. Nuk i shpëtoi emocioni që tradhëtonte zërin e tij. 

- Kam lajme. 

- Si janë? - pyeti pasi heshti një hop. 

- Nuk mund t 'i them në telefon, shihemi nesër tek plaka. Të vjen mbarë në 
orën dhjetë? 

U mendua një çast. Në atë orë bëhej mbledhja e këshillit teknik e ajo nuk mund të 
mungonte, babai me Mirin... 

- Nuk mund ta lemë për më vonë? 

- Atëherë më pesë pasdite. Shihemi atje. 

Pirrua e kish mbyllur. Cfarë nuk do të kishte dhënë për të mos e marrë këtë 
telefonatë tani. Ndjeu ta shponin sytë eTeutës dhe e fundosi celularin në xhepin e 
përparëses. Nesër, kjo fjalë e bënte të kishte frikë dhe ti hynin të dridhurat. 
Asnjëherë nuk e kish trembur kaq shumë. 


- o - 




Ndenji një copë herë të mirë para se të vendoste të trokiste. Vetëm shpirti i 
saj e dinte se ç'kish hequr, se ç'luftë kish bërë me vehten e saj për të mos ardhur 
këtu. Përfundimisht ngriti dorën e trokiti. 

Derën ja hapi po e njëjta që shkoi e u ul bri motrave në çilte. Në një tjetër ishte 
ulur këmbëkryq Pirrua, e i tregoi me gisht çilten e saj. Ju duk një komedi. U bind 
mekanikisht pa ja ndarë sytë atij që papritmas ju duk i largët dhe i huaj. Aifilloi të 
fliste pa e parë në sy. Fjalë pas fjale, tek spjegonte teorinë e tij, filloi të ngrinte 
shikimin derisa sytë e tij takuan të sajët, e ajo kuptoi se nuk po tallej, por besonte 
në ato që thoshte. Mbaroi sëfoluri pa ja ndarë sytë. 

- Mendon se kam ndërruar vend me kopjen time të një bote tjetër 
paralele!? Mendon vërtet kështu? 

- Pikërisht kështu. Edhe zonjat, - ai bëri shenjë nga plakat. 

- Lermë një herë të kuptoj, nuk keni asnjë provë se këta njerëz të jenë 
transportuar në një botë tjetër, e ju më thoni se jam ndërruar me kopjen time. 
Pastaj, kjo teoria e Shumëgjithësive nuk më bind dhe aq. Spjegoma edhe një herë, 
ështëvërtetur së ekzistojnë gjithësitë paralele ? 

- Nuk është vërtetuar ende, po të lëmë mënjanë rastin tënd. Praktikisht, një gjë 
është e sigurtë, ne ekzistojmë, për të tjerët nuk kemi siguri as se ekzistojnë, dhe as 
se nuk ekzistojnë. Praktikisht njohim vetëm katër përmasa që kanë të bëjnë me 
hapësirën dhe kohën, teorikisht ka dhe gjashtë përmasa të tjera. Me shpërthimin, 
në zanafillë, mund të jenë krijuar plot gjithësi të pavarura nga e jona. 

- E çfarë!? Janë të pavarura, por mund të jenë të ndryshme, nuk mund të jenë 
si e jona. 

- Mund të jenë krijuar gjithësi që do të ishin aq të ngjashme me tonën, saqë 
edhe atje të jetë krijuar jeta. 

- Mund të jetë nëforma të ndryshme. 

- Mund të jenë edhe kopje e sonës e ndryshimi të qëndrojë në kohë. Mundet që 
edhe vetë ne, të gjendemi njëkohësisht në gjithësi të tjera paralele por në njëformë 
tjetër. Ose të ketë botë të tjera krejt si e jona ku mund të jetojnë kopjet tona. 

- Pallavra! Fantazira! Nuk ka asnjë bazë shkencore. 

- Shkenca nuk mund të shkojë më larg se kufijtë e njohurive tona. Me 
Zgjerimin e tyre, zgjerohet edhe ajo. Por sa për dijeni, vetë Ajnshtajnit, i ka dalë në 
përfundim të një ekuacioni, qenia e një gjithësie pasqyrë me gjithësinë tonë. 

- Përralla! Edhe nëse ekzistojnë, nuk mund të lidhemi me to. 

- Teorikisht, nëpërmjet krimbvrimave, një lloj tuneli që lidh dy gropa të zeza 
njëra me tjetrën. Gropat e zeza janë të fundme, fundi i një grope të zezë do të jetë 
një tjetër gropë e zezë që do të villte një send jashtë, në një botë tjetër. Por nuk 
dimë se ku do ta vjellë. Një krimbvrimë është një shkurtim udhe përbrenda 
gjithësisë sonë, por edhe një urë për në gjithësi të tjera. Ndoshta do të na çonte 
midis kohëve të ndryshme, por rasti yt nuk është i tillë. 



“ Rastiyt”, këto jjalë e bindën përfundimisht Erën se ai djalë e kishte marrë vërtet 
seriozisht... e sikur të ishte... 

- Ekzistojnë me të vërtetë këto ura... apo si i quan ti krimbvrima? - pyeti me 
gjysmë zëri. 

- Teorikisht. Praktikisht kanë provuar në bazë të llogaritjeve të bëra, deri 
tani nuk kanë dhënë rezultat të dukshëm ose nuk ka qenë mundësia për ti verifikuar. 
Një eksperiment i tillë është bërë edhe natën e njëzetenëntëmajit tënd. 

- Je i sigurtë? Do të kishin shkruar gazetat. 

- Janë mbajtur sekret. 

Erës ju kujtuan ato që kishte lexuar për njerëzit e zhdukur pa nam e nishan. Kishin 
eksperimentuar pa ditur e pa çarë kokën për efektin e dëmet që mund të kish e të 
sillte një gjë e tillë. I përfytyroi fatkeqët të hedhur në botëra të panjohura, i mungoi 
ajri në mushkëri nga brenga dhe ankthi që ju krijua në shpirt. Shkencëtarë!? Në 
emër të shkencës... në emër të saj ishte hedhur dhe bomba atomike. 

- Nga i di këto ? 

- Dy shokë që kanë mbaruar studimet me mua bëjnë pjesë në stafin e 
projektit. Di se po përgatiten të bëjnë një tjetër së shpejti me shpresë se do të japë 
rezultat. Denoncimet për njerëz të zhdukur kanë vënë në alarm qeveri të 
ndryshmedhe rrethi i dyshimit po ngushtohet. Asnjë njeri nuk është kthyer, me 
përjashtim teje... nëse do ta quanim të tillë rastin tënd. Por këtë nuk e dinë dhe kjo 
është në favorin tënd. Mendo se ç ’do të ndodhte po ta merrnin vesh. 

I kaluan mornica tek e përfytyroi veten të mbyllur në një institut e të analizuar si 
një kavje aliene. Po a ishte e tillë vallë? 

- C’keni ndërmënd të bëni me mua? 

Pirrua bëri me shenjë nga plakat që ajo pothuaj i kishte harruar. 

- Kanë premtuar se do të na ndihmojnë. 

- Magji?! Vërtet u beson atyre? 

- Mos i nënvlehtëso, komunikojnë me universin. 

Pafolur, plakat ndezën qirinjtë dhe i dhanë njëfilxhan me lëng të ngrohtë me shije 
të ndryshme nga ai që kish pirë herën e parë. Pirrua shpalosi një hartë ku ajo 
njohu qytetin që i shfaqej në ëndërr. E pastaj? Ajo vetë jua kish thënë emrin e atij 
qyteti, nuk ishte e vështirë të stampoje një hartë të tij nga interneti. Ai i zgjati një 
laps dhe i kërkoi të shënonte vendin ku ndodhej shtëpia. Edhe këtë nuk e pati të 
vështirë, e gjeti pa mundim dhe e futi në rreth. E urdhëruan të pinte çajin e sapo e 
mbaroija hoqën filxhanin nga dora. Eormuan një rreth duke u kapur për duarsh 
dhe i thanë të mbyllte sytë e të përqëndrohej në kujtimet e saja duke bërë shenjën e 
kryqit me mendje. Bëri si i thanë ato. Në veshë i vinte zëri i plakave që ndërthurej 
në një lutje të një gjuhe të njohur e të pakuptueshme njëherësh e që vinte duke u 
ulur derisa mori formën e mërmërimës. 

- Nisu! -e urdhëroi Pirro. 




Papritmas e ndjeu veten pa peshë e u ngrit në ajër. Hapi sytë dhe e pa veten tek 
ngrihej mbi flakën e qirinjve drejt një tuneli drite të bardhë. Uli sytë poshtë dhe e 
tmerruar i mbylli sërish. Atje poshtë ishin Pirrua, plakat dhe... ajo të kapur për 
dore.Nuk ka mundësi, mendoi, është efekti i drogës që më kanë dhënë. I hapi sytë 
sërish me frikë e ajo që pa e befasoi akoma më shumë. Ishte vërtet në ajër, jashtë 
tunelit. Në fillim u dukën konturet e qytetit që sa vinte e zmadhohej. Pastaj një 
rrugë, një tjetër, e një tjetër e ja, tek ndodhej mbi rrugën e saj. Ju duk sikur pallati 
po i afrohej dhe jo e kundërta, e dritaret ndodheshin para saj. Kish rënë muzgu e 
dritat ishin të ndezura. Ja dhe ballkoni, qëndroi mbi të për të shikuar nëse kish 
njeri brenda në dhomë. Vuri re se plakat dhe Pirrua zbritën e qëndruan pas saj e 
gjithashtu po mundoheshin të shikonin brenda. Një grua ishte ulur mbi divan e po 
lexonte. Kokën e kishte të ulur mbi libër e nuk i dallohej fytyra. 

- “Era!” - dëgjoi plakat t'i thërrisnin e kur ktheu kokën drejt tyre kuptoi se 
nuk thërrisnin atë. Gruaja mbi divan kish ngritur kokën. Ngriu nga habia. Pa një 
herë veten e pastaj atë. Ishte sikur të shihej në pasqyrë, me përjashtim të rrobave. 

- “Era! - zëri i plakave ishte më i fortë. Gruaja u çua nga divani, hapi 
derën e ballkonit dhe doli në të. Tashmë fytyra e saj ishte vetëm një pëllëmbë larg, 
vetëm disa centimetra. I kaloi përpara hundës tek u përkul për të shikuar poshtë në 
rrugë. 

- Era! - dëgjoi zërin e Mirit që hyri në dhomë. Gruaja u kthye nga ai. - - 
“Cfarë bën jashtë, është freskët”. 

- “Mu duk sikur më thirri dikush 

- “Të thirra unë”, - qeshi ai. 

- “Cudi, mu duk sikur zëri erdhi nga jashtë, ” - gruaja u fut brenda e 
mbylli derën. 

- Kthehemi! - urdhëroi Pirro. 

Era nuk ja ndante sytë atyre të dyve në dhomë. Ju sul derës së mbyllur të ballkonit 
duke e goditur me grushte edhe se goditjet e saj ishin të shurdhëra e nuk nxirrnin 
as edhe një tingull. Katër palë duar e mbërthyen dhe e ngritën lart, pa jua vënë 
veshin kundërshtimeve të saj. Pas pak e gjeti veten ulur mbi çilte dhe katër palë sy 
që e zhbironin. 

- Cfarë ishte kjo? Cfarë më keni bërë? - briti ajo duke mbledhur grushtet 
dhe ju vërsul plakave. 


- o - 

Sigurisht që e kishin qetësuar, pa qenë nevoja të lëviznin as edhe një gisht. Duart e 
këmbët nuk i bindeshin me gjithë inatin që i vlonte përbrënda. 



- Sipas teje?- e pyeti njëra. 

- Ishte magji. Me c ’të drejtë ma keni bërë? 

- Nuk ishte thjesht magji! - foli e dyta. 

- Kërkove të vërtetën! - e pasoi e treta. 

- Nuk është e vërteta! - briti.- E vërteta është se unë tani do të dal nga ajo 
derë e do të shkoj në shtëpinë time. E mjerë ju, po më kërkuat prapë. 

- Nuk janë tuajat, as shtëpia, as burri dhe fëmijët që të presin. Ti nuk e ke 
vendin këtu! - tha plaka e parë. Këtofjalë ja shpuan zemrën si thika. 

- Nuk mendon fëmijët e tu që të dalin në ëndërr, një grua tjetër ka zënë 
vendin tënd atje, a mund ti besosh familjen tënde asaj? - fjalët e plakës së dytë ja 
shumëfishuan dhimbjen.T'i besonte fëmijët e saj asaj gruaje mostër..? Andi, 
Elona...Befas njëfije mendimi u ndez në mendjen e saj... 

- Nëse... është e vërtetë... nëse kemi kopjet tona, ku janë Arbena, Sara, 
Dejvi... përse nuk janë atje? 

- Mos e kërko përgjigjen nga ne, është shumë e hidhur. Kërkoja vetes dhe do 
ta gjesh! - sytë e plakës së tretë ishin më të zinj se nata. Mira u shkreh në vaj. 

- Për atë Zot, vërtet i besoni këto? Thomëni, që nuk janë të vërteta! - foli me 
zërin që i shkëputej nga dënesat. 

Pirro i vuri dorën mbi sup. 

- Më vjen keq, por duhet t’i besosh. Në këtë pikë duhet të vendosësh të 
kthehesh, ose të rrish përfundimisht këtu. 

- Eshtë e mundur? 

- Në këtë moment jo, por nëse vendos të kthehesh do të mundohemi të 
bëjmë të pamundurën. 

- Mendohu mirë, nëse ikën, nuk ka kthim prapa! Nëse rrin, do të të 
ndihmojmë të harrosh jetën tënde atje! Do ta bëjmë për hir të Teutës, ke qenë 
bekim për atë shtëpi. Bëji të fala nga ana ime! - sytë e plakës së parë ishin si dy 
liqenj tëkulluar. Kuptoi se kjo ishte shoqja e gjyshes së saj dhe se ajo mbrëmje 
torturuese kish mbaruar. U ngrit e i përshëndeti, Pirro e ndoqi pas. 


- o - 

U largua nga ajo shtëpi dhe shpirti ju lehtësua. Kjo mbrëmje kish qenë më 
e keqe se ëndrrat e saj, do tafshinte nga kujtesa. Shpejtoi hapat, ishte shumë vonë. 
Kishin shtruar tryezë dhe e prisnin për të ngrënë darkë. U ul në tryezë por nuk i 
hahej. Nuk kish guxim të shikonte asnjerin në sy. Mendimi se ishte vetëm kopje e 
personit që besonin se ishte, e bënte të skuqej nga turpi. Mezi kaloi poshtë dy 
kafshata. Burri që i rrinte në krah nuk ishte burri i saj, ishte kopja e tij, vërtet më e 




mirë, por nuk ishte ai. Ju mbushën sytë me lotë tek shikonte Sarën e Dejvin. Ata nuk 
e dinin se ajo nuk ishte nëna e tyre e vërtetë, se ajo në atë botën tjetër u kish hequr 
të drejtën për të jetuar që në embrion. C’do të mendonin po ta dinin se ishte 
vrasëse?Arbena i buzëqeshi. Sa e ëmbël që është, dhe atë e kish vrarë. Po të 
kthehej atje... nuk do t’i shihte më. Nuk do të kthehej, nuk mund të jetonte pa ta. 
Babai i tha diçka por nuk e pat mendjen. I foli sërish, ajo ktheu kokën nga ai e me 
të ndeshur sytë e tij, uli shikimin përdhe. Po ai... ç’do të mendonte po ta merrte 
vesh? Ai respekt e dashuri që ishte krijuar mes tyre... do të shëmbej... si kështjellë 
rëre... Do ta mendonte mashtruese e nuk do t’ja falte sa të kishte jetën. C’kish 
kombinuar kështu ? Nuk ishte faji i saj! As që e kish ditur se mund të ekzistonte 
diçka e tillë, pale pastaj... Si nuk ishte faji i saj? Ishte që ç’ke me të. Përse duhej të 
shkonte tek ajo urë atë natë? Përcolli me zor lotët që ju mblodhën në grykë, vetja ju 
duk e huaj aty. Nukishte tjetër veç një mashtruese, hajdute, një kopje... Ata ishin aq 
te mirë... Andi mbaroi së ngrëni dhe u çua, ju afrua, e puthi në faqe dhe i 
pëshpëriti: “Ja arrita, shpejt ti dhe Dejvi do të keni nga një veshkë fringo të re ”. U 
lumturua, jo për veten, por për të birin... Të birin... Po Andi i saj ç’bënte tani, si i 
kish hallet? Përpara syve ju shfaq fytyra e tij tek flinte natën e fundit kur ajo kish 
hyrë në dhomën e tij... Po Elona? Mendimi se vajza e saj kish rënë në duart e asaj 
gruaje... e lemerisi. O Zot! U çua menjëherë e shkoi në dhomën e saj. Nxorri 
celularin nga çanta e bëri numrin e Pirros. 

- Dua të shkoj në shtëpinë time! - tha dhe e mbylli. Kish frikë të zgjatej, 
mund të ndërronte mendje. Fundja, mos ishte e thënë se do të bëhej nesër. Ata nuk 
e dinin ende se çfarë duhej të bënin. Miri hyri në dhomë e ajo u alarmua. Siduhej të 
sillej me të tani që e dinte se... Ai epërqafoi dhe ajo ndjeu zemrën ti shkrihej. Kish 
aq shumë nevojë këtë çast për pak ngrohtësi e dashuri njerëzore... E la ta 
përkëdhelte e shijoi çdo prekje të tij... mendimi se do ta humbiste një ditë jo të 
largët, e bënte më të çmuar çdo çastpranë tij, e akoma... më të dëshërueshëm... më 
shumë se kurrë. 




Ditët rrëshqisnin të ethëshme si dhe ankthi i saj. Ngjarjet e problemet 
rrëshqisnin po ashtu. Diskutimet e vendimet u bënë më të koklavitura. Duhej të 
ishte e sigurtë që ta kthenin në universin e saj e të mos e degdisnin në ndonjë tjetër, 
për këtë duhej t’i spjegonin se përse ajo mund të kthehej dhe të tjerët që ishin 
zhdukur nuk ktheheshin dot. Pirrua kish buzëqeshur, kish thënë se ajo ishte rasti i 
vetëm që kishte ndërruar vend me kopjen e saj, kështu që dinin destinacionin, të 
tjerëve nuk jua dinin. Ish vënë në kontakt me shokët e tij dhe plakat ishin përfshirë 
në projekt e shpresat ishin të mëdha. Ato perceptonin lutjet e të tjerëve, siç kishin 



perceptuar lutjet dhe vuajtjen e kopjes së saj, e kjo i ndihmonte të lokalizonin 
vendin e të bënin llogari më të sakta. Do të hynin në kontakt me tjetrën, do ta 
thërrisnin mbi urë kur të vinte momenti. Pyeti nëse shanset ishin të mira, njëherë që 
kish vendosur, donte të bëhej sa më shpejt. Nuk është se nuk përjashtohen rreziqet, 
i ish përgjigjur ai duke e vështruar gjatë në sy. Do të bëhej një tentativë tjetër së 
shpejti, mbi të njëjtat parametra të atij të njëzetenëntë majit të saj, që të mos 
rrezikonte të hidhej në një univers të ndryshëm nga i saji. Mund të përfundosh mes 
dinosaurëve, ishte munduar të bënte shaka ai, por ajo ishte rrënqethur e kish 
shprehur frikë e dyshim. 

- Nuk di ç ’të të them, - i kish thënë Pirro pasi kish heshtur një copë 
herë kur kish pikasur frikën e saj, - në këtë pikë të këshilloj të heqësh dorë. E kam 
për zemër, jam i apasionuar pas kësaj pune e do të doja me mish e me shpirt të 
realizohej. Por jam i shqetësuar për ty, nuk do tja falja vetes nëse do të të ndodhte 
gjë. 

- Jo, - u përgjigj ajo pasi dëgjoi rrahjet e zemrës në krahëror, - dua ta 

provoj! 

- Nuk më mbetet veçse të të lajmëroj kur të vijë momenti. 

Me të mbaruar këto fjalë, ishte çuar e kish ikur. Kish qenë takimi i fundit i tyre për 
këtë çështje. E ndoqi me shikim tek doli nga kafeneja, të preokupuar e të dobësuar 
sa xhaketa dukej sikur ishte varur në një varëse. Dhe e gjitha për shkakun tim, 
qortoi veten ajo. 


Tryeza ishte shtruar, prisnin Pirron që të uleshin. Eestohej ditëlindja 
e saj, një ditë përpara dasmës, e kish kërkuar Agroni. Era e falenderoi me mendje, 
ndoshta ishte e fundit darkë ku do të ishin të mbledhur të gjithë. Ende asnjë lajm, 
por zemra seç i parandjente, do t'i vinte shpejt. Arbena që i buzëqeshte sa herë që u 
takoheshin sytë dhe ajo e imagjinoi të nesërmen në kishë veshur me të bardha... 
Zot, sa e bukur që është... Zemra e sajprej nëne u mbush me krenari për atë krijesë 
të mrekullueshme që të nesërmen do të bënte hapin e madh e befas u trishtua. E ajo 
tjetra... një xhelozi e paspjegueshme u shoqërua me një brerje të fortë 
ndërgegjeje... Duhet të ishte ajo nesër dhe jo... Ktheu kokën nga ana tjetër dhe hasi 
sytë e babait. Ishin të shkëlqyeshëm tek e vështronin. Paptitmas u dëgjua zilja e 
celularit të tij dhe ai doli jashtë. I erdhi keq që e kish ngarkuar veten aq shumë me 
punë sa nuk e linin asnjë ditë të qetë. Në krye të rrugës u duk makina e Pirros. 
Arbena doli në rrugë e ju hodh në qafë sapo zbriti. Agroni hyri brenda dhe asaj nuk 
i shpëtoi tisi i shqetësimit mbi tiparet e tij, i kërkoi shikimin, por ai ju shmang. Nuk 
do të më shqetësojë mua, mendoi ajo dhe iftoi të gjithë të uleshin në tryezë. 



- & - 

Asnjë darkë nuk kish qenë aq e bukur në atë shtëpi. Agroni e largoi shpejt 
atë hije preokupimi dhe e zbukuroi tryezën me batutat e shakatë e tij, duke i lënë me 
gojë të hapur të gjithë, nëna i buzëqeshte dhe herë pas here zgjaste dorën mbi 
tavolinë e kërkonte të sajën për tja përkëdhelur. Kështu kish bërë gjithnjë me të që 
kur ishte e vogël e kombinonte diçka të mirë. Miri i rrinte në krah, më i dashur se 
kurrë, sytë e Teutës shkëlqenin si fëmijë, Andi optimist me Zanën, Arbena me sy 
ëndërrimtarë e të lumtur krah Pirros, Elona e ëmbël e gazmore që nuk linte asnjë 
batutë të gjyshit të binte në tokë pa i kthyer përgjigje, ndërsa Sara me Dejvin... 
ishin më të mirët e botës për të. Një amvisë e mirë e din se kur afrohet rradha e 
tortës ndaj ajo u çua për ta marrë ngafrigoriferi. 

- Shpresoj të shprehësh dëshirën e duhur, - zëri i Pirros, i cili ishte ngritur 
dhe e kish ndjekur pas, nuk e fshihte një dridhje të lehtë. 

- Je i vetmi këtu që e di dëshirën time,- pëshpëriti ajo,- shpresoj të mos pres 
tortën tjetër për ta përsëritur. 

- Nuk do të presësh. 

- Kur? 

- Sonte, mes orës dy dhe tre të mëngjesit. 

Sa nuk i ra torta nga duart. E rivendosi me kujdes në frigorifer e nxitoi në dhomën 
e saj, u ul mbi shtrat e shpërtheu në dënesa. Nxorri nga rafti ditarët e saj, ishin 
katër. Mori një penë e në secilin kapak shkroi “Më fal baba!”. I mbështolli me 
kujdes eifuti në një zarftë madh. Sipër shkroi adresën e zyrës së Agronit. I futi në 
një çantë dhe i la pranë derës. Do t'i hidhte në postë rrugës kur të ikte. Hyri në 
banjë e i hodhi një grusht ujë fytyrës. Kur vendosi tortën mbi tryezë, sytë e saj ishin 
të shndritshëm por të kulluar. Ndezi qirinjtë dhe pasi mbajti një hop frymën sa i 
uroi rrugë të mbarë vetes, ufryu dhe i shoi nën duartrokitjet e zërat e tyre gazmorë. 
I përqafoi dhe i puthi të gjithë me rradhë e pastaj u ul pranë babait të saj me Sarën 
e Dejvin që nuk i shqiteshin. Nuk donte të humbiste asnjë çast, nuk do tii shihte më. 
Ju afrua Agronit e mbështeti faqen pas të tijës. Lamtumirë baba i dashur, tha me 
vete... 


- & - 


Priti sa e zuri gjumi Mirin dhe rrëshqiti nga shtrati, ora kish kaluar 
njëshin. U përkul dhe e puthi ngadalë mbi buzë, mori rrobat e shkoi të vishej jashtë 



dhomës. Në majë të gishtërinjve hyri në të gjitha dhomat e i puthi të gjithë me 
rradhë. Në dhomën e Teutës nuk ja mbajti tëfutej, do ta gjente zgjuar e nuk dinte se 
ç ’ti thoshte. Ledhatoi Bobon që e ndiqte pas, kish qenë mik i mirë, sidomos ditët e 
para kur kish vuajtur se nuk e donin më në familje. Ndërsa tani... e kish të vështirë 
të ikte, zemra i ishte çarë e kullonte gjak. Duhej të nxitonte, të kalonte nga shtëpia e 
babit, ta sodiste një copë herë nga jashtë. Ndezi motorrin e makinës duke lutur 
Zotin që zhurma e tij të mos zgjonte njerëzit e shtëpisë. Qëndroi disa minuta para 
shtëpisë së babait. Kishte dritë, ishte zgjuar. Kushedi ç'problem i ka dalë, mendoi 
ajo duke kujtuar telefonatën që kish marrë atë mbrëmje, dhe unë nuk e ndihmoj dot. 
U largua me lotë në sy. Kur mbërriti në plazh, ora ishte dy pa një çerek. Pirro e 
priste më këmbë në breg të detit. Ju afrua me hap të dridhur. Vetmia dhe trishtimi i 
tij i zgjoi frikë. E çmendur, i tha vehtes, ç’po bën? Mund edhe të vdesësh. Ai i 
qëndroi përkarshi. 

- Shpresoja të mos vije. 

Nuk u përgjigj një çast, edhe ky djalë do ti mungonte atje... Ju afrua dhe e përqafoi 
duke i uruar me zemër gjithë lumturinë që meritonte. U shkeput nga krahet e tij e 
beri nje hap pas. 

- Ik! Pas pak orësh do të martohesh e duhet të pushosh pak. 

- Nuk dua të të lë vetëm derisa... 

-Ik! 

Ai i mori dorën dhe ja puthi, pastaj u nis pafolur duke kthyer kokën pas herë pas 
here. Ndoqi me sy figurën e tij të zhytur në dritën e zbehtë të yjeve tek largohej 
derisa nuk e pa më. Psherëtiu dhe u ul mbi rërë. Tani ishte vetëm, vetëm dhe në 
pritje. Nga ana tjetër një hije ju afrua, por ajo nuk e vuri re se po shqyrtonte 
qiellin. Njëyll, yll ju duk nëfillim, sikur vinte duke u zmadhur. Të ishte... 

- Era! 

Brofi më këmbë e befasuar. 

- Baba! C’bën... këtu? 

Ai u afrua dhe i ndenji përballë. 

- Si mund të të lija të ikje pa të përshëndetur. 

Kuptoi në çast se ai i dinte të gjitha. 

- Mëfal, nuk isha ajo që mendoje. 

- Ishe pikërisht ashtu siç të kam dashur. 

- Si e more vesh? Ke vënëpërsëri njerëzpër të më spiunuar? 

Ai heshti një hop dhe ajo pa se i kishte rënë pikës. 

- Për të të ruajtur. Mëfal! 

- Të kamfalur. 

- E di, - tha ai dhe vuri buzën në gaz■ Buzëqeshi dhe ajo. 

U ulën mbi rërën e plazhi duke vështruar atë pikë të largët që zmadhohej. Nisi të 
ngrihej erë, në fdlim si fllad i lehtë e pastaj më e fortë. Ndjeu të mbërdhinte, 





mblodhi supet duke kryqëzuar krahët. Agroni hoqi xhaketën dhe ja hodhi krahëve. 
Ajo refuzoi, nuk donte që ai të merrte tëftohtë për shkak të saj, por ai këmbënguli. 
Futi krahët në mëngët e xhaketës, ndihej më mirë. Prania e tij i jepte siguri por nuk 
mund tëfliste nga mallëngjimi. Ai i zgjati një kuti të vogël. 

- Dhurata e ditëlindjes. Kish mbetur në çantën e nënës tënde. 

Mori kutinë me duart që i dridheshin nga emocioni dhe e hapi. Një gjerdan, një 
byzylyk dhe dy vathë të zbukuruar me gurë të çmuar. Kushedi sa kishin kushtuar. 
Mbylli kutinë dhe ja ktheu. 

- Nuk mund ta pranoj. 

- Përse ? 

- Nuk jam jot bijë. 

- Ti je ime bijë. Më ke dhuruar aq gëzim, sa jeta ime nuk ka patur 
kurrë kaq kuptim sa në këto katër vitet e fundit.- Agroni hoqi dhuratat nga kutia 
dhe jafuti në xhepin e xhaketës. Qëndruan ca çaste në heshtje. 

- Sot mund të kthehet Era... tjetër - theu heshtjen ajo. 

- E di, - zëri i tij ishte i preokupuar. 

- Eshtë jot bijë, është... - desh t'i thoshte kopja e saj, - premtomë baba 
se do të sillesh mirë me të, po të jesh kaq i mirë... 

Një vrundull ere i përfshiu, qielli dukej sikur do të çahej, një vrimë e zezë si një 
gojë e lemerishme po hapej në të. U çuan. 

- Si ishte babai yt? 

-1... mrekullueshëm... si ti. 

Ai e kapi për krahu dhe e tërhoqi pranë vetes. 

- Rri këtu! - zëri ishte lutës. 

Ndjeu aromën e dashur të lëkurës së tij e ju kujtua se si dikur shkonte e u merrte 
erë rrobave të babait në raft që të qetësonte stuhinë e mallit të padurueshëm. Koha 
ja kish lehtësuar atë dhimbje e po ja hapte prapë. Goja e zezë ishte fare afër mbi 
sipërfaqen e ujit. Tani, mendoi, nëse nuk iki tani do të mbetem këtu. Mbushi 
mushkëritë me atë aromë të dashur lëkure, u shkëput me forcë prej tij e rendi drejt 
ujit. Ai e ndoqi pas. 

- Ik! - i briti ajo tek ndjeu erën ti rrëmbente në fdlim flokët e pastaj ta 
mbështillte të tërën e ta grinte lart. Ajri i mungoi në mushkëri tekfilloi ta xhironte 
gjithnjë e më shpejt derisa u zhyt në terr... 


- & - 


Agroni e shikinte me tmerr tek zhdukej në atë vorbull terri. Dreqi ta 
hajë nuk duhej ta kisha lënë, madëkoi ai me z,ë të lartë. Kush e siguronte se do të 




dilte gjallë prej andej? E ai nuk mund ta ndihmonte, ishte i pafuqishëm para asaj 
goje të lemerishme. Këtu nuk hynin as paratë dhe as pushteti që mund të kishte mbi 
njerëzit. Ra mbi gjunjë dhe zgjati duart drejt qiellit duke u lutur. Njolla e zezë u 
zvogëlua larg derisa u zhduk e i la vend yjeve të shndritshëm. U çua e filloi të 
largohej ngadalë. C’do t'i thosh gruas, Mirit, Teutës, fëmijëve. .? Nuk ja falte 
vehtes që e kish lënë të ikte kështu. Befas era u ngrit sërish por në drejtim të 
kundërt. Një tjetër vrimë e zezë po zmadhohej. Mbajti hapin. 

- Ja tek më ke, më merr dhe mua!- briti ai. Diçka u shkëput nga ajo gojë 
e ra jo shumë larg tij. Një siluetë gruaje filloi të ngrihej ngadalë. 

- Era!? - një shpresë e vagullt u ndez në zemrën e tij. 

Gruaja ishte ngritur më këmbë e afrohej tek era i ngrinte kindet e fustanit. Era kish 
veshur pantallona... nuk është ajo... Rendi drejt saj e shqoi tiparet e dashura që 
ngrinë një çast, çastin tjetër ajo ju hodh në qafë. 

- Më kish marrë malli, baba! 

Shtërngoi fort trupin e së bijës që dridhej. 

- Shkojmë në shtëpi bijë! Edhe mua... 


-&- 

Ishte katandisur si mos më keq, i dhimbte gjithë trupi. Me mundim u 
kthye mbi kurriz. Befas një bori makine dhe zhurma e rrotave të një makine që 
frenoi gati ngjitur me ijën e saj. 

- Pazza! Muoviti il cullo! Vatene! 

Kjo nuk ishte gjuha e saj. U çua ngadalë duke rënkuar pa çarë kokën se ai burrë 
atje kish humbur durimin dhe e shante me sa z,ë kish. Duke çaluar ju afrua 
parmakut e u pështet në të. Poshtë ishte lumi pothuaj i tharë e i shëmtuar që zgjatej 
deri në det. Jakishte arritur, ishte kthyer! Ndenji dhe pak sa mori pak veten e pastaj 
mori rrugën për në shtëpi. Do të donte të vraponte por nuk mundej. Gjithë kyçet e 
trupit i dhimbnin, i dukej sikur do t ’i zgjidheshin e gjymtyrët do t'i binin rrugës. Me 
ankth u afrua poshtë pallatit, po të mos ishte emri i saj aty? Ndezi dritën e 
shkallëve e ju afrua targetës së emrave. Zemra i rrahu fort, emri i saj ishte bri atij 
të Mirit. Po sikur... ajo tjetra të ishte aty brenda... Do ta marr vesh, tha me vehte, 
do t'i marr vesh të gjitha... Mbajti frymën e shtypi butonin e ziles. Porta e pallatit u 
hap, askush nuk pyeti se kush ishte. Fundja nuk kishin bërë gjithnjë kështu? Filloi 




të ngjiste shkallët me zemrën që sa nuk po i çante krahërorin. Tek dera e 
apartamentit, Miri i buzëqeshi. 

- Mirë që erdhe se u bëmë merak. Për pak do të dilnim të të kërkonim. 


- & - 

Ngjiste ngadalë e në heshtje shkallët e kullës së Pizjës, një hap pas 
Mirit. Ditëlindja e saj, plot një vit... një vit i vështirë plot me surpriza të zbuluara 
pak e nga pak... pa bërë pyetje. Nuk punonte më... që prej katër vjetësh...që prej 
asaj nate... asnjeri nuk dinte se ç'i kishte ndodhur atë natë që e kishin gjetur më 
shumë gjallë se vdekur mbi urë, të rrahur, të sakatuar, të mbushur me drogë. E 
kishin shtruar në spital ku kish marrë disi veten fizikisht por mendërisht... kish 
lajthitur. Fliste përçart e kishte aluçinacione, kërkonte fëmijë që i thërriste në emër 
e askush nuk i njihte, kërkonte babain e gjyshen e vdekur. Kishin dashur ta 
shtronin në psikiatri, por Miri e kish marrë në shtëpi dhe ishte përkujdesur për të. 
Kujdesi dhe dashuria e tij e kishin qetësuar e kish marrë rrugën e shërimit. 
Pastaj... Komplikacionet në veshka, pasojë e aksidentit të asaj nate kishin menduar 
mjekët, kish rrezikuar të vdiste. Elona i kish dhuruar një veshkë të saj. Era mbajti 
hapin duke dihaturmë shumë prej inatit e zemërimit, kur mendonte se ajo tjetra i 
kish marrë veshkën së bijës... ja kish falur të gjitha, edhe xhelozinë therrëse që i 
kish zënë vendin për katër vjet, por këtë nuk mund t'ja falte. Andi kish braktisur 
inxhenjerinë e kish filluar e mbaruar shkollën për infermieri, kështu të paktën e 
kish punën e sigurtë. Një rrudhë e thellë i brazdoi ballin. Para dy ditësh kish thënë 
se mund të inkuadrohej në trupat ushtarake për në Irak, pagesa ishte e majme. 
Duhet të kalosh përpara mbi kufomën time, i ish shkrehur ajo, nuk rris fëmijë unë 
që të vriten e të vrasin për interesat e të huajve. Ai nuk ish përgjigjur, e ajo kish 
frikë se ai e kish shtyrë për ta bërë në një moment më të përshtatshëm atë bisedë. 
Kurrë, tha me vete ajo e vazhdoi të ngjiste shkallët. Elona studjonte përfizikë. Vuri 
buzën në gaz tek e mendoi kërrusur mbi libra e dispensa. Miri u kthye drejt saj e i 
zgjati dorën. Kishin mbërritur në majë, e ai e dinte se asaj i merreshin mendtë në 
atë lartësi. Mbushi mushkëritë me ajër duke parë pejsazhin që hapej pas atyre 
shkallëve të ngushta. Fundja, tha me vete, jo keq, po të lëmë mënjanë ekonominë 
që e ngushton papunësia ime... dhe... 





- & - 


Sheshi i mrekullive... e la prapë pafrymë, ja tek ishte katedralja, 
batisteri, njerëzit poshtë që dukeshin të vegjël. Pëshpëritjet e ëmbëla të Mirit... 
Ndoshta sepse i bënte këtë efekt ky shesh, kish kërkuar të vinte sërish këtu. E kish 
bërë mirë, donte ta shijonte sa më shumë këtë çast, por sulmi i një kujtimi tjetër ja 
prishi magjinë e çastit. Para dy vjetësh... kish qenë pikërisht këtu me... Jo, kam 
bërë keq që erdha, nuk duhej të vija më... Kujtimet pasuan njëra tjetrën duke sjellë 
pyetjet torturuese, si janë, si e kanë hallin... Ato katër vjet, ish munduar t'i mbyllte 
thellë thellë në shpirtin e saj, e nuk i linte të dilnin në sipërfaqe, e ja tani... Dhimbja 
e malli e ngurtësuan trup e shpirt e Miri që ndjeu indiferencën e saj u largua pak i 
lënduar. Zot, u lut me vete ajo e duke bërë kryqin me mendjen e saj, më ndihmo! 
Veç një shenjë, një shenjë që janë mirë! Ju kujtua shenjti i profumeve e ju lut edhe 
atij. Pastaj kërkoi me sy Mirin dhe shkoi drejt tij. Nuk kish bërë ende dy hapa dhe u 
zhyt në aromë manushaqesh. Një hap tjetër, një tjetër aromë e njohur, profumi i 
babait të saj që përdorte pas rrojës. Mendoi se mos ndoshta këtë profum e kish 
hedhur ndonjë nga turistët e pa rrotull. Nuk kish njeri afër për momentin, turistët 
ishin mbledhur përreth ciceronit, por profumi lëvizte me ajrin në drejtim të kundërt 
të tyre. E ndoqi dhe ndjeu erën e lëkurës, të dobët, por ishte ajo, nuk mund ta 
ngatërronte. Baba, klithi ajo brenda vetes e zëri ju kthye me oshëtimë. Ai ishte 
aty,në universin e tij paralel me të sajën, por këtë moment ishte aty, mbi kullën e 
Pizës. Ndoqi gjurmën që linte pas aroma duke zbritur nëpër shkallë. Aroma e tij u 
përzie me profumin e nënës, e dallonte mirë. Mprehu veshët me shpresë se... asnjë 
zhurmë veç hapave të saj, turistët e grupit kishin mbetur lart. “Baba ”, e thirri ajo 
me zë të ulët. Asnjë përgjigje, zbriti poshtë e doli jashtë. Një grup tjetër turistësh, 
prisnin rradhën të hipnin lart. Shau me vete, kish humbur gjurmët, nuk i ndjente 
më. Erdhi një copë herë rrotull duke nuhatur ajrin meflegra të hapura, por më kot. 
U ul mbi bar e ja plasi të qarit, nuk mund t'i harronte, i mungonin Dejvidi e Sara, 
Arbena, të gjithë. E kish marrë malli edhe për Bobon. Kujtimet edhe mund t'i 
fshihte në ndonjë cep truri, por... atë mall e dashuri që i ngrihej nga shpirti... Ishte 
zemra që nuk donte tja dinte për kufij, as ato të paimagjinueshmet e të 
pamundurat. Ishte kjo që i shkaktonte dhimbje, përpjekja për t'i harruar. Nuk do t'i 
shihte më, për këtë ishte e sigurtë. Por nuk do të përpiqej ti harronte më, dashuria 
për ta, ishte shumë e çmuar për tu lënë në harresë. 

- Mira çfarë ke? Nuk ndjehesh mirë? 

Miri nuk mori përgjigje e u ul mbi bar pranë saj. Ishte mësuar tashmë me 
sëmundjen e së shoqes. Mendja, herë herë e braktiste e endej larg, shumë larg tij, 
në botëra të tjera imagjinare. Para katër vjetësh fliste veç për to. Tani nuk i zinte 
në gojë e potë mos ishte për ato momente ku e shihte të përhumbur, me sy të 
mbushur me dhimbje, do të mendonte se ishte e shëruar. Dhe ai e priste me durim 



me atë brerje ndërgjegjeje se kish qenë ai në një farë mënyre shkaktari... duke 
soditur ata sy të bukur, derisat'i nënqeshnin. Rrezet e diellit në të perënduar lanin 
fytyrën e saj jo aq të përsosur dhe të bukur sa të skulpturave që kishin parë atë ditë, 
por kish diçka që ato nuk e kishin... jetë... ndjenjë... mirësi. Papritmas ajo fytyrë u 
kthye drejt tij dhe i buzëqeshi ëmbël. Ishte gjithnjë emocionues ky moment... Sikur e 
kish humbur dhe... e kish gjetur prapë... 


- & - 

E lodhur fizikisht e shpirtërisht nga ç'kish përjetuar, dremiti që në fillim të 
rrugës së kthimit. Ishte sërish mbi kullën e Pizës tek sodiste pejsazhin e sheshin e 
mrekullive. Vuri re se Miri nuk ndodhej pranë saj e filloi ta kërkonte me sy mes 
turistëve që shikonin të mrekulluar sheshin e bënin fotografi. E pa e desh të shkonte 
drejt tij, këmbët i ngrinë. Miri... i kish hedhur krahun mbi supe një gruaje tjetër e u 
buzëqeshte dy fëmijëve adoleshentë. Gruaja... nuk ish tjetër veçse... ajo vetë e 
veshur ndryshe, e ata fëmijë ishin... Sara me Dejvin. Eiksoi me habi e kërshëri 
përcëlluese atë profil që u kthye drejt saj e i buzëqeshi duke e lënë pa frymë nga 
tronditja. Më sheh vallë?! Ajo po i vinte përballë e Era nuk dinte se si të sillej me të 
duke numëruar pa dashje hapat që i ndanin, tre... dy... një... zemra pothuaj nuk i 
rrihte më e mbylli sytë. Kur i hapi gruaja i kish kaluar përbri e gjendej pranë... Ai 
shikim i ëmbël e zhbirues njëkohësisht, ra mbi të... Baba, pëshpëriti ajo, por zëri i 
ngeci diku nëfund të shpirtit. Tjetra u largua përkrahu me nënën, ndërsa ai erdhi e 
qëndroi pothuaj ngjitur me të. Ishte në gjendje të shquante çdo tipar, rrudhë e 
qerpik në atëfytyrë të dashur, e të ndjente atë shikim deri në skaj të shpirtit. Por ai 
shikim u largua prej saj në një kërkim të ethshëm përqark e një vel trishtimi e 
mbuloi. Befas, ngriti pak kokën lart duke nuhatur ajrin. 

- Era, ku je moj bijë!? - dëgjoi zërin e dashur. 

- Jam këtu baba! - briti ajo duke brofur në sediljen e makinës. Miri e pa 
me bisht të syrit e ajo kuptoi se kishfolur në gjumë. Nuk dinte nëse duhej t'i gëzohej 
kësaj ëndrre të bukur apo duhej të shqetësohej sepse po fillonin sërish... 


- &- 

U mundua të mos dremiste më. Ndërroi nja dy fjalë me Mirin e kërkoi të 
gjente në radio ndonjë muzikë që i pëlqente. “Let me go home”, zëri i Bubles 
vërshoi e përmbysi tërë qenien e saj. Home... Ku ishte shtëpia e saj? Pas nja treqint 
kilometrash, ju përgjigj me ton qortues vehtes. Nuk e kisha fjalën për të, u 



justfifikua ajo, desha të them ku e ka shtëpinë shpirti... i imi... Lëre kotflas me ty, u 
grind me veten. E mërzitur shikoi autostradën që dukej pa mbarim e dritat e 
makinave që i vinin përballë. Si yje lëvizës, jo, si ufo... Ekzistojnë vallë? Ngriti sytë 
nga qielli i mbushur me yje duke hapur gojën. Sa gjumë kish...dhe saftohtë. 

- Si nuk mora një triko me vehte, kamftohtë, ky kondicioneri... 

- Kam marrë unë një xhaketë, e ke në sediljen prapa,- tha Miri. 

Mira zgjati dorën dhe e mori. E hodhi krahëve dhe profumi e sulmoi pa i lënë kohë 
të mendohej e lotët ju mblodhën në grykë. 

- Ku e gjete këtë xhaketë? 

- Në raft ku tjetër. 

- Përse këtë? 

- Përse jo, ishte e para që më ra në dorë. 

Nuk foli nga frika se zëri do ta tradhëtonte e do tja shkrepte të qarit. Ja kish 
hedhur mbi supe atë natë... kur kish dashur t'i jepte dhuratën e ditëlindjes që ajo ja 
kish kthyer. Aromë manushaqesh, thithi ajrin e mbushur me të dhe me profumin e 
xhaketës. 

- Ke të drejtë, kam pirë shumë cigare,- u shfajësua Miri. 

- Nuk e kam për cigaren, e ndjen erën e manushaqeve ? 

-Jo. 

- Unë e ndjej, - vuri buzën në gaz ajo e futi duart në xhepat e xhaketës. - Ke 
dëgjuar për atë fratin e shenjtë që shfaqet... - pak nervoze që kish nisur atë 
diskutim me të shoqin që nuk u besonte gjërave të tilla, rrasi duart thellë në xhepa e 
fjala i mbeti në mes. 

- Si ishte puna e atij shënjti? - e ngacmoi pas pakMiri. 

Nuk mori përgjigje dhe e shikoi me bisht të syrit. Dhimbja derdhej me sumbulla loti 
nga sytë e saj, ndërsa buzët formuan një buzëqeshje e cila u rrit e shpërtheu në të 
qeshur kumbuese. 

- C’kapër të qeshur... epër të qarë?- u çuditur ai. 

- C'duhet të bëj tjetër? - në duart e saj shndrinte një gjerdan e në prehër i 
derdhej një kaskatë diamantesh verbues nga një qese e vogë kadifeje. Humbi 
drejtimin e timonit e për pak u përplas në autostradë... 

- & - 

Shtëpia ishte e gjitha rrëmujë . Era lëvizte mes kutive, diçka shtonte e 
diçka tjetër hiqte, edhe se ishte e ndërgjegjëshme se shumë prej atyre sendeve 
kishin vetëm vlerë afektive. Tashmë kish mundësinë t'i blinte nga e para, paratënuk 
mungonin. Andi me Elonën ishin rregjistruar në universitet më të mira, ndërsa ajo 
me Mirin do të kthehej në atdhe. Hapi kanatet e raftit dhe i hodhi një sy përciptas 
garderobës së saj. Vetëm nja dy plaçka, të tjerat do t'i linte. I zhvendosi rrobat e 



varura me rradhë duke sjellë ndërmend për secilën, momentin që e kish blerë. Në 
fund ishte xhaketa, e kish fshehur aty se nuk donte tja prekte askush. Zhyti fytyrën 
në të dhe i mori erë. Si dikur... nëna ja kish marrë e ja kish fshehur e ajo kish 

qarë . aromë lulesh në ajër... I kontrolloi me të shpejtë xhepat edhe se ishte e 

sigurtë se nuk kishte mbetur gjë aty. E... duhej të kish, diçka që i rrëshqiste, e 
pakapshme, magjike si ai profumi i lehtë. Tinguj melodiozë erdhën nga shtëpia e 
fqinjës... “let me go home”... Home... Ku është shtëpia e shpirtit tim, pëshpëritipa 
dashje dhe u kujtua se ja kish bërë edhe një herë këtë pyetje vehtes. E palosi dhe e 
vuri në valixhen e saj mbushur dëng dhe u mundua ta mbyllte me forcë. Dëgjoi një 
fëshfërimë të lehtë e mendoi se i bënë veshët. Orvajtja e dytë e siguroi se vinte nga 
xhaketa. Duhej ta kisha parashikuar, mërmëriti ajo, im atë më njihte, nuk janë 
paratë... Ndoshta gabohej, ai nuk ishte babai i saj i vërtetë. Megjithatë, me njëfarë 
brerje të ndërgjegjes nisi të shqepte astarin. Nuk kish gjë, ndaj mori gjilpërën me 
fill dhe e tendosi mirë që të mos i bënte rrudhë. Ndjeu zhurmën e lehtë në gishta. 
Ajo që i ishte dukur si kanavacë... ishin një mori fletësh të holla, trasparente si 
cipa e qepës. Mori me kujdes të parën dhe e vendosi mbi xhamin e dritares. 
Kaligrafia e Agronit... ju këputën gjunjët dhe lëshua mbi shtrat. 


-&- 


Bija ime! 


Kam shumë pak kohë për të shkruar këto rreshta, edhe se kam muaj që 
përgatitem për këtë çast të dhimbshëm. Do të mëfalësh që kam lexuar ditaret e tua 
që kur ke filluar t'i shkruash, mendoja se ishinfryt i fantazisë tënde e Zoti e din sa 
kamshpresuar të ishte. Nuk të kam rënë në sy e nuk të kam ndërhyrë, pasi njoh 
zemrën tënde, e cila nuk do të linte të veproje ndryshe. Nisur nga ato që kam 
lexuar, jam munduar të të siguroj disa materiale që do të kenë vlerë për njerëzimin 
atje, dhe bindjense do të gjesh mënyrën që të bien në duar të sigurta. Nuk janë 
kushedi se çfarë, diçka për sidën, kancerin e sëmundje të tjera që nuk janë problem 
për t'u kuruar këtu, ndërsa Pirro nëpërmjet shokëve të tij ka mundur të shtijë në 
dorë pothuaj të gjithë punën e projektit sekret të Zvicrës që të dha mundësinë për të 
provuar të kthehesh pranë të dashurve të tu. Nuk dua të më falenderosh, merre si 
një suvenir nga babai yt, që lut Zotin t'ja arrish asaj që dëshëron. Të jam 
mirënjohësepër gjithçka ke bërëpër nee... shpresoj që “kopja” të kthehet e të më 
japë mundësinë të korigjoj gabimet e mia. Them “kopja ” se kështu e ke shprehur 




në ditaret e tua, por mendimi im është ndryshe. Për mua jeni të njëjta edhe se 
shfaqeni ndryshe në karakter, thelbësor është shpirti. Ndryshe nuk mund të spjegoj 
lidhjen tënde shpirtërore mefëmijët, Mirin, nënën, Teutën dhe me mua. Kthehu bijë 
në tokën tënde, atje janë rrënjët e shpirtit tonë, atje... ndoshta do të ndjehemi më 
afër. Kur të ndezësh qiri mbi varrin e babait, më mendo dhe mua si pjesë e tij. 

Me dashuri Babai yt. 

P.S. Nëse kam arritur të të njoh siç duhet, do ta gjesh këtë letër. Ditëlindjen tënde 
të ardhëshme, do të jem në Sheshin e Mrekullive... edhe se nuk i besoj mrekullitë, 
do ta ndjejpraninë tënde po të jesh aty... Merre si takim. 


- & - 

Nata efundit. Kundroi yjet që digjeshin ethshëm si shpirti i saj i trazuar. 
Letrat i kish futur sërish në xhaketë, e kish qepur dhe e kish mbyllur në valixhen e 
saj. Suveniri i Agronit ishte me vlerë të madhe, e kish ekzaltuar për momentin, kish 
dashur të dilte në rrugë e të bërtiste me të madhe... pastaj e kish ndarë mendjen të 
mos nxitohej. Mund të binin në duar hipokrite që do të mendonin përfitimin se sa 
ndihmesën e njerëzve në nevojë. Le të rrinin dhe pak aty, ato që i përkisnin 
mjekësisë, do tja besonte Andit, kujt më shumë se sa atij. Ndërsa ato të fizikës e të 
urave lidhëse me... mund tja besonte Elonës, por... nuk ishte dhe aq e sigurtë. 
Mendoi peripecitë që kish hequr dhe sa vuante akoma. Kushedi se sa botë të tjera 
paralele ndodheshin në Univers. Si do të ishte në to, çjetë bënte? Trupi ju mbush 
me mornica dhe u tmerrua kur mendoi se ç'telashe mund t'i hapte ky kuriozitet. 
Universi është kaq i madh e i pafund, mendoi, njeriu është kaq i... vogël, zemra e tij 
mezi mban dashuritë e dhimbjet e një jete e jo më... Agroni kish të drejtë, nuk ishin 
thjesht kopje fizike, ishte problem zemre dhe shpirti... Ajo tjetra... E kish gjykuar, 
ishte bërë xheloze për të, e kish marrë inat por kurrë nuk e kish urryer... Thellë në 
zemër e ndjente se ajo ishte e mirë, madje më e mirë se vetë ajo. Me gjithë gabimet 
që kish bërë në jetën esaj, asnjë nuk mund t'i afrohesh ndoshta të vetmit gabim që 
kish bërë ajo, më të shëmtuarit e më të pariparueshmit... 



